Bigg Boss Malayalam Season3Remya panicker About Why She evicted In Second Chance, രണ്ടാമതും പുറത്തു പോകാനുള്ള കാരണം എന്താണ്; മറുപടിയുമായി രമ്യ - Malayalam Filmibeat\nരണ്ടാമതും പുറത്തു പോകാനുള്ള കാരണം എന്താണ്; മറുപടിയുമായി രമ്യ\n| Updated: Sunday, May 16, 2021, 21:38 [IST]\nബിഗ് ബോസ് സീസൺ3സംഭവ ബഹുലമായി മന്നോട്ട് പോകുകയാണ്. ആഴ്ചകൾക്ക് ശേഷം വീണ്ടും ഹൗസിൽ എവിക്ഷൻ നടന്നിരിക്കുകയാണ്. രമ്യ പണിക്കർ ആണ് ഇത്തവണ പുറത്തു പോയിരിക്കുന്നത്. സൂര്യ,റംസാൻ, സായ്, ഋതു, മണിക്കുട്ടൻ എന്നിവരും രമ്യയ്ക്കൊപ്പം എവിക്ഷനിൽ ഉണ്ടായിരുന്നു. നാടകീയതയൊന്നും കൂടാതെയായിരുന്നു രമ്യയെ മോഹൻലാൽ തന്റെ അടുത്തേയ്ക്ക് വിളിച്ചത്. വളരെ സന്തോഷത്തോടെയാണ് രമ്യ ഹൗസിൽ നിന്ന് യാത്ര പറഞ്ഞത്. എല്ലാവരോടും നല്ലത് പോലെ കളിക്കണമെന്ന് പറഞ്ഞ് കൊണ്ടാണ് രമ്യ പുറത്ത് പോയത്.\nഇത് രണ്ടാം തവണയാണ് രമ്യ പുറത്ത് പോകുന്നത്. ഇതിനെ കുറിച്ച് മോഹൻലാൽ ചോദിക്കുകയും ചെയ്തിരുന്നു. "ഒരിക്കല് പോയിട്ട് തിരിച്ചുവരാന് ഭാഗ്യം കിട്ടിയ ആളാണ് രമ്യ. തിരിച്ചുവന്നതിനു ശേഷം രമ്യയുടേത് നല്ല പ്രകടനമായിരുന്നു. ഗെയിമുകള് നന്നായിട്ട് കളിച്ചു. നല്ല രീതിയിലുള്ള പ്രസന്‍റേഷന് ആയിരുന്നു. പിന്നെ എന്തു സംഭവിച്ചു?" മോഹൻലാൽ രമ്യയോട് ചോദിച്ചു.\nഎന്നാല് അതിന്‍റെ കൃത്യമായ കാരണം പറയാന് പറ്റുന്നില്ലെന്നായിരുന്നു രമ്യ മറുപടി നൽകിയത്. ഞാന് ക്യാപ്റ്റന് ആയി. പിന്നെ നോമിനേഷനില് വന്നു. കഴിഞ്ഞ ടാസ്‍കും ആ ഒരു രീതിയില് തന്നെയാണ് ചെയ്‍തത്. ഇനി അതില് എന്തെങ്കിലും പാളിച്ച ഉണ്ടോയെന്ന് എനിക്കറിയില്ല. പിന്നെ ഇന്നലെ ഒരു സംസാരം ഉണ്ടായിരുന്നു. അതും എനിക്കറിയില്ല. ചിലപ്പോള് അതായിരിക്കാം കാരണം, രമ്യ പറഞ്ഞു. കൂടാതെ ഗ്രാന്‍ഡ് ഫിനാലെയിൽ പങ്കെടുക്കാൻ കഴിയാതെ പോയതിന്റെ സങ്കടവും രമ്യ പങ്കുവെച്ചിരുന്നു.\nവെെൽഡ് കാർഡ് എൻട്രിയായിട്ടായിരുന്നു രമ്യ ഹൗസിൽ എത്തിയത്. എന്നാൽ അധികം നിൽക്കാൻ കഴിഞ്ഞില്ല.. നാലാമതായി ഹൗസിൽ നിന്ന് രമ്യ പുറത്ത് പോകുകയായിരുന്നു. പിന്നീട് എല്ലവരേയും ഞെട്ടിച്ചു കൊണ്ട് 50ദിവസം വൈൽഡ് കാർഡ് എൻട്രിയായി വീണ്ടും ഹൗസിൽ എത്തുകയായിരുന്നു. ആദ്യം കണ്ട രമ്യയെ ആയിരുന്നില്ല രണ്ടാം വരവിൽ കണ്ടത്. കൂടുതല് ശക്തിയോടെയാണ് മത്സരിച്ചത്.\nBigg Boss Malayalam Season3Remya panicker About Why She evicted In Second Chance


കണ്ണെൻറ സിനിമക്കാഴ്ചകൾ | Velicham\nഏപ്രിൽ 15 വിഷു\n‘ഉദാഹരണം സുജാത’യില് കണക്കുമാഷിെൻറ കൈയില്‍നിന്നു കിഴുക്കുവാങ്ങുന്ന രാജേഷിനെ ആരും മറക്കാനിടയില്ല. രാജേഷിന് അന്ന് കണക്കുകള് പിഴച്ചെങ്കിലും ആ കഥാപാത്രത്തെ അവതരിപ്പിച്ച അഭിനന്ദിന് ഇന്ന് കണക്കുകള് പിഴച്ചിട്ടില്ല. അതിനുള്ള ഉദാഹരണമാണ് അഭിനന്ദ് സ്വന്തമാക്കിയ സംസ്ഥാന ചലച്ചിത്ര പുരസ്‌കാരം. ടി. ദീപേഷ് സംവിധാനം ചെയ്ത ‘സ്വനം’ എന്ന ചിത്രത്തിലൂടെയാണ് മികച്ച ബാലതാരത്തിനുള്ള സംസ്ഥാന ചലച്ചിത്ര പുരസ്‌കാരം അഭിനന്ദ് സ്വന്തമാക്കിയത്. കണ്ണൂര് മയ്യില് സ്വദേശിയും പട്ടാന്നൂര് കെ.പി.സി ഹയർ സെക്കന്‍ഡറി സ്‌കൂളിലെ 10ാം ക്ലാസ് വിദ്യാര്‍ഥിയുമായ അഭിനന്ദ് പുരസ്‌കാര വാര്‍ത്തയറിയുന്നത് തെൻറ എസ്.എസ്.എല്.സി പരീക്ഷക്കിടയിലാണ്. സ്‌കൂള് കലോത്സവ വേദികളില് മോണോആക്ടില് നിരവധി അംഗീകാരങ്ങള് വാരിക്കൂട്ടിയ അഭിനന്ദ് പുരസ്‌കാര തിളക്കത്തോടെ സിനിമയില് തെൻറ സാന്നിധ്യം ഉറപ്പിക്കുകയാണ്. ‘കൊച്ചൗവ്വ പൗലോ അയ്യപ്പ കൊയ്‌ലോ‘, ‘ഉദാഹരണം സുജാത’, ‘ആന അലറലോട് അലറല്’ തുടങ്ങി എട്ടോളം സിനിമകളില് ഇതിനകം ഈ മിടുക്കന് അഭിനയിച്ചിട്ടുണ്ട്. തെൻറ പുരസ്‌കാര നേട്ടത്തെക്കുറിച്ചും വിഷു ഓര്‍മകളെക്കുറിച്ചും സിനിമകളെക്കുറിച്ചും അഭിനന്ദ് സംസാരിക്കുന്നു.\nപരീക്ഷാഹാളിലേക്കൊരു പുരസ്‌കാര വാര്‍ത്ത\nഎസ്.എസ്.എല്.സി മലയാളം സെക്കന്‍ഡ് പരീക്ഷ എഴുതുന്നതിനിടയിലാണ് പുരസ്‌കാര വിവരം അറിയുന്നത്. ആദ്യം വിശ്വസിക്കാന് പറ്റിയില്ല. പരീക്ഷ മലയാളമായതുകൊണ്ട് തരക്കേടില്ലാതെ എഴുതാന് പറ്റി. ആ രണ്ട് മണിക്കൂര് ശരിക്കും ഒരു മായികലോകത്തായിരുന്നു. അവാര്‍ഡ് വാങ്ങുന്നതായിരുന്നു മനസ്സില്. വലിയ സ്റ്റേജും പരിപാടികളും പ്രിയതാരം മോഹന്‍ലാലിെൻറ സാന്നിധ്യവുമെല്ലാം ആ മണിക്കൂറുകളില് ഞാന് കണ്ടു. മോഹന്‍ലാലിനെ കാണണമെന്ന അതിയായ ആഗ്രഹമുണ്ട്. നാമനിര്‍ദേശം ഉണ്ടെന്ന് സംവിധായകന് ദീപേഷ് മാഷ് പറഞ്ഞിരുന്നെങ്കിലും പ്രതീക്ഷയൊന്നും ഇല്ലായിരുന്നു. കൂട്ടുകാരൊക്കെ എനിക്ക് മിഠായി വാങ്ങിത്തന്നു. പരീക്ഷ കഴിഞ്ഞിറങ്ങുമ്പോള് സംവിധായകന് ദീപേഷ് മാഷും മാധ്യമങ്ങളും സ്‌കൂളിലെത്തിയത് സന്തോഷം ഇരട്ടിയാക്കി. മുഖ്യമന്ത്രി പിണറായി വിജയന്, കോടിയേരി ബാലകൃഷ്ണന്, മഞ്ജുചേച്ചി (മഞ്ജു വാര്യര്), മാര്‍ട്ടിന് പ്രക്കാട്ട് തുടങ്ങിയവരൊക്കെ അഭിനന്ദനം അറിയിച്ച് വിളിച്ചിരുന്നു. കഴിഞ്ഞ തവണ ചലച്ചിത്ര അവാര്‍ഡ് വിതരണം കണ്ണൂരായിരുന്നുന്നെങ്കിലും കാണാന് കഴിഞ്ഞില്ല. അതില് വലിയ സങ്കടമുണ്ടായിരുന്നു. ഇത്തവണ വേദിയില് മുന്നിലിരുന്നുതന്നെ കാണാം. ആ വേദിയില്‍നിന്ന് അവാര്‍ഡ് ഏറ്റുവാങ്ങാമെന്നതില് അഭിമാനിക്കുന്നു.\nവിഷു അമ്മയെപ്പോലെ ഹൃദ്യം\nമറക്കാനാകാത്ത ഒരു വിഷു ഓര്‍മയാണ് ‘സ്വനം’ ലൊക്കേഷനിലേത്. ഷൂട്ടിങ് നടക്കുന്നതിനാല് വിഷുനാളില് വീട്ടിലേക്ക് വരാന് കഴിഞ്ഞില്ല. ആ സങ്കടം മനസ്സിലുണ്ടായിരുന്നു. എന്നാല്, രാവിലെ ഞാന് ഉണര്‍ന്നത് വീട്ടില് ഒരുക്കിയ കണികണ്ടുകൊണ്ടായിരുന്നു. എങ്ങനെയെന്നാല്, കൂടെയുള്ള മാഷിെൻറ മൊബൈല് ഫോണിലേക്ക് അമ്മ വീട്ടില് കണിവെച്ച ഫോട്ടോ അയച്ചു കൊടുത്തിരുന്നു, ഞാന് ഉണരുമ്പോള് കാണിക്കാന്. എവിടെയായിരുന്നാലും വിഷുവെന്നും അമ്മയുടെ സാന്നിധ്യംപോലെ ഹൃദ്യമാണ്. പിന്നീട് സിനിമയിലെ എല്ലാവര്‍ക്കും കൈനീട്ടം നല്‍കിയും പടക്കം പൊട്ടിച്ചും ഞങ്ങള് ലൊക്കേഷനില് ആഘോഷം കേമമാക്കി. ആദ്യമായായിരുന്നു ലൊക്കേഷനില് ഒരു വിശേഷദിനം ആഘോഷിക്കുന്നത്. ‘സ്വന’ത്തില്‍നിന്നുതന്നെ ഒരു അവാര്‍ഡ് കിട്ടിയത് ഈ വിഷുവിന് ഇരട്ടിമധുരംതന്നെയാണ്. അതൊരു ഭാഗ്യമായി കാണുന്നു. വീട്ടിലെ വിഷു ആഘോഷംതന്നെയാണ് ഏറ്റവും പ്രിയം. ഉറ്റവരോടൊത്ത് പടക്കം പൊട്ടിച്ചും കൈനീട്ടം വാങ്ങിയും നാട്ടിലെ ക്ലബുകളുടെ പരിപാടികളില് പങ്കെടുത്തുമുള്ള ആനന്ദം. മുത്തശ്ശനും മുത്തശ്ശിയും വിഷുവിനായാലും ഓണത്തിനായാലും സമ്മാനം തനിക്കായി കരുതിവെച്ചിരിക്കും. അതിനായി ഞാന് ഓരോ വിഷുവിനെയും ഓണത്തെയും കാത്തിരിക്കും.\n‘സ്വനം’ സൗഹൃദങ്ങളുടെ ഉള്‍ക്കാഴ്ച\nടി. ദീപേഷ് സംവിധാനം ചെയ്ത ‘സ്വനം’ കാഴ്ചയുടെയും സൗഹൃദത്തിെൻറയും ആഴങ്ങളെ തിരയുകയാണ്. കാഴ്ചയില്ലാത്ത ‘കണ്ണന്’ എന്ന കുട്ടിയെയാണ് ഞാന് അവതരിപ്പിച്ചത്. കണ്ണനും കാഴ്ചയുള്ള ബാലു എന്ന കുട്ടിയും തമ്മിലുള്ള സൗഹൃദത്തിലൂടെയാണ് ‘സ്വനം’ പുരോഗമിക്കുന്നത്. അന്ധതയുടെ പേരില് മാറ്റിനിര്‍ത്തുമ്പോള് അവര്‍ക്ക് എന്തുചെയ്യാന് പറ്റുമെന്നതാണ് കണ്ണന് നമുക്ക് പകര്‍ന്നുനല്‍കുന്നത്. ഗ്രാമത്തിലെ കുട്ടിയുടെ മനസ്സും നഗരത്തിലെ കുട്ടിയുടെ മനസ്സും തമ്മിലുള്ള വ്യത്യാസവും ചിത്രം പങ്കുവെക്കുന്നു.\nകാഴ്ചയില്ലാത്ത കുട്ടിയെയാണ് അവതരിപ്പിക്കേണ്ടതെന്നും തമാശയായി കാണരുതെന്നും ദീപേഷ് മാഷ് പറഞ്ഞിരുന്നു. അതിനാല് ധര്‍മശാലയിലെ അന്ധവിദ്യാലയത്തില് പോയി കുട്ടികളോടൊപ്പംനിന്ന് അവരുടെ രീതികളും മറ്റും പഠിച്ചു. ഒപ്പം, എെൻറ സ്‌കൂളിലെതന്നെ കാഴ്ച പരിമിതിയുള്ള വിജയ് ചേട്ടെൻറ വീട്ടില്‍പോയിനിന്നും ഇരുളടഞ്ഞ, കാഴ്ചയില്ലായ്മയുടെ വെളിച്ചത്തെ അറിയാന് ശ്രമിച്ചു. കൂടാതെ, സിനിമയിലെ മറ്റ് രണ്ട് കുട്ടികളോടൊപ്പം ചേര്‍ന്ന് ഓരോ സീനും നാട്ടില്‍വെച്ചുതന്നെ ചെയ്തുനോക്കിയ ശേഷമായിരുന്നു ഷൂട്ടിങ്ങിനെത്തിയത്. ഇതിലൂടെയെല്ലാം ഞാന് പതിയെപ്പതിയെ കണ്ണനായി മാറുകയായിരുന്നു.\nവഴിയരികിലെ പോസ്റ്റര് തുറന്ന വഴി\nഏഴാം ക്ലാസില് പഠിക്കുമ്പോള് മുത്തശ്ശിയെ കൂട്ടാന് കണ്ണൂരേക്ക് പോകുമ്പോഴാണ് റോഡരികില് ‘സിനിമ^നാടക ക്യാമ്പ്’ എന്ന പോസ്റ്റര് കണ്ടത്. കത്തിക്കരിഞ്ഞ് കീറിയ ചെറിയൊരംശമേ ഉണ്ടായിരുന്നുള്ളൂ. അതിലെ ഫോണ് നമ്പറിലേക്ക് വിളിച്ച് പങ്കെടുക്കാന് താല്‍പര്യമറിയിച്ചു. എന്നാല്, കുട്ടികള്‍ക്കുള്ള ക്യാമ്പല്ലെന്നായിരുന്നു മറുപടി. ഒടുവില് തെൻറ അഭ്യര്‍ഥനയും ആഗ്രഹവും മനസ്സിലാക്കിയ അവര് പങ്കെടുക്കാന് അനുവദിച്ചു. ഞാന് മാത്രമേ ക്യാമ്പില് കുട്ടിയായി ഉണ്ടായിരുന്നുള്ളൂ. അവിടെവെച്ചാണ് സിനിമ^നാടക പ്രവര്‍ത്തകന് രാജേന്ദ്രന് തായാട്ട് മാഷിനെ പരിചയപ്പെടുന്നത്. ക്യാമ്പ് ഡയറക്ടറായിരുന്നു അദ്ദേഹം. മാഷാണ് ശരിക്കും എനിക്ക് സിനിമയിലേക്കുള്ള വഴിതുറന്നത്. മാഷ് ഒരുപാടുപേരുടെ ഫോണ് നമ്പര് തന്നു. അതിലേക്ക് വിളിച്ചെങ്കിലും പലരും അവഗണിച്ചു. ഒടുവില് ഒരാള് പിറ്റേന്ന് തൃശൂരില് ഒാഡിഷന് എത്തിച്ചേരണമെന്ന് അറിയിച്ചു. ഞാന് കരുതി പത്തിരുപത് പേരെ ഉണ്ടാകൂവെന്ന്. അവിടെ എത്തിയപ്പോള് എന്നെപ്പോലെ ഇരുനൂറോളം കുട്ടികള് ഉണ്ടായിരുന്നു. അതില്‍നിന്ന് 20 പേരെ ഉള്‍പ്പെടുത്തി ക്യാമ്പ് സംഘടിപ്പിക്കുകയും ഞാന് ഉള്‍പ്പെടെ രണ്ടു പേരെ സിനിമയിലേക്ക് തിരഞ്ഞടുക്കുകയും ചെയ്തു. ആ സിനിമയായിരുന്നു പ്രദീപന് മുല്ലനേഴി സംവിധാനം ചെയ്ത ‘നമുക്കൊരേ ആകാശം’. ശേഷമായിരുന്നു ‘സ്വനം’. രാജേന്ദ്രന് മാഷ് തന്നെയാണ് ദീപേഷ് മാഷിനോട് എന്നെക്കുറിച്ച് പറഞ്ഞതും.\nസിനിമ സിമ്പിളാണ്, പഠനം പവര്‍ഫുള്ളും\nഇഷ്ടം സിനിമയാണെങ്കില്‍കൂടി പഠനത്തിന് തന്നെയാണ് പ്രാമുഖ്യം നല്‍കുന്നത്. ഒരു ജോലിയൊക്കെ സമ്പാദിച്ചശേഷം സിനിമയില് കൂടുതല് സജീവമാകണം. അച്ഛനെയും അമ്മയെയും പോലെ അധ്യാപകനാകണമെന്നാണ് ആഗ്രഹം. അതാകുമ്പോള് നാടകവും മോണോആക്ടും ഒക്കെ പഠിപ്പിച്ച് കുട്ടികള്‍ക്കൊപ്പം നടക്കാമല്ലോ.\nമഞ്ജു ചേച്ചി, സ്‌നേഹത്തിെൻറ ആഴം\n‘ഉദാഹരണം സുജാത’ സിനിമയുടെ ലൊക്കേഷനിലാണ് മഞ്ജു ചേച്ചിയെ (മഞ്ജുവാര്യര്) പരിചയപ്പെടുന്നത്. വളരെയേറെ കരുതലാണ് നമുക്കൊക്കെ നല്‍കുന്നത്. ഒരു ദിവസം ഷൂട്ടിങ്ങിനിടയില് തിരുവനന്തപുരത്തുനിന്ന് എനിക്ക് കണ്ണൂരേക്ക് വരേണ്ട ആവശ്യമുണ്ടായിരുന്നു. അന്ന് രാത്രി അവിടെനിന്ന് ബസിലാണ് വന്നത്. രാവിലെ ഏഴു മണിയോടെ ഒരു ഫോണ് വന്നു. അതു മഞ്ജു ചേച്ചിയുടേതായിരുന്നു. ‘അഭി അവിടെ എത്തിയോ’ എന്നായിരുന്നു ചോദ്യം. അത്രമാത്രം കരുതലാണ്, കൈത്താങ്ങാണ്. നമ്മളെ ചേര്‍ത്തുനിര്‍ത്തും എപ്പോഴും ഒപ്പം.\nരണ്ടാം ക്ലാസ് മുതല് മോണോആക്ട് ചെയ്യുന്നുണ്ട്. കെ.പി. ശശികുമാര് നീലേശ്വരത്തിെൻറ കീഴിലാണ് പഠനം. കഴിഞ്ഞവര്‍ഷം ഉള്‍പ്പെടെ സംസ്ഥാനതല കലോത്സവത്തില് ഒന്നാം സ്ഥാനങ്ങള് ലഭിച്ചിട്ടുണ്ട്.\nശാസ്ത്ര നാടകത്തില് 2016ല് ഒന്നാം സ്ഥാനം നേടാന് സാധിച്ചു. രാജേഷ് കീഴത്തൂരിെൻറ ശിക്ഷണത്തിലായിരുന്നു ആ നേട്ടം. അതിനും കുറെ ക്ലാസുകള് നഷ്ടപ്പെട്ടു. കൂട്ടുകാരും അധ്യാപകരുമാണ് ആ ഘട്ടത്തില് സഹായിച്ചത്. അമ്മ രണ്ടു വര്‍ഷം കെമിസ്ട്രി പഠിപ്പിക്കാന് ഉണ്ടായിരുന്നു. ക്ലാസില് മകന് എന്ന പരിഗണനയൊന്നും നല്‍കാറില്ല. തല്ലും നുള്ളുമൊക്കെ കിട്ടും. ഏട്ടന് അഭിഷേകിെൻറ പാതയിലൂടെയാണ് ചെസിലേക്കും താല്‍പര്യം ഉണ്ടാകുന്നത്. ഏട്ടന് ചെസില് ഏഷ്യന് സ്‌കൂള് ചാമ്പ്യനായിരുന്നു. സംസ്ഥാനതലത്തില് സീനിയര് വിഭാഗത്തില് ഏറ്റവും പ്രായം കുറഞ്ഞ ചെസ് ചാമ്പ്യന് എന്ന റെക്കോഡും ഏട്ടനാണ്. ഇപ്പോള് ബി.ടെക് വിദ്യാര്‍ഥിയാണ്. നാലുവര്‍ഷമായി ‘ജയകേരള കളരി സംഘ’ത്തില് കളരി പഠിക്കുന്നുണ്ട്. ആദ്യ സിനിമ ‘നമുക്കൊരേ ആകാശ’ത്തിലേക്ക് തിരഞ്ഞെടുക്കപ്പെെട്ടന്ന് അറിയുന്നത് കളരിയില് പോയി മടങ്ങിവരുമ്പോഴാണ്. ആ സിനിമയുടെ ഒാഡിഷന് സര്‍ക്കസ് കാണിക്കാന് അറിയാമോ എന്നായിരുന്നു അവര് ചോദിച്ചത്. കളരി പഠിക്കുന്നതുകൊണ്ട് അത് അവതരിപ്പിച്ച് കാണിക്കാന് എളുപ്പമായി.\nപിതാവ് വിനോദ് കുമാര് കുറ്റിയാട്ടൂര് എ.ഐ.പി സ്‌കൂളിലെ അസിസ്റ്റൻറ് എച്ച്.എമ്മാണ്. മാതാവ് സി.കെ. പ്രീത പട്ടാന്നൂര് കെ.പി.സി ഹയർ സെക്കന്‍ഡറി സ്‌കൂളിലെ കെമിസ്ട്രി അധ്യാപികയും.


നേതാക്കളുടെ പ്രവര്‍ത്തനം വ്യക്ത്യാധിഷ്ഠിതമാണ്; ഈ രീതി അനുവദിക്കില്ല; പാലക്കാട് ജില്ലാ കമ്മിറ്റിക്കെതിരെ രൂക്ഷവിമര്‍ശനവുമായി പിണറായി | Keralabhooshanam.com | Breaking News, Latest News, Kerala, India and World news\nനേതാക്കളുടെ പ്രവര്‍ത്തനം വ്യക്ത്യാധിഷ്ഠിതമാണ്; ഈ രീതി അനുവദിക്കില്ല; പാലക്കാട് ജില്ലാ കമ്മിറ്റിക്കെതിരെ രൂക്ഷവിമര്‍ശനവുമായി പിണറായി\nBy web desk on 31/12/2017 Comments Off on നേതാക്കളുടെ പ്രവര്‍ത്തനം വ്യക്ത്യാധിഷ്ഠിതമാണ്; ഈ രീതി അനുവദിക്കില്ല; പാലക്കാട് ജില്ലാ കമ്മിറ്റിക്കെതിരെ രൂക്ഷവിമര്‍ശനവുമായി പിണറായി\nപാലക്കാട് : സിപിഐഎം ജില്ലാസമ്മേളനത്തില് നേതാക്കള്‍ക്കെതിരെ രൂക്ഷമായ ഭാഷയില് പ്രതികരിച്ച് പാര്‍ട്ടി പൊളിറ്റ്ബ്യൂറോ അംഗം കൂടിയായ മുഖ്യമന്ത്രി പിണറായി വിജയന്. ജില്ലയില് ഇപ്പോഴും വിഭാഗീയതയുടെ കനലടങ്ങിയിട്ടില്ലെന്നും ഇത്തരം പ്രവണതകള് വെച്ചുപൊറുപ്പിക്കാന് സാധിക്കില്ലെന്നും അദ്ദേഹം തുറന്നടിച്ചു. തുരുത്തുകളായി നില്‍ക്കാന് ശ്രമിക്കുന്നതിനുപകരം പാര്‍ട്ടിക്കൊപ്പം നില്‍ക്കയാണ് വേണ്ടതെന്നും അദ്ദേഹം മുന്നറിയിപ്പ് നല്‍കി.\nജില്ലയില് പല നേതാക്കളുടെയും പ്രവര്‍ത്തനം വ്യക്ത്യാധിഷ്ഠിതമാണ്. ഈ രീതി അനുവദിക്കില്ല. നിയമസഭാ തെരഞ്ഞെടുപ്പുവേളയില് പലരും തെറ്റ് കാണിച്ചുകൂട്ടി. തിരുത്തുകയാണ് ചെയ്യേണ്ടിയിരുന്നത്. അതിനുപകരം ചെറുകൂട്ടങ്ങള് രൂപവത്കരിച്ചു. പാര്‍ട്ടിക്ക് വിധേയമായി നില്‍ക്കുന്നതിന് പകരം പാര്‍ട്ടിയെ വിഷമത്തിലാക്കി. വ്യക്തിപൂജയും വ്യക്തികള്‍ക്ക് പ്രാമുഖ്യം നല്‍കുന്ന നിലപാടുകളും അംഗീകരിക്കാനാവില്ല. വി.എസ്. പാര്‍ട്ടിയോടൊപ്പമാണ്. മറിച്ച് കരുതേണ്ടതില്ലെന്നും പിണറായി വ്യക്തമാക്കി.\nമണ്ണാര്‍ക്കാട്ട് ജില്ലാ സെക്രട്ടറി അവതരിപ്പിച്ച റിപ്പോര്‍ട്ടിന്റെ ചുവടുപിടിച്ച് നടന്ന ചര്‍ച്ചയില് പ്രതിനിധികള് നിയമസഭാ തിരഞ്ഞെടുപ്പിന് മുന്നോടിയായി നടന്ന സംഭവവികാസങ്ങള്‍ക്കെതിരെ രൂക്ഷമായി പ്രതികരിച്ചിരുന്നു. ഒറ്റപ്പാലത്തും ഷൊര്‍ണൂരുമുണ്ടായ സംഭവവികാസങ്ങളും ചില നേതാക്കള് മറുപക്ഷത്തെ ചിലരുമായി ചര്‍ച്ചനടത്തിയെന്നുമുള്ള ആരോപണങ്ങള് പ്രതിനിധികള് ഉയര്‍ത്തിയിരുന്നു.\nജില്ലാ സമ്മേളനത്തിന്റെ രണ്ടാം ദിവസത്തെ പ്രതിനിധി സമ്മേളനത്തില് വിഎസ് അച്യുതാനന്ദന് എതിരെ പ്രതിനിധികളുടെ രൂക്ഷ വിമര്‍ശനമുയര്‍ന്നു. തെരഞ്ഞെടുപ്പ് സമയത്തെ വിഎസിന്റെ പ്രവര്‍ത്തനം അംഗീകരിക്കാന് സാധിക്കില്ല. സ്വന്തം ഇഷ്ടപ്രകാരം നിയോജക മണ്ഡലം സെക്രട്ടറിയെ മാറ്റിയത് ശരിയല്ല, വിഎസിന് എന്താണ് പ്രത്യേകതയെന്നും പ്രതിനിധികള് ചോദിച്ചു. പുതുശ്ശേരി ഏരിയയാണ് വിഎസിനെതിരെ കടുത്ത വിമര്‍ശനവുമായി രംഗത്തുവന്നത്. ഇതേത്തുടര്‍ന്ന് ജില്ലാ സെക്രട്ടറിയുടെ മറുപടിക്കുശേഷമാണ് പിണറായി വിജയന് പ്രസംഗമാരംഭിച്ചത്. ഒരുമണിക്കൂറോളം നീണ്ട പ്രസംഗത്തിന്റെ അവസാന ഘട്ടത്തിലാണ് പ്രതികരണം രൂക്ഷമായത്.\nനേതാക്കളുടെ പ്രവര്‍ത്തനം വ്യക്ത്യാധിഷ്ഠിതമാണ്; ഈ രീതി അനുവദിക്കില്ല; പാലക്കാട് ജില്ലാ കമ്മിറ്റിക്കെതിരെ രൂക്ഷവിമര്‍ശനവുമായി പിണറായി added by on 31/12/2017


മെസ്സിയ്ക്ക് മൂന്നു മാസം വിലക്ക് | DoolNews\nമെസ്സിയ്ക്ക് മൂന്നു മാസം വിലക്ക്\nSaturday, 3rd August 2019, 8:48 am\nകോപ്പ അമേരിക്കയില് ബ്രസീലിനെ ജേതാക്കളാക്കാന് ലാറ്റിനമേരിക്കന് ഫുട്‌ബോള് സംഘടനയായ കോണ്‍മബോളിനെതിരെ അഴിമതിയാരോപണം ഉന്നയിച്ച അര്‍ജന്റീന നായകന് ലയണല് മെസ്സിയ്ക്ക് അന്താരാഷ്ട്ര മത്സരങ്ങളില് മൂന്ന് മാസത്തേക്ക് വിലക്ക്. 50,000 ഡോളര് പിഴയും വിധിച്ചിട്ടുണ്ട്.\nചിലിക്കെതിരായ ലൂസേഴ്‌സ് ഫൈനലില് ചുവപ്പു കാര്‍ഡ് കാണേണ്ടിവന്ന മെസ്സി കടുത്ത ഭാഷയിലാണ് കോണ്‍മബോളിനെ വിമര്‍ശിച്ചത്. പ്രതിഷേധസൂചനകമായി മൂന്നാം സ്ഥാനക്കാര്‍ക്കുള്ള മെഡല് വാങ്ങാന് വിസമ്മതിച്ച മെസ്സി കോണ്‍മബോള് ആതിഥേയരായ ബ്രസീലിനുവേണ്ടി കള്ളക്കളി കളിക്കുകയാണെന്ന് ആരോപിച്ചിരുന്നു.\nഫെഡറേഷന്റെ അഴിമതിയാണ് കോപ്പ അമേരിക്കയില് കണ്ടതെന്നും മെസ്സി മത്സരശേഷം മിക്‌സഡ് സോണില് വച്ച് മാധ്യമ പ്രവര്‍ത്തകരോട് പറഞ്ഞിരുന്നു. എന്നാല് പ്രസ്താവനയില് അദ്ദേഹം പിന്നീട് ഖേദം പ്രകടിപ്പിച്ചിരുന്നു.\nശിക്ഷാ നടപടിയ്‌ക്കെതിരെ അപ്പീല് നല്‍കാന് മെസ്സിയ്ക്കും അര്‍ജന്റീന ഫുട്‌ബോള് അസോസിയേഷനും കോണ്‍മാബോള് ഏഴ് ദിവസത്തെ സമയം നല്‍കിയിട്ടുണ്ട്.\nസെപ്റ്റംബറില് അര്‍ജന്റീനയ്ക്ക് ചിലിയുമായും മെക്‌സിക്കോയുമായും സൗഹൃദ മത്സരങ്ങളുണ്ട്. ഇത് കഴിഞ്ഞ് ഒക്ടോബറില് ജര്‍മ്മനിയ്‌ക്കെതിരായ മത്സരവും മെസ്സിയ്ക്ക് നഷ്ടമാവും. നവംബര് 3നാണ് വിലക്ക് അവസാനിക്കുക.


കൊവിഡ് 19; ഇമ്മ്യൂണിറ്റി അമിതമായാൽ ആപത്ത്; ഡോക്ടറുടെ കുറിപ്പ് | dr Rajeev Jayadevan face book post immune response in covid 19\nകൊവിഡ് 19; ഇമ്മ്യൂണിറ്റി അമിതമായാൽ ആപത്ത്; ഡോക്ടറുടെ കുറിപ്പ്\nTrivandrum, First Published 19, Aug 2020, 3:29 PM\nകൊവിഡ് രോഗം പിടിപെടുന്ന എല്ലാവരും മരണപ്പെടുന്നില്ല. ചിലരിൽ മാത്രം അത് തീവ്രമായി രോഗമുണ്ടാക്കുന്നു. അവരിൽ കുറേ പേർ മരണപ്പെടുന്നു. അമിതമായ 'immune response' ഇതിൽ പ്രധാന പങ്കു വഹിക്കുന്നുവെന്ന് കൊച്ചിയിലെ സൺറെെസ് ഹോസ്പിറ്റലിലെ സീനിയർ കൺസൾട്ടന്റ് ഗ്യാസ്ട്രോഎൻട്രോളജിസ്റ്റ് ഡോ. രാജീവ് ജയദേവൻ പറയുന്നു.\nകൊറോണ വെെറസ് എന്ന മാരകരോഗം ലോകമെങ്ങും വ്യാപിച്ച് കൊണ്ടിരിക്കുകയാണ്. രോഗപ്രതിരോധശേഷി കുറഞ്ഞവരിലാണ് കൊവിഡ് പിടിപെടാനുള്ള സാധ്യതയെന്ന് വിദഗ്ധർ പറയുന്നു. കൊവിഡ് രോഗം പിടിപെടുന്ന എല്ലാവരും മരണപ്പെടുന്നില്ല. ചിലരിൽ മാത്രം അത് തീവ്രമായി രോഗമുണ്ടാക്കുന്നു. അവരിൽ കുറേ പേർ മരണപ്പെടുന്നു. അമിതമായ immune response ഇതിൽ പ്രധാന പങ്കു വഹിക്കുന്നുവെന്ന് കൊച്ചിയിലെ സൺറെെസ് ഹോസ്പിറ്റലിലെ സീനിയർ കൺസൾട്ടന്റ് ഗ്യാസ്ട്രോഎൻട്രോളജിസ്റ്റ് ഡോ. രാജീവ് ജയദേവൻ തന്റെ ഫേസ്ബുക്ക് പോസ്റ്റിൽ കുറിച്ചു.\nഡോ. രാജീവ് ജയദേവൻ 19 ആഗസ്റ്റ്\nകൊവിഡ് രോഗം പിടിപെടുന്ന എല്ലാവരും മരണപ്പെടുന്നില്ല. ചിലരിൽ മാത്രം അത് തീവ്രമായി രോഗമുണ്ടാക്കുന്നു, അവരിൽ കുറേ പേർ മരണപ്പെടുന്നു. അമിതമായ immune response ഇതിൽ പ്രധാന പങ്കു വഹിക്കുന്നു.\nമനസിലാക്കാനുള്ള എളുപ്പത്തിനായി, മരണം ഉണ്ടാവാൻ കാരണം എന്ത് എന്ന് ഇപ്പോഴത്തെ latest ആയ അറിവുകൾ ഒരു നാടകത്തിൽ എന്ന പോലെ നാലു രംഗങ്ങളായി (scenes) ചുരുക്കി പറയാം.\nചിത്രം ശ്രദ്ധിക്കുക, ശ്വാസം മൂക്കിൽ കൂടി കടന്ന് alveolus വരെ എത്തുന്നതു വരെയുള്ള പ്രധാന ഇടങ്ങൾ അടയാളപ്പെടുത്തിയിട്ടുണ്ട്, ഈ നാടകത്തിലെ ഓരോ രംഗവും ഓരോ ലൊക്കേഷനിൽ ആണ് അരങ്ങേറുക.\nശരീരം സ്വമേധയാ ഉൽപാദിപ്പിക്കുന്ന അത്ഭുതകരമായ അണുനശീകരണ സിദ്ധികളുള്ള മ്യൂക്കസിന്റെ "ബലം" കൃത്രിമമായി "കൂട്ടാനും" മറ്റും അസാധ്യമാണ്. നീരാവിയും ചൂടു വെള്ളവുമൊക്കെ പ്രകൃതി തന്നിരിക്കുന്ന സംരക്ഷണത്തെ കോട്ടപ്പെടുത്തുമോ എന്ന് സംശയിക്കേണ്ടിയിരിക്കുന്നു, കാരണം അതിൻറെ physical composition വളരെ delicate ആണ്.\nപക്ഷെ ശ്വാസകോശം അങ്ങിനെയല്ല. അതിന്റെ ഏറ്റവും ഉള്ളിൽ സ്ഥിതി ചെയ്യുന്ന അൽവിയോളസ് (alveolus) എന്ന അറയ്ക്കുള്ളിൽ മേൽപ്പറഞ്ഞ സുരക്ഷാ ക്രമീകരണങ്ങൾ ഒന്നും തന്നെയില്ല. കാരണം oxygen വലിച്ചെടുക്കുന്ന വളരെ ലോലമായ ഭിത്തികളുള്ള അറയാണത്. മ്യൂക്കസ് അവിടെ ഉണ്ടാവാൻ പാടില്ല, ഉണ്ടായാൽ oxygen വലിച്ചെടുക്കാൻ കഴിയാതെ വരും. അവിടെ ആകെ സെക്യൂരിറ്റി ആയി നിൽക്കുന്നത് നമ്മുടെ macrophage (മാക്രോഫേജ്) ആണ്. ഇവനൊറ്റയ്ക്ക് വലുതായൊന്നും ചെയ്യാൻ കഴിവില്ല. എങ്കിലും വൈറസ് വന്നു എന്നറിഞ്ഞാൽ അവൻ ഉച്ചത്തിൽ അലറി വിളിക്കും. (cytokine production) എന്നു വച്ചാൽ “ഓടി വായോ ഓടി വായോ കള്ളൻ കേറി” എന്നാണ് പരിഭാഷ.\nഎന്തോ കാരണവശാൽ ചിലർക്ക് ഈ അലാറം, അഥവാ സൈറൺ, ഓണായാൽ ഓഫ് ആവുകയില്ല. മലഞ്ചരിവിൽ കൂടി ഓടുന്ന കാറിൻറെ ബ്രേക്ക് പൊട്ടുകയും, അക്സിലറേറ്റർ ഫുൾ സ്‌പീഡ് പൊസിഷനിൽ സ്റ്റക്ക് ആവുകയും കൂടി ചെയ്താൽ എന്തു ചെയ്യും? അതു പോലെയുള്ള ഒരു paradox (വിരോധാഭാസം) സംഭവിക്കാറുണ്ട്.\nഅതായത് ബെല്ലും ബ്രേയ്‌ക്കും ഇല്ലാതെ ഇമ്മ്യൂണിറ്റി താണ്ഡവമാടുകയാണ്. രോഗിക്ക് ശാസം മുട്ടുന്നു, നില പെട്ടെന്നു വഷളാവുന്നു. ഒരു മരുന്നും ഫലിക്കാത്ത അവസ്ഥ.\nCytokine storm: ഒരുദാഹരണം പറയാം. ഉറങ്ങി കിടക്കുന്ന കുഞ്ഞിൻറെ കവിളത്ത് ഒരു കൊതുക് വന്നിരുന്നു എന്നിരിക്കട്ടെ. കുഞ്ഞിനെ സംരക്ഷിക്കുന്ന ആൾ വളരെ മൃദുവായി ഒരു വിരൽ കൊണ്ട് അതിനെ അകറ്റുന്നു. എല്ലാം ഓക്കെ ആയി. ഇനി, ഇതേ വ്യക്‌തി ഒരു കോടാലിയുമായി വന്ന് കൊതുകിനെ കൊല്ലാൻ ശ്രമിച്ചാലോ?\nഏകദേശം ഇതു പോലെയാണ് നമ്മുടെ ഇമ്മ്യൂണിറ്റി കോവിഡുമായി ഇടപെടുന്നത്. ഭാഗ്യത്തിന് മിക്കപ്പോഴും ആവശ്യത്തിനുള്ള ആവേശമേ കാട്ടുന്നുള്ളൂ. ചിലരിൽ മാത്രം ഉണ്ടാവുന്ന അമിതമായ, അനിയന്ത്രിതമായ ഇമ്മ്യൂണിറ്റിയാണ് cytokine storm എന്ന് പറയാറുള്ളത്.\nപിന്നെ പഴങ്ങളും പച്ചക്കറികളും ഉറക്കവും വ്യായാമവും ഒക്കെ ശരീരത്തിനും മനസിനും നല്ലതാണ്. നല്ല ദഹനവും നടന്നു കിട്ടും.\nപക്ഷെ ഇവയുടെ കുറവല്ല കൊവിഡ് മരണങ്ങൾക്ക് കാരണം.\nഅതിനുള്ള ഉത്തരം ഗവേഷകർക്ക് കണ്ടെത്താൻ സാധിക്കട്ടെ. ശാസ്‌ത്രത്തിൽ കുറുക്കുവഴികൾ ഇല്ല.\nഇന്ത്യയിൽ അടുത്ത അഞ്ച് വര്‍ഷത്തിനുള്ളില് കാന്‍സര് രോഗികളുടെ എണ്ണം 12 ശതമാനം വര്‍ദ്ധിക്കുമെന്ന് ഐസിഎംആര്....\nLast Updated 19, Aug 2020, 4:05 PM\nപ്രമേഹരോഗികൾക്ക് നിലക്കടല കഴിക്കാമോ...?\nഐസ്ക്രീം കഴിക്കുന്ന നായയുടെ വീഡിയോ കാണാം\nഈ ആറ് കാര്യങ്ങൾ ശ്രദ്ധിച്ചാൽ ഗർഭധാരണ സാധ്യത വർദ്ധിപ്പിക്കാം\nകൊവിഡിനെ അതിജീവിച്ച് ഐസിയുവില് നിന്ന് ജീവിതത്തിലേക്ക് തിരിച്ചെത്തിയത് എങ്ങനെയെന്ന് സീമ ജി നായര് പറയുന്നു\nകെപിസിസി പ്രസിഡന്റിനോട് വിയോജിപ്പുണ്ട്, മുല്ലപ്പള്ളിയോട് വ്യക്തിപരമായി കടപ്പാടും; നിലപാടിൽ ഉറച്ച് മുരളീധരൻ\nസ്വ‍ർണക്കടത്ത് കേസ്: ഇടനിലക്കാരനായ ഒരാളെ കസ്റ്റംസ് അറസ്റ്റ് ചെയ്തു\n'ജീവിക്കുന്ന ഫോസില്'; കേരളത്തില് നിന്നും കണ്ടെത്തിയ 'ഏനിഗ്മചന്ന ഗൊള്ളം' മത്സ്യത്തെ കുറിച്ച് കൂടുതല് പഠനം\n'ലൈഫ് മിഷന് ഇല്ലെങ്കില് യൂണിടാകിന് എങ്ങനെ പണം ലഭിക്കും', ചോദ്യവുമായി കോടതി, വാദം തുടരും\nഹത്രാസ് ബലാത്സംഗം: ഊടുവഴികളടക്കം ബാരിക്കേഡ് വെച്ച് അടച്ചു,മാധ്യമങ്ങളെയും തടഞ്ഞ് പൊലീസ്\nതൊട്ടതിനും പിടിച്ചതിനും ഫൈന്, ഉദ്യോഗസ്ഥര് കമ്മീഷനടിക്കുന്നോ? മറുപടിയുമായി മോട്ടോര് വാഹനവകുപ്പ്\nഫൈസലിലേക്ക് എത്തിച്ചത് കെ ടി റമീസിന്റെ മൊഴി; സ്വര്‍ണ്ണക്കടത്തിലെ മുഖ്യകണ്ണിയെന്ന് കസ്റ്റംസ്


flood relief | അരിക്കും മണ്ണെണ്ണയ്ക്കും രക്ഷാദൗത്യത്തിന് വന്ന വിമാനങ്ങള്‍ക്ക് പോലും കൂലി ചോദിച്ചു ; പ്രളയസഹായത്തിന് കേന്ദ്രം ചോദിച്ചത് 290.67 കോടി രൂപ | Mangalam\nThursday, July 18, 2019 Last Updated6Min 18 Sec ago English Edition\nFriday 30 Nov 2018 07.33 AM\nഅരിക്കും മണ്ണെണ്ണയ്ക്കും രക്ഷാദൗത്യത്തിന് വന്ന വിമാനങ്ങള്‍ക്ക് പോലും കൂലി ചോദിച്ചു ; പ്രളയസഹായത്തിന് കേന്ദ്രം ചോദിച്ചത് 290.67 കോടി രൂപ\nതിരുവനന്തപുരം: പ്രളയദുരിതത്തിലകപ്പെട്ട കേരളത്തിന് ആവശ്യപ്പെട്ട ധനസഹായം നല്‍കാതിരുന്ന കേന്ദ്രസര്‍ക്കാര്, തന്ന സേവനങ്ങള്‍ക്കു കണക്കുപറയുന്നു. രക്ഷാദൗത്യത്തിനു സൈനികവിമാനങ്ങള് വിട്ടുനല്‍കിയതിനുപോലും കേന്ദ്രം പണം ആവശ്യപ്പെട്ടതായി മുഖ്യമന്ത്രി പിണറായി വിജയന് നിയമസഭയില് വ്യക്തമാക്കി. ചട്ടം 300 പ്രകാരമാണു മുഖ്യമന്ത്രി നിയമസഭയില് പ്രസ്താവന നടത്തിയത്.\nദുരിതാശ്വാസമായി കേരളത്തിനു നല്‍കിയ അരിക്കും മണ്ണെണ്ണയ്ക്കും പുറമേ വിമാനക്കൂലിയും ഉള്‍പ്പെടെ 290.67 കോടി രൂപ കേന്ദ്രത്തിനു നല്‍കണമെന്നു മുഖ്യമന്ത്രി അറിയിച്ചു. വിമാനങ്ങള് വിട്ടുനല്‍കിയതിനു മാത്രം 25 കോടി രൂപ കേന്ദ്രം ആവശ്യപ്പെട്ടതായി പിന്നീടു മുഖ്യമന്ത്രിയുടെ ഓഫീസ് വ്യക്തമാക്കി. കഴിഞ്ഞ ഓഗസ്റ്റിലുണ്ടായ മഹാപ്രളയത്തില് കേരളത്തിനു 26,718 കോടി രൂപയുടെ നഷ്ടമാണുണ്ടായത്.\nസംസ്ഥാന പുനര്‍നിര്‍മാണത്തിനു 31,000 കോടി രൂപ വേണം. എന്നാല്, കേന്ദ്രസഹായം 600 കോടി രൂപ മാത്രമാണ്. നാശനഷ്ടം സംബന്ധിച്ചു വിശദമായ നിവേദനം നല്‍കിയെങ്കിലും പരിഗണിക്കപ്പെട്ടില്ല. പുനര്‍നിര്‍മാണ പ്രവര്‍ത്തനങ്ങള്‍ക്കായി ജി.എസ്.ടിയില് സെസ് ഏര്‍പ്പെടുത്തുക, വായ്പാപരിധി ഉയര്‍ത്തുക എന്നീ ആവശ്യങ്ങളും അംഗീകരിച്ചില്ല. പ്രളയകാലത്തു സൗജന്യമായി അരിയും മണ്ണെണ്ണയും അനുവദിക്കാത്ത കേന്ദ്രനടപടി വന്‍വിവാദമായിരുന്നു. തന്ന റേഷന് സൗജന്യമാക്കണമെന്ന ആവശ്യം ഇതുവരെ അംഗീകരിച്ചിട്ടില്ല.\nകേന്ദ്രത്തിനു നല്‍കേണ്ടതടക്കം, സംസ്ഥാന പുനര്‍നിര്‍മാണത്തിന് ഇതുവരെ ലഭിച്ച തുക ഒട്ടും പര്യാപ്തമല്ലെന്നു മുഖ്യമന്ത്രി നിയമസഭയെ അറിയിച്ചു. മുഖ്യമന്ത്രിയുടെ ദുരിതാശ്വാസനിധിയില് ഇതുവരെ ലഭിച്ചത് 2,683.18 കോടി രൂപ മാത്രമാണ്. വീടുകളുടെ നാശനഷ്ടം പരിഹരിക്കാന് 1,357.78 കോടി രൂപ ചെലവായി. ദുരന്തനിവാരണഫണ്ടിലെ മുഴുവന് തുക വിനിയോഗിച്ചാലും പ്രളയം സംസ്ഥാനത്തിനുണ്ടാക്കിയ ബാധ്യത തീര്‍ക്കാനാവില്ലെന്നു മുഖ്യമന്ത്രി വ്യക്തമാക്കി. പുനര്‍നിര്‍മാണത്തിന്റെ ഭാഗമായി വികസനപ്രവര്‍ത്തനങ്ങളും സര്‍ക്കാര് ലക്ഷ്യമിടുന്നുണ്ട്.\nസംസ്ഥാനത്ത് കനത്ത മഴയ്ക്ക് സാധ്യത;അഞ്ചു ജില്ലകളില് റെഡ് അലേര്‍ട്ട്


ഇന്ന് ബാങ്ക് പണിമുടക്ക്|bank employees strike today – News18 Malayalam\nജീവനക്കാർ പണിമുടക്കുന്നു : ബാങ്ക് സേവനം തടസപ്പെട്ടേക്കും\nLast Updated : December 26, 2018, 07:48 IST\nന്യൂഡൽഹി: രാജ്യത്തെ പൊതുമേഖല ബാങ്കുകളുടെ ലയനനീക്കത്തില് പ്രതിഷേധിച്ച് രാജ്യവ്യാപക ബാങ്ക് പണിമുടക്ക്. വിജയ ബാങ്കും ദേന ബാങ്കും ബാങ്ക് ഓഫ് ബറോഡയില് ലയിപ്പിക്കാനുളള കേന്ദ്ര സര്‍ക്കാര് നീക്കത്തില് പ്രതിഷേധിച്ചാണ് ജീവനക്കാര് പണിമുടക്ക് പ്രഖ്യാപിച്ചത്. ബാങ്ക് ജീവനക്കാരും ഓഫീസർമാരും പണിമുടക്കിൽ പങ്കെടുക്കുന്നുണ്ട്.\nബാങ്കുകളുടെ ലയനനീക്കം ബാങ്ക് ജീവനക്കാര്‍ക്കും പൊതുജനങ്ങള്‍ക്കും ഒരേപോലെ ദേഷകരമാണെന്ന് യുണൈറ്റഡ് ഫോറം ഓഫ് ബാങ്ക് യൂണിയന്‍സ് അഭിപ്രായപ്പെട്ടു. യഥാര്‍ഥ പ്രശ്നമായ കിട്ടാക്കടത്തില് നിന്ന് ശ്രദ്ധ വഴിതിരിച്ചുവിടാനുളള ശ്രമമാണ് ലയനനീക്കമെന്നും ബാങ്ക് യൂണിയനുകള് ആരോപിക്കുന്നു.\nബാങ്ക് ജീവനക്കാർ ജില്ലാ ആസ്ഥാനങ്ങളിൽ പ്രകടനം നടത്തും. സമരത്തെയുംഅവധികളെയും തുടർന്ന് ബാങ്കുകൾ കഴിഞ്ഞ വെള്ളിയാഴ്ച മുതൽ തുടർച്ചയായി അടഞ്ഞ് കിടക്കുകയാണ്. വെള്ളിയാഴ്ച ബാങ്ക് ഓഫീസർമാരുടെ നേതൃത്വത്തിൽ പണിമുടക്കായിരുന്നു. ശനി, ഞായർ ദിവസങ്ങളിൽ അവധിയായിരുന്ന ബാങ്കുകൾ തിങ്കളാഴ്ച മാത്രമാണ് പ്രവർത്തിച്ചത്. ക്രിസ്മസ് അവധിയായതിനാൽ ചൊവ്വാഴ്ചയും ബാങ്കുകൾ പ്രവർത്തിച്ചിരുന്നില്ല. തുടർച്ചയായ ദിവസങ്ങളിൽ ബാങ്ക് അവധിയായതിനാൽ മിക്ക സ്ഥലങ്ങളിലും എടിഎമ്മുകളിൽ പണം ലഭ്യമല്ലായിരുന്നു.\nFirst published: December 26, 2018, 07:48 IST\nbank employees strikebank strikebankingബാങ്കിങ് സേവനങ്ങൾബാങ്ക് പണിമുടക്ക്


അഞ്ച് പേർ ക്ലീൻ ബൗൾഡ്; അത്യപൂർവ റെക്കോർഡുമാ‍യി ബംഗ്ലാദേശ് | Bangladesh become first cricket team in 128 years to achieve this record | Madhyamam\nHomechevron_rightSportschevron_rightCricketchevron_rightഅഞ്ച് പേർ ക്ലീൻ ബൗൾഡ്; ...\ndate_range2Dec 2018 11:41 AM GMT\nഅഞ്ച് പേർ ക്ലീൻ ബൗൾഡ്; അത്യപൂർവ റെക്കോർഡുമാ‍യി ബംഗ്ലാദേശ്\nധാക്ക: ടെസ്റ്റ് ക്രിക്കറ്റ് ചരിത്രത്തിലെ അപൂർവ റെക്കോർഡുമായി ബംഗ്ലാദേശ് ക്രിക്കറ്റ് ടീം. വിൻഡീസിനെതിരായ രണ്ടാം ടെസ്റ്റ് മത്സരത്തിൽ ആദ്യം ബാറ്റ് ചെയ്ത ബംഗ്ലാദേശ് ആദ്യ ഇന്നിങ്സിൽ 508 റൺസെടുത്തിരുന്നു. മറുപടി ബാറ്റിനിറങ്ങിയ വെസ്റ്റ്ഇൻഡീൻെറ അഞ്ച് ബാറ്റ്സ്മാൻമാരെയും 12 ഓവറിൽ 29 റൺസെടുക്കുന്നതിനിടെ ബംഗ്ലാദേശ് പുറത്താക്കി. അഞ്ച് പേരെയും ബൗൾഡാക്കിയാണ് ബംഗ്ലാ ബൗളർമാർ മടക്കിയത്. 128 വർഷത്തെ ടെസ്റ്റ് ക്രിക്കറ്റിനിടെ ഇത് ആദ്യമാണ് ആദ്യ അഞ്ച് ബാറ്റ്സ്മാൻമാരും സ്റ്റംപ് തെറിച്ച് മടങ്ങുന്നത്.\nക്രെയ്ഗ് ബ്രാത്വയ്റ്റ്, കിരൺ പവൽ, സുനിൽ അംബ്രോസ്, റോസ്റ്റൺ ചേസ്, ഷായ് ഹോപ്പ് എന്നിവരെയാണ് ബംഗ്ലാദേശ് ബൗളർമാർ കുറ്റിതെറിപ്പിച്ച് മടക്കിയത്. ഓഫ് സ്പിന്നർ മെഹിദി ഹസൻ, ഇടംകയ്യൻ സ്പിന്നർ ഷാക്കിബ് അൽ ഹസൻ എന്നിവരാണ് ഇതിന് നേതൃത്വം നൽകിയത്.\nആദ്യം ബാറ്റ് ചെയ്ത ബംഗ്ലാദേശ് 136 റൺസെടുത്ത മഹ്മൂദുല്ലയുടെ മികവിലാണ് കൂറ്റൻ സ്കോർ സ്വന്തമാക്കിയത്. ആറാം വിക്കറ്റിൽ ഷാക്കിബ്- മഹ്മൂദുല്ല സഖ്യം 111 റണ്ണടിച്ചു കൂട്ടി. ഏഴാം വിക്കറ്റിൽ ലിറ്റൺ ദാസും മഹ്മൂദുല്ലയും 92 റൺസ് നേടി. പിന്നീട് താജുൽ ഇസ്ലാമിനൊപ്പം 56 റൺസും കൂട്ടിച്ചേർത്തിരുന്നു.\nബംഗ്ലാദേശിന് ഇന്നിങ്സ് ജയം; പരമ്പര\nധാക്ക: വിൻഡീസിനെ ഇന്നിങ്സിനും 184 റൺസിനും തകർത്ത് പരമ്പര (2-0) തൂത്തുവാരി ബംഗ്ലാദേശ്. ഒാഫ് സ്പിന്നർ മെഹ്ദി ഹസെൻറ മാസ്മരിക പ്രകടനത്തിനു മുന്നിൽ വിൻഡീസിന് ഇരു ഇന്നിങ്സിലും പിടിച്ചുനിൽക്കാനായില്ല. സ്കോർ: ബംഗ്ലാദേശ്-508/10, വിൻഡീസ് 111/10, 213/10. ഇരു ഇന്നിങ്സുകളിലുമായി 12 വിക്കറ്റ് വീഴ്ത്തിയ മെഹ്ദി കളിയിലെ താരമായപ്പോൾ, ക്യാപ്റ്റൻ ഷാകിബുൽ ഹസൻ മാൻ ഒാഫ് ദ സീരീസായി. മെഹ്ദി ആദ്യ ഇന്നിങ്സിൽ ഏഴും രണ്ടാം ഇന്നിങ്സിൽ അഞ്ചും വിക്കറ്റുകളാണ് വീഴ്ത്തിയത്. നാലു വർഷത്തിനിടെ ബംഗ്ലാദേശിെൻറ ആദ്യ ടെസ്റ്റ് പരമ്പരയാണിത്.\nമഹ്മൂദുല്ലയുടെ തകർപ്പൻ (136) സെഞ്ച്വറിയിൽ 508 റൺസെന്ന കൂറ്റൻ സ്കോറിനു മുന്നിൽ ആത്മവിശ്വാസം നഷ്ടപ്പെട്ട വിൻഡീസ് തോൽവി മണത്തിരുന്നു. അഞ്ചിന് 75 എന്നനിലയിൽ മൂന്നാം ദിനം ബാറ്റിങ് തുടർന്ന സന്ദർശകർ ആദ്യ ഇന്നിങ്സിൽ, ആദ്യ സെഷനു മുേമ്പ 111ന് കൂടാരംകയറി. ഷെയ് ഹോപ് (10), ഷിംറോൺ ഹെറ്റ്മെയർ(39), ഷെയ്ൻ ഡോവ്റിച് (37) എന്നിവർ മാത്രമാണ് രണ്ടക്കം കണ്ടത്. 397 റൺസിെൻറ കൂറ്റൻ ലീഡ് വഴങ്ങി രണ്ടാം ഇന്നിങ്സിനിറങ്ങിയ വിൻഡീസിെൻറ കഥയിൽ മാറ്റമൊന്നുമുണ്ടായില്ല. കെയ്ഗ് ബ്രാത്ത്വെയ്റ്റ് (1), കീരൺ പവൽ (6), സുനിൽ ആബ്രിസ് (4), റോസ്റ്റൺ ചേസ് (3) പുറത്തായി. അതിനിടക്ക് ഒമ്പതു സിക്സും ഒരു ഫോറും പറത്തിയ ഷിംറോൺ ഹെറ്റ്മെയറുടെ (93) ഒറ്റയാൾ പോരാട്ടം മാത്രം വേറിട്ടുനിന്നു.\nTAGS:bangladesh bowled West Indies tour of Bangladesh Cricket sports news malayalam news\nNews Summary - Bangladesh become first cricket team in 128 years to achieve this record


Interview with Congress Leader Shashi Tharoor | ശബരിമല ബിജെപിക്ക് വെറും രാഷ്ട്രീയ നേട്ടത്തിന്റെ ഉപാധി മാത്രം; ലോക്‌സഭയിൽ ഭൂരിപക്ഷമുള്ള ബിജെപി നിയമനിർമ്മാണത്തിനു ഒരു ചെറുവിരൽ പോലും അനക്കിയില്ല; മതപരമായ പ്രശ്‌നങ്ങളിൽ കോടതി ഇടപെട്ടാൽ എന്തായിരിക്കും രാജ്യത്തിന്റെ അവസ്ഥ; നാടിന്റെ മകൻ നാട്ടിൽ തന്നെയിരിക്കട്ടെ; ബിജെപിയല്ല കേന്ദ്രത്തിൽ വേണ്ടത് ഒരു കോൺഗ്രസ് സർക്കാരാണ് വേണ്ടത്; തിരുവനന്തപുരം മണ്ഡലത്തിൽ ഹാട്രിക് ജയം സാധ്യമാകും: മറുനാടനോട് മനസ് തുറന്നു ശശി തരൂർ - MarunadanMalayali.com\nMarch 15, 2019 | 06:24 PM IST | Permalink\nതിരുവനന്തപുരം: ഹാട്രിക് ജയം തേടി തിരുവനന്തപുരം ലോക്‌സഭാ തിരഞ്ഞെടുപ്പിൽ ശശി തരൂർ വീണ്ടും മത്സരിക്കുകയാണ്. യുഡിഎഫ് സ്ഥാനാർത്ഥിയായുള്ള മൂന്നാം അങ്കത്തെ തരൂർ എങ്ങനെ വീക്ഷിക്കുന്നു. മൂന്നാം ജയം തരൂരിന് വീണ്ടും കരഗതമാകുമോ? വ്യക്തിപരമായ ഒട്ടനവധി പ്രശ്‌നങ്ങളും കടുത്ത രാഷ്ട്രീയ മത്സരവും തിരുവനന്തപുരത്ത് തരൂരിനെ കാത്തിരിക്കുകയാണ്. ബിജെപിയുടെ കുമ്മനം രാജശേഖരനും ഇടതുമുന്നണിയുടെ സി ദിവാകരനുമാണ് തരൂരിന്റെ എതിരാളികൾ. രണ്ടാമൂഴത്തിൽ ബിജെപി സ്ഥാനാർത്ഥി ഒ.രാജഗോപാലിനോട് മത്സരിച്ചപ്പോൾ കടുത്ത അങ്കത്തിനു ഒടുവിലാണ് തരൂർ വിജയിയായത്. പക്ഷെ അന്ന് ദൃശ്യമായിരുന്നു മോദി തരംഗം ഇപ്പോൾ ദൃശ്യമല്ല. അതുകൊണ്ട് തന്നെ പ്രതീക്ഷയുടെ പരകോടിയിൽ നിന്നാണ് ഇക്കുറി തരൂർ തിരഞ്ഞെടുപ്പ് പ്രചാരണം നയിക്കുന്നത്. നാടിന്റെ മകൻ നാട്ടിൽ തന്നെയിരിക്കട്ടെ. ഡൽഹിയിൽ കാര്യങ്ങൾ ചെയ്യാൻ സ്വാധീന ശക്തിയുള്ളവർ തന്നെ വേണം. തന്റെ പ്രവർത്തന പരിചയം ആധാരമാക്കി മറുനാടൻ മലയാളിയോട് ശശി തരൂർ പറയുന്നു. തിരഞ്ഞെടുപ്പ് പ്രചാരണത്തിന്റെ വലിയ തിരക്കുകൾക്കിടയിൽ മറുനാടനോട് തരൂർ മനസ് തുറക്കുന്നു. അഭിമുഖത്തിലേക്ക്\nഎന്തുകൊണ്ട് ശശി തരൂരിനു തിരുവനന്തപുരത്തെ ജനങ്ങൾ വീണ്ടും വോട്ടു ചെയ്യണം?\nപത്തു വർഷമായി ഈ നഗരത്തിനു വേണ്ടി, ലോക്‌സഭാ മണ്ഡലത്തിനു വേണ്ടി ചെയ്ത ചെയ്ത പ്രവർത്തനങ്ങൾ എല്ലാവര്ക്കും അറിയാം. അതിന്റെ റിപ്പോർട്ട് പുറത്തിറക്കിയിട്ടുണ്ട്. എംപി ഫണ്ട് ചിലവഴിച്ച പണത്തിന്റെ കണക്ക് ജനങ്ങളുടെ മുന്നിൽ വെച്ചിട്ടുണ്ട്. തിരുവനന്തപുരത്തിന്റെ ശബ്ദം പാർലമെന്റിൽ, വിവിധ മന്ത്രാലയങ്ങളിൽ എത്തിച്ചിട്ടുണ്ട്. തിരുവനന്തപുരത്തെ ജനങ്ങൾക്ക് അറിയാം. ഞാൻ എന്റെ വ്യക്തിബന്ധം ഉപയോഗിച്ച് ഈ നാട്ടിലെ ആളുകൾക്ക് സഹായം മാത്രമേ ചെയ്തിട്ടുള്ളൂ. അഭിമാനത്തോടെ പറയാൻ സാധിക്കും. ലോകത്ത് ആളുകൾക്ക് സംഭവിക്കുന്ന ഓരോ പ്രശ്‌നങ്ങളിൽ ഇടപെടാനും അവരുടെ പ്രശ്‌നങ്ങൾ പരിഹരിക്കാനും എനിക്കും എന്റെ ഓഫീസിനും സാധിച്ചിട്ടുണ്ട്. വിദേശ മന്ത്രാലയങ്ങളിൽ ബന്ധപ്പെട്ടിട്ടും അംബാസഡർമാർ വഴിയും കഷ്ടപ്പെടുന്ന ജനങ്ങൾക്ക് സഹായം എത്തിച്ചിട്ടുണ്ട്.\nഈ പത്ത് വർഷക്കാലം പല എംപിമാരും എന്റെ സഹായം അഭ്യർത്ഥിച്ചിട്ടുണ്ട്. പല എംപിമാർക്കും സാധിക്കാത്ത കാര്യങ്ങൾ വരെ നിറവേറ്റിക്കൊടുത്തിട്ടുണ്ട്. പല കാര്യങ്ങൾക്കും പല എംപിമാരും എന്റെ സഹായം അഭ്യർത്ഥിച്ചിട്ടുണ്ട്. അതെല്ലാം നിറവേറ്റിക്കൊടുത്തിട്ടുമുണ്ട്. ഇതെല്ലാം ഉന്നയിച്ചാണ് വീണ്ടും വോട്ടു തേടുന്നത്. കോൺഗ്രസ് സർക്കാരിനെ കേന്ദ്രത്തിൽ അധികാരത്തിൽ എത്തിക്കേണ്ടതിന് വേറൊരു കാരണമുണ്ട്. മോദി സർക്കാരിന്റെ കഴിവില്ലായ്മയും കുഴപ്പവും കണ്ടിട്ട് ഇനി ഒരു തവണകൂടി അവരെ അധികാരത്തിൽ എത്തിക്കരുത് എന്ന ആവശ്യവും ജനങ്ങൾക്കിടയിൽ നിന്നും ഉയരുന്നുണ്ട്. ബിജെപിയല്ല കേന്ദ്രത്തിൽ കോൺഗ്രസ് സർക്കാരാണ് വേണ്ടത് എന്ന ആവശ്യം ജനങ്ങൾക്ക് മുൻപിലുണ്ട്. അതുകൊണ്ട് തന്നെ ഒരു കോൺഗ്രസ് സ്ഥാനാർത്ഥിയെ തന്നെ മണ്ഡലത്തിൽ ജയിപ്പിക്കണം എന്ന ആവശ്യം ഉയരുന്നുമുണ്ട്. ബിജെപിയല്ല കേന്ദ്രത്തിൽ വേണ്ടത് ഒരു കോൺഗ്രസ് സർക്കാരാണ് വേണ്ടത് എന്ന ആവശ്യവും ജനങ്ങൾക്ക് മുൻപാകെയുണ്ട്.\nമണ്ഡലത്തിൽ ചെയ്ത വികസന പ്രവർത്തനങ്ങൾ വേണ്ട രീതിയിൽ ജനങ്ങൾക്ക് മുന്നിൽ എത്തിയിട്ടുണ്ടോ?\nപല കാര്യങ്ങളും ജനങ്ങൾക്ക് മുന്നിൽ എത്തിയിട്ടുണ്ട്. പല കാര്യങ്ങളെക്കുറിച്ചും ജനങ്ങൾക്ക് പൊതുവിൽ അറിവുണ്ടാകണമെന്നില്ല. നാല്പത് വർഷം തടസപ്പെട്ട നാഷണൽ ഹൈവേ ബൈപ്പാസ് യാഥാർഥ്യമായിരുന്നില്ല. കല്ലിടൽ മാത്രമാണ് നടന്നത്. ജനങ്ങൾ എന്നോട് പറഞ്ഞു. ഒന്നുകിൽ പകുതിയെങ്കിലും ഒഴിവാക്കിത്തരൂ. അല്ലെങ്കിൽ നാഷണൽ ഹൈവേ നടപ്പിലാക്കിത്തരൂ. ഞാൻ അത് ഒരു വെല്ലുവിളിയായി എടുത്തിട്ട് ആദ്യത്തെ ടേമിൽ തന്നെ നാല് വർഷം ചെലവാക്കി മൂന്നു മന്ത്രാലയങ്ങളിൽ കയറിയിറങ്ങി. 2013 ബഡ്ജറ്റിൽ ഹൈവേ ഉൾപ്പെടുത്തിവെച്ചു. അവസാന സമയത്ത് ലാപ്‌സാകുന്നതിനു മുൻപ് സർക്കാർ ഗസറ്റിൽ വരെ ഉൾപ്പെടുത്തി. എല്ലാ കാര്യങ്ങളും ചെയ്തു\nഫിനാൻസ് ഓഫീസറോട് സംസാരിച്ച് 2014 പൊതു തിരഞ്ഞെടുപ്പ് വരുന്നതിനു മുൻപ് പണം പാസാക്കി. ഭൂമി വാങ്ങാൻ ചെക്കുകൾ വരെ വരുത്തിച്ചു. ഇത് ജനങ്ങൾക്ക് മുൻപിലുണ്ട്. ബിജെപി സർക്കാർ വന്ന ശേഷം അവരാണ് ചെയ്തത് എന്നൊക്കെ പറഞ്ഞു നടക്കുന്നുണ്ട്. അതിലൊന്നും തന്നെ ഒരു യാഥാർഥ്യവുമില്ല. ദേശീയ പാതയുടെ ബന്ധപ്പെട്ടു പല വീടുകളും ഞാൻ കയറിയിറങ്ങി. ജനങ്ങളും ആവശ്യങ്ങളും ബുദ്ധിമുട്ടുകളും മനസിലാക്കുക എന്നതായിരുന്നു ഉദ്ദേശ്യം. ആ പ്രശ്‌നങ്ങൾ എല്ലാം തന്നെ നാഷണൽ ഹൈവേ ഉദ്യോഗസ്ഥരെ ബന്ധപ്പെട്ടു പല പ്രശ്‌നങ്ങൾക്കും നിവൃത്തിയുണ്ടാക്കി. ഈ പ്രവർത്തനം ജനങ്ങൾ കണ്ടിട്ടില്ല എന്ന് പറയാൻ കഴിയില്ല. എല്ലാവരും കണ്ടതാണ്. പല ജംഗ്ഷനിലും ആളുകൾ തന്നെ എന്റെ പേരിൽ ബാനറുകൾ ഉയർത്തിവെച്ചിരുന്നു. .\nകേന്ദ്ര ആരോഗ്യ മന്ത്രാലയവുമായി ബന്ധപ്പെട്ടു 230 കോടിയുടെ പദ്ധതി കൊണ്ടുവന്നു. ആദ്യ ടേമിൽ സൂപ്പർ സ്‌പെഷ്യാലിറ്റി ആശുപത്രി കൊണ്ടുവന്നു. പേരൂർക്കട ആശുപത്രിക്ക് മൂന്നു കോടി നൽകി. ആയുർവേദ ആശുപത്രിക്ക് പുതിയ കെട്ടിടം കൊണ്ടുവന്നു. റെയിൽവേ ഉദ്യോഗസ്ഥരെ സ്വാധീനിച്ച് 18 ട്രെയിനുകൾ കൊണ്ടുവന്നു. ആദ്യ ടേമിൽ 14 ട്രെയിനുകൾ കൊണ്ടുവന്നു. രണ്ടാമത് ടേമിൽ ബിജെപി സർക്കാർ ആയിട്ടുകൂടി നാല് പുതിയ ട്രെയിനുകൾ കൊണ്ടുവന്നു. പല എംപിമാർക്കും ട്രെയിനുകൾ കൊണ്ട് വരാൻ സാധിക്കാത്തപ്പോഴാണ് എന്റെ മണ്ഡലം വഴി കൂടുതൽ ട്രെയിനുകൾ വന്നത്. എല്ലാ പ്രധാന കാര്യങ്ങളെക്കുറിച്ചും പാർലമെന്റിൽ സംസാരിച്ചു.\nമത്സ്യത്തൊഴിലാളി പ്രശ്‌നങ്ങൾ ഉയർത്തിക്കാട്ടി അഞ്ചു തവണ പാർലമെന്റിൽ സംസാരിച്ചു. തിരുവനന്തപുരത്തുള്ള പ്രശ്‌നങ്ങൾ ഉയർത്തിക്കാട്ടി എല്ലാ പാര്‌ലമെന്റേറിയൻ രീതികളിലും സഞ്ചരിച്ചു, എല്ലാ പാര്‌ലമെന്റേറിയൻ രീതികളും ഉപയോഗിച്ചു. പാര്‌ലമെന്റ് ഡിബേറ്റിൽ കൂടുതൽ സംസാരിച്ചിട്ടുണ്ട്. പാർലമെന്റിൽ പ്രൈവറ്റ് ബില്ലുകൾ കൊണ്ടുവന്നിട്ടുണ്ട്. എല്ലാം എംപിയായിട്ട് ആണ് ചെയ്തത്. ഹൈക്കോടതി ബെഞ്ച് പ്രശ്‌നം വരെ പാർലമെന്റിൽ ഉയർത്തിക്കാട്ടി. എല്ലാ മന്ത്രിമാരെയും ഉപയോഗിച്ചിട്ടുണ്ട്. എല്ലാം തിരുവനന്തപുരത്തിന് വേണ്ടി. എല്ലാ ആഴ്‌ച്ചയിലും തിരുവനന്തപുരത്ത് വന്നു ജനങ്ങളുടെ ആവശ്യങ്ങൾ മനസിലാക്കി.\nഎംപി എന്ന രീതിയിലുള്ള വിലയിരുത്തൽ പ്രകാരം ഹാട്രിക് ജയത്തിലേക്ക് നീങ്ങുകയാണോ?\nഒരു ത്രികോണ മത്സരത്തിൽ ഒരു വ്യക്തിയെ ചൂണ്ടിക്കാണിക്കാൻ ഞാൻ ആഗ്രഹിക്കുന്നില്ല. മൂന്നു പാർട്ടികൾ ആണ് മത്സരിക്കുന്നത്. ഞാൻ ശ്രദ്ധിക്കുന്നത് വ്യക്തിപരമായ രാഷ്ട്രീയമല്ല. എന്റെ രാഷ്ട്രീയം വ്യക്തിപരമായ രാഷ്ട്രീയമല്ല. എന്റെ ജീവിതത്തിൽ ആരെയും വ്യക്തിപരമായി ആക്ഷേപിച്ചിട്ടില്ല. എല്ലാവരും നല്ല മനുഷ്യന്മാരായി കരുതുന്നു. പക്ഷെ നമുക്ക് വേണ്ടത് ശരിയായ രീതിയിലുള്ള പ്രതിനിധാനമാണ്. ആർക്കാണ് തിരുവനന്തപുരത്തിന് വേണ്ടി ശരിയായ രീതിയിൽ ഡൽഹിയിൽ പോയി പ്രവർത്തിക്കാൻ സാധിക്കുക. എനിക്കറിയാം. ഒരാൾ പറയുന്നു. ഞാൻ ഈ നാടിന്റെ മകനാണ്. ഈ നാടിന്റെ മകൻ ഈ നാട്ടിൽ തന്നെ ഇരിക്കുകയാണ് നല്ലത്. അദ്ദേഹത്തിനു ഡൽഹിയിൽ പോയി എന്ത് സ്വാധീനം ചെലുത്താൻ സാധിക്കും. ഇനി വേറെ ഒരാൾ ഉണ്ട്. അതിൽ ശ്രദ്ധിക്കേണ്ട കാര്യം. ഡൽഹിയിൽ വരാൻ പോകുന്ന കോൺഗ്രസ് ഭരണത്തിൽ വേറെ ആർക്ക് പോയി എന്ത് ചെയാൻ സാധിക്കും. ഞാൻ പറയുന്നു. പത്ത് വർഷം ഞാൻ പാർലമെന്റിൽ കാണിച്ച ആ കഴിവ് വരുന്ന അഞ്ച് വർഷവും അതേ രീതിയിൽ കാണിക്കാൻ സാധിക്കും. ആ പ്രവർത്തനം ചെയ്യാൻ സാധിക്കുന്ന രീതിയിൽ തന്നെയാണ് വീണ്ടും തിരുവനന്തപുരത്ത് ജനവിധി തേടുന്നത്.\nലിംഗസമത്വത്തിനു വേണ്ടി വാദിക്കുന്നു; പക്ഷെ ശബരിമല പ്രശ്‌നത്തിൽ വിശ്വാസികൾക്കൊപ്പം നിലയുറപ്പിച്ചു?\nലിംഗസമത്വത്തിനു വേണ്ടി വാദിക്കുന്ന ആൾ തന്നെയാണ് ഞാൻ. ശബരിമല പ്രശ്‌നത്തിൽ ഞാൻ കുറെ നേരം ആലോചിച്ചു. പല സ്ത്രീകളോടും ഈ കാര്യത്തിൽ സംസാരിച്ചു മനസിലാക്കി. ശബരിമല പ്രശ്‌നം ലിംഗസമത്വത്തിന്റെ പ്രശ്‌നമല്ല. ശബരിമല പ്രശ്‌നം പവിത്രമായ ഒരു പ്രശ്‌നമാണ്. സ്ത്രീകൾ പറയുന്നു. ആചാരലംഘനം ശബരിമലയുടെ പവിത്രതയെ ബാധിക്കുമെന്ന് അവർ ആശങ്കപ്പെടുന്നു. ഇത് കേട്ടപ്പോൾ ഞാനും ആലോചിച്ചു. ഭാരതം മുഴുവൻ പല തരത്തിൽ ക്ഷേത്രങ്ങളുണ്ട്. ആ ഓരോ ക്ഷേത്രത്തിനും സ്വന്തമായ ആചാര രീതികളുണ്ട്. വിശ്വാസ സംഹിതകളുണ്ട്. കോടതി വഴി അത് ചെയ്യാൻ പാടില്ല, ഇത് ചെയ്യാൻ പാടില്ല എന്ന് പറഞ്ഞാൽ എവിടെയാണ് നിൽക്കാൻ സാധിക്കുന്നത്.\nചില ക്ഷേത്രങ്ങളിൽ പുരുഷന്മാരെ അകത്ത് കയറ്റില്ല. ദേവിയുടെ അടുത്ത് പുരുഷന്മാർക്ക് പ്രവേശനമില്ല. മുഖ്യമന്ത്രി പിണറായി വിജയന്റെ ജില്ലയായ കണ്ണൂരിൽ എട്ടു ക്ഷേത്രങ്ങളിൽ സ്ത്രീകളെ അകത്തു കയറ്റുന്നില്ല. ഒരു ക്ഷേത്രമല്ല, എട്ടു ക്ഷേത്രങ്ങളിൽ മഹിളകൾ അകത്ത് കയറ്റുന്നില്ല. ചില ക്ഷേത്രങ്ങളിൽ സ്ത്രീകളെ പൂജാരിമാരാകാൻ സമ്മതിക്കുന്നില്ല. എല്ലാം ആണുങ്ങൾ തന്നെയാകും ചെയ്യുന്നത്. കോടതി ഇങ്ങിനെ എല്ലാ കാര്യത്തിലും ഇടപെട്ടാൽ എന്തായിരിക്കും നമ്മുടെ രാജ്യത്തിന്റെ സ്ഥിതി, മതങ്ങളുടെ സ്ഥിതി. അതുകൊണ്ട് തന്നെയാണ് ഞാൻ പറയുന്നത് ഈ വിഷയത്തിൽ മത വിശ്വാസികളുടെ വികാരങ്ങൾ മനസിലാക്കി തീരുമാനമെടുക്കണം.\nഞങ്ങൾ ഈ പ്രശ്‌നത്തിൽ വിശ്വാസികൾക്കൊപ്പം നിന്നു. പക്ഷെ ഞങ്ങൾ തെരുവിൽ ഇറങ്ങിയില്ല, കല്ലെറിഞ്ഞില്ല. ഒരു പവിത്ര സ്ഥലത്തെ ഞങ്ങൾ രാഷ്ട്രീയ നാടക വേദിയാക്കി മാറ്റിയില്ല. ഞങ്ങൾ പറഞ്ഞു. ഭരണഘടന വഴി ഈ പ്രശ്‌നങ്ങൾക്ക് പരിഹാരം കാണണമെന്ന്. സുപ്രീം കോടതി തീരുമാനം. സുപ്രീം കോടതിക്ക് മാത്രമേ മാറ്റാൻ കഴിയൂ. അല്ലെങ്കിൽ നിയമം പാസാക്കണം. നിയമം പാസാക്കാൻ ബിജെപിക്ക് കഴിയുമായിരുന്നു. അവർക്ക് അത് ചെയ്യാൻ സാധിച്ചില്ല.\nസുപ്രീംകോടതി വിധി സെപ്റ്റംബറിൽ വന്ന ശേഷം ഡിസംബർ, ജനുവരി, ഫെബ്രുവരി എല്ലാം പാർലമെന്റ് നടന്നു. ബിജെപി എന്ത് ചെയ്തു. ഒരു നിയമം കൊണ്ടുവരാൻ എന്തെങ്കിലും ചെയ്‌തോ? ബിജെപിക്ക് ശബരിമല പ്രശ്‌നത്തിൽ പരിഹാരമല്ല വേണ്ടത്. ബഹളമാണ് വേണ്ടത്. പബ്ലിസിറ്റിയാണ് വേണ്ടത്. ഒരു സുവർണ അവസരമായാണ് തങ്ങൾ ശബരിമല പ്രശ്‌നം കാണുന്നത് എന്ന് ബിജെപി തന്നെ പറഞ്ഞു. ഏത് തരത്തിലും വിശ്വാസികളുടെ ആവശ്യത്തിന് വേണ്ടി ബിജെപി നിന്നിട്ടില്ല. ശബരിമല വിഷയത്തിൽ രാഷ്ട്രീയം മാത്രമാണ് അവർ ശ്രദ്ധിച്ചത്. ഈ രാഷ്ട്രീയത്തിന്മേൽ മാത്രമാണ് അവർ ബഹളം ഉണ്ടാക്കിയത്. ശബരിമല പ്രശ്‌നത്തിന് പരിഹാരം കാണാൻ കഴിയുന്ന പാർട്ടി, ലോക്സഭയിൽ ഭൂരിപക്ഷമുള്ള ഒരു പാർട്ടി ബിജെപി ശബരിമല പ്രശ്‌നത്തിൽ ഒന്നും ചെയ്തിട്ടില്ല. അതാണ് കോൺഗ്രസും ബിജെപിയും തമ്മിലുള്ള വ്യത്യാസം.\nവ്യക്തിപരമായ പ്രശ്‌നങ്ങൾ രാഷ്ട്രീയ എതിരാളികൾ ആയുധമാക്കുമെന്നു ഭയക്കുന്നുണ്ടോ?\nരാഷ്ട്രീയ എതിരാളികൾക്ക് എനിക്കെതിരെ തിരുവനന്തപുരം മണ്ഡലത്തിൽ കാര്യമായൊന്നും പറയാനില്ല. അതുകൊണ്ടാണ് വ്യക്തിപരമായ പ്രശ്‌നങ്ങൾ അവർ ആയുധമാക്കുന്നത്. എന്റെ പ്രവർത്തനത്തിന്റെയോ പെരുമാറ്റത്തിന്റേയോ കുറ്റങ്ങൾ ഒന്നും അവർക്ക് ചൂണ്ടിക്കാട്ടാൻ കഴിയില്ല. അതുകൊണ്ടാണ് വ്യക്തിപരമായ എന്നാൽ അടിസ്ഥാനമില്ലാത്ത ആരോപണങ്ങൾ രാഷ്ട്രീയ എതിരാളികൾ എനിക്കെതിരെ ഉയർത്തുന്നത്. ഞാൻ കാണാത്ത ഒരു വ്യക്തിയെ ഞാൻ കല്യാണം കഴിച്ചു. പിന്നെ അവർ ആത്മഹത്യ ചെയ്തു. ബിജെപി അതുമായി നടക്കുകയാണ്. ഞാൻ കോടതിയിൽ ഈ കാര്യത്തിന് കേസ് നൽകിയിട്ടുണ്ട്. അതുപോലെ തന്നെ ഞാൻ മുപ്പത് വർഷം മുൻപ് എഴുതിയ സങ്കൽപ്പ നോവൽ, ആ നോവലിലെ ഒരു സങ്കൽപ്പ കഥാപാത്രം സംസാരിക്കുന്ന വാക്കുകൾ എടുത്തിട്ടു ഞാൻ നായർ സ്ത്രീകളെ ആക്ഷേപിക്കുന്നു എന്ന് പറയുന്നു.


കാലടി ശ്രീ ശങ്കരാചാര്യ സംസ്കൃത സർവകലാശാലയിൽ തന്റെ ഭാര്യ നിനിത കണിച്ചേരിക്ക് നിയമനം നൽകിയത് റാങ്ക് പട്ടിക അട്ടിമറിച്ചാണെന്ന ആരോപണത്തിന് മറുപടിയുമായി സിപിഎം നേതാവ് എംബി രാജേഷ്. | Malayali Manasu\nHome Kerala കാലടി ശ്രീ ശങ്കരാചാര്യ സംസ്കൃത സർവകലാശാലയിൽ തന്റെ ഭാര്യ നിനിത കണിച്ചേരിക്ക് നിയമനം നൽകിയത് റാങ്ക്...\nകാലടി ശ്രീ ശങ്കരാചാര്യ സംസ്കൃത സർവകലാശാലയിൽ തന്റെ ഭാര്യ നിനിത കണിച്ചേരിക്ക് നിയമനം നൽകിയത് റാങ്ക് പട്ടിക അട്ടിമറിച്ചാണെന്ന ആരോപണത്തിന് മറുപടിയുമായി സിപിഎം നേതാവ് എംബി രാജേഷ്.\nഇന്റർവ്യൂ ബോർഡിൽ ഉണ്ടായിരുന്ന വിഷയവിദഗ്ധരായ മൂന്നു പേരിൽ ഒരാളുടെ താൽപര്യത്തിനനുസരിച്ച് മറ്റൊരാൾക്ക് നിയമനം നൽകാനുള്ള ശ്രമമാണ് നടത്തിയതെന്ന് അദ്ദേഹം ആരോപിച്ചു.\nഈ മൂന്നുപേരും ഉപജാപം നടത്തിയെന്നും അദ്ദേഹം ആരോപിച്ചു.\nമൂന്നു പേരുടെ വ്യക്തിപരമായ താൽപര്യത്തിൽനിന്നുണ്ടായ പ്രശ്നമാണ്.\nഅതിനെ രാഷ്ട്രീയമായി പ്രതിപക്ഷം ഉപയോഗിക്കുന്നു എന്നേയുള്ളു.\nനിയമനം നൽകാൻ ശ്രമിക്കുന്ന ആളുടെ ഒപ്പം ജോലി ചെയ്യുന്ന ആൾക്ക് ജോലി നൽകാനാണ് ശ്രമം നടന്നത്.\nവിഷയവിദഗ്ധരായ മൂന്നു പേർക്കും ഇയാളുമായി ബന്ധമുണ്ടായിരുന്നു. ഇന്റർവ്യൂവിൽ കൂടിയാലോചിച്ച് ഒരാൾക്ക് നിയമനം നൽകാൻ തീരുമാനിച്ചു എന്നാണ് ഇവർ തന്നെ വൈസ് ചാൻസലർക്ക് അയച്ച കത്തിൽ പറയുന്നത്. അതുതന്നെ ക്രമവിരുദ്ധമാണ്. 80 അപേക്ഷകരിൽനിന്ന് അക്കാദമിക യോഗ്യതകൾ നോക്കി തിരഞ്ഞെടുക്കപ്പട്ട ആളാണ് നിനിത. യോഗ്യത സംബന്ധിച്ച് യൂണിവേഴ്സിറ്റി വിശദീകരണം നൽകിയിട്ടുണ്ടെന്നും എം.ബി. രാജേഷ് പറഞ്ഞു.\nPrevious articleകർഷകസംഘടനകൾ ദേശീയ പാതകൾഉപരോധിക്കും\nNext articleഅധികാരത്തിലെത്തിയാല് ശബരിമല പ്രവേശനവുമായി ബന്ധപ്പെട്ട് നിയമനിര്‍മാണം നടത്തുമെന്ന് പ്രഖ്യാപിച്ചു യു.ഡി.എഫ്.


ഫോട്ടോഗ്രാഫി വളരെ സിമ്പിളാണ്, ഫോട്ടോകളടെ ഗുണനിലവാരം കൂട്ടാന് കുറച്ചു ടിപ്‌സുകള് ഇവിടെ..! |5ways to enhance the quality of photos - Malayalam Gizbot\n40 min ago WhatsApp: ഒറ്റ വാട്സ്ആപ്പ് അക്കൌണ്ട് ഇനി പല ഡിവൈസുകളിൽ ഉപയോഗിക്കാം\n| Published: Saturday, July 28, 2018, 19:00 [IST]\nനല്ല ഒരു ഫോട്ടോ നമ്മള് എടുക്കണമെങ്കില് അതില് നിരവധി ഘടകങ്ങളും അടങ്ങിയിട്ടുണ്ട്. നിങ്ങള് എടുക്കുന്ന ഒരു ചിത്രത്തിന്റെ നിലവാരം ആ ഉപകരണത്തിന്റെ നിവലാരത്തെ മാത്രമല്ല ആശ്രയിച്ചിരിക്കുന്നത്, നിങ്ങള് ഫോട്ടോ എടുക്കുന്ന രീതിയും വളരെ പ്രധാനമാണ്. നിങ്ങള് ഒരു ഫോട്ടോ എടുക്കുമ്പോള് ഫോട്ടോഗ്രാഫിയുടെ അടിസ്ഥാനപരമായ അറിവ് നിങ്ങള് എടുക്കുന്ന ചിത്രങ്ങളുടെ ഗുണനിലവാരം മെച്ചപ്പെടുത്തുന്നതിന് വളരെ അത്യാവശ്യമാണ്.നിങ്ങള്‍ക്ക് ഒരു മികച്ച ഫോട്ടോ എടുക്കണമെങ്കില് ക്യാമറ ക്രമീകരണങ്ങളെ കുറിച്ചും അതിന്റെ സ്‌പെസിഫിക്കേഷനുകളെ കുറിച്ചും വളരെ വ്യക്തമായി അറിഞ്ഞിരിക്കണം. കൂടാതെ മറ്റൊരു കാര്യം കൂടി നിങ്ങളുടെ അറിവിലേക്ക് പകരുകയാണ്, ഫോട്ടോഗ്രാഫി എന്നതിന്റെ അര്‍ദ്ധം തന്നെ 'പ്രകാശം' (ലൈറ്റ്) കൊണ്ടുളള പെയിന്റിംഗ് എന്നാണ്. അതു കൊണ്ട് ഫോട്ടോഗ്രാഫിയില് പ്രകാശത്തിന്റെ പ്രാധാന്യത്തെക്കുറിച്ചും പ്രത്യേകം അറിഞ്ഞിരിക്കണം.ഫോട്ടോഗ്രാഫിയുടെ ഗുണനിലവാരം വര്‍ദ്ധിപ്പിക്കുന്നതിന് കുറച്ചു ടിപ്‌സുകള് ഇവിടെ പറയാം.\nനിങ്ങളുടെ ISO കുറയ്ക്കുക\nISO എന്നത് നിങ്ങളുടെ ക്യാമറയുടെ സെന്‍സിറ്റിവിറ്റി പ്രകാശത്തെ സൂചിപ്പിക്കുന്ന ഒരു സ്റ്റാന്‍ഡേര്‍ഡ് ആണ്. നിങ്ങളുടെ സെന്‍സറില് പ്രവേശിക്കുന്ന ലൈറ്റിന്റെ അളവ് ISO ആണ് നിയന്ത്രിക്കുന്നത്. ഉയര്‍ന്ന ISO ആണെങ്കില് നിങ്ങളുടെ ചിത്രത്തിന്റെ ഗുണനിലവാരത്തെ അത് ബാധിക്കുന്നു. എന്നാല് ഒരു മെച്ചപ്പെട്ട ചിത്രം ലഭിക്കാന് ആഗ്രഹമുണ്ടെങ്കില് ISO എപ്പോഴും കുറഞ്ഞു തന്നെ ആകണം.\nഒരു ഫോട്ടോ എടുക്കുമ്പോള് അപ്പര്‍ച്ചറും പ്രത്യേക പങ്കു വഹിക്കുന്നു. നിങ്ങള് f/1.4ല് ഫാസ്റ്റ് ലൈറ്റ് ഉപയോഗിക്കുകയാണെങ്കില് അതില് ധാരാളം വെളിച്ചം കാണിക്കും, എന്നാല് ISO കുറയുമ്പോള് വെളിച്ചവും താനെ കുറയുന്നു. വിശാലമായ അപ്പാര്‍ച്ചര് ഫോട്ടോയുടെ മൂര്‍ച്ചയെ കുറയ്ക്കുന്നു. എന്നാല് കുറഞ്ഞ അപ്പര്‍ച്ചറില്, അതായത് f/2.8 അല്ലെങ്കില് f/3.5 ആണെങ്കില് മികച്ച ഫോട്ടോകള് എടുക്കാം. എന്നു കുരുതി ഏറ്റവും കുറഞ്ഞ അപ്പാര്‍ച്ചറില് മികച്ച ഫോട്ടോകള് ലഭിക്കും എന്നല്ല ഞാനിവിടെ അര്‍ദ്ധമാക്കുന്നത്, f/3.5 മുതല് f/8 വരെയുളള മിഡ്‌റേഞ്ച് അപ്പര്‍ച്ചറില് ഷൂട്ട് ചെയ്യാന് നല്ലതാണ് എന്നാണ് ഇവിടെ സൂചിപ്പിക്കുന്നത്.\nകൈയ്യില് ക്യാമറ ഉപയോഗിക്കുകയും വേഗത കൂടിയ ഷട്ടര് സ്പീഡുമാണെങ്കില് നിങ്ങള് എടുക്കുന്ന ചിത്രത്തം ബ്ലര് ആയി കാണപ്പെടും. ഷട്ടര്‍സീപ് വര്‍ദ്ധിപ്പിക്കുകയും അതിനോടൊപ്പം ഒരു ട്രൈപോഡ് ഉപയോഗിക്കുകയും ചെയ്താല് മികച്ച ഫോട്ടോകള് തന്നെ നിങ്ങള്‍ക്ക് എടുക്കാം.\nനിങ്ങളുടെ ഫോക്കസ് മെച്ചപ്പെടുത്തുക\nഷട്ടര് സ്പീഡിന്റെ പ്രശ്‌നം കഴിഞ്ഞാല് അടുത്തതായി നിങ്ങള് ശ്രദ്ധിക്കേണ്ട കാര്യം ഫോക്കസിനെ കുറിച്ചാണ്. ഫോക്കസിനെ കുറിച്ച് അറിയാനായി ആദ്യം നിങ്ങളുടെ ക്യാമറയെ കുറിച്ച് നന്നായി പഠിക്കുക. അതിന്റെ സെറ്റിംഗ്‌സിനെ കുറിച്ച് നന്നായി പഠിക്കുക. അതിനു ശേഷം വേണം നിങ്ങള് ഫോട്ടോ എടുത്തു തുടങ്ങാന്.\nവൈറ്റ് ബാലന്‍സ് ശരിയാക്കുക\nവൈറ്റ് ബാലന്‍സ് എന്നു പറയുന്നതില് ഭീമാകാരമായ നിറങ്ങളും അതു പോലെ പ്രകൃതി സുന്ദരമായ നിറങ്ങളും തമ്മിലുളള വ്യത്യാസമാണ്. അതു കൊണ്ടാണ് അകത്തു നിന്നും എടുക്കുന്ന ഫോട്ടോകള് മഞ്ഞ നിറത്തിലും മഞ്ഞു മൂടിയ ചിത്രങ്ങള് നീല നിറത്തിലും കാണുന്നത്.\nഎന്താണ് '400 Bad Request Error'? അത് എങ്ങനെ പരിഹരിക്കാം?\nStory first published: Saturday, July 28, 2018, 19:00 [IST]


എസ്.എൻ. സദാശിവൻ - വിക്കിപീഡിയ\nഈ ലേഖനം ഏതെങ്കിലും സ്രോതസ്സുകളിൽ നിന്നുള്ള വേണ്ടത്ര തെളിവുകൾ ഉൾക്കൊള്ളുന്നില്ല. (സെപ്റ്റംബർ 2018)\nപ്രസിദ്ധനായ എഴുത്തുകാരനും സാമൂഹിക ചരിത്രകാരനും പൊതു - ആസൂത്രണ, ഭരണ വിദഗ്ദ്ധനുമായിരുന്നു എസ്.എൻ. സദാശിവൻ (1926-2006) കേരളത്തിൽ പൊതുഭരണം പഠിപ്പിക്കുന്ന കേരള ഇൻസ്റ്റിറ്റ്യൂട് ഓഫ് പബ്ലിക് അഡ്മിനിസ്റ്റ്രേഷന്റെ സ്ഥാപനത്തിനായി പ്രവർത്തിച്ചു. ഇന്ത്യയിലെ സിവിൽ സർവീസ് പഠനകേന്ദ്രങ്ങളായ ലാൽ ബഹാദൂർശാസ്ത്രി നാഷണൽ അക്കാദമി ഓഫ് അഡ്മിനിസ്റ്റ്രേഷനിൽ പ്രഫസറായി സേവനം അനുഷ്ഠിച്ചു.\nസാമൂഹിക പ്രവർത്തകനായ എം.സി. നാരായണന്റെ മകനായി 1926 ൽ മാവേലിക്കരയിലെ കല്ലുമലയിൽ ജനിച്ചു. പാപ്പിയെന്നായിരുന്നു അമ്മയുടെ പേര്. അദ്ധ്യാപികയായിരുന്നു അവർ. മാവേലിക്കരയുടെ തൊട്ടടുത്ത ഗ്രാമമായ ഉളുന്തിയായിരുന്നു അവരുടെ ദേശം.\nഅച്ചൻ കോവിലാറിൻ്റെ കരയായ പ്രായിക്കരയിലായിരുന്നു എംസിയുടെ കുടുംബം താമസിച്ചിരുന്നത്. ഇലവന്തിയെന്നായിരുന്നു വീട്ടുപേര്. ഇരുപതാം നൂറ്റാണ്ടിൻ്റെ തുടക്കത്തിൽ കല്ലുമലയിലെത്തി അവർ താമസം തുടങ്ങി. കല്ലുമലയിലെ ശ്രീനാരായണ പ്രസ്ഥാനങ്ങളുടെ അമരക്കാരൻ കൂടിയായിരുന്നു എംസി.\nശിവാനന്ദൻ, സദാശിവൻ, സരസമ്മ (ലീല) എന്നിങ്ങനെ മൂന്നു മക്കളായിരുന്നു എംസി - പാപ്പി ദമ്പതികൾക്ക്. മൂത്തത് ശിവാനന്ദൻ. രണ്ടാമത്തെ ആളായിരുന്നു സദാശിവൻ. മാവേലിക്കര ബിഷപ്പ് ഹോഡ്ജസ് ഇംഗ്ലിഷ് സ്കൂളിലായിരുന്നു ശിവാനന്ദനും സദാശിവനും പഠിച്ചത്. അതായിരുന്നു അക്കാലത്തെ പ്രധാന സ്കൂൾ. ഇംഗ്ലിഷുകാരായ അദ്ധ്യാപകരായിരുന്നു അവിടുത്തെ പ്രധാനികൾ. ക്രൈസ്തവ സഭയുടെ കീഴിലായിരുന്നു സ്കൂൾ.\nഇതിനിടയിൽ സഹോദരന്മാരിൽ മൂത്തയാളായ ശിവാനന്ദൻ ഉപരിവിദ്യാഭ്യാസാനന്തരം വിദേശത്ത് ജോലിക്കായി പരിശ്രമിച്ചു. കുവൈറ്റിൽ അദ്ദേഹത്തിന് മികച്ച ജോലി ലഭിച്ചു. അക്കാലത്ത് അത് ഒരു വലിയ സംഭവമായിരുന്നു.\nസദാശിവൻ പത്താം ക്ലാസ്സ് ( പഴയ സിക്ത് ഫോറം) പരീക്ഷക്കു തയ്യാറാകുന്നതിനിടയിൽ സ്കൂൾ മാനേജുമെൻ്റും എംസി നാരായണനുമായി എന്തോ തർക്കം ഉടലെടുത്തു. ആ തർക്കം വളർന്ന് സദാശിവൻ്റെ വിദ്യാഭ്യാസം മുറിയുന്നതിനുമിടയാക്കി. അദ്ദേഹം സ്കൂളിൽ നിന്നു പുറത്താക്കപ്പെട്ടു.\nവിടുതൽ സർട്ടിഫിക്കറ്റു വാങ്ങി എംസി നാരായണൻ മകനെ അന്നത്തെ കൊച്ചി സംസ്ഥാനത്തുളള സ്കൂളിൽ കൊണ്ടാക്കി. എറണാകുളത്തുളള പ്രസിദ്ധ വിദ്യാലയത്തിലാണ് അദ്ദേഹം സിക്ത്ഫോറം പൂർത്തിയാക്കിയത്. സ്വർണ്ണ മെഡൽ വാങ്ങിയാണ് അദ്ദേഹം അവിടെ വിജയിച്ചത്.\nതുടർന്ന് ജ്യേഷ്ഠൻ അദ്ദേഹത്തെ മദ്രാസ്സിൽ കൊണ്ടുപോയി പഠിപ്പിച്ചു. അക്കാര്യത്തിൽ അച്ഛൻ്റെ നിർബന്ധവും താല്പപര്യവുമുണ്ടായിരുന്നു. മെട്രിക്കുലേഷൻ പരീക്ഷ തമിഴ്നാട്ടിൽ നിന്നും വിജയകരമായി അദ്ദേഹം പൂർത്തിയാക്കി.\nതുടർന്നു കർണ്ണാടകയിലും പൂനെയിലും പഠനം തുടർന്നു. പൂനെ സർവ്വകലാശാലയിൽ നിന്ന് ബി.എ. (ഹോണേഴ്സ്), ധനതത്വശാസ്ത്രത്തിൽ എം.എ., നിയമ ബിരുദം, ഡോക്റ്ററേറ്റ് എന്നിവ കരസ്ഥമാക്കി.\nസദാശിവൻ്റെ ഇളയ സഹോദരി സരസമ്മ എസ്സെൻ കോളജിലെ ഉപരിപഠനാർത്ഥം കൊല്ലത്ത് താമസമാക്കി. അദ്ധ്യാപികയായി അവർക്ക് ജോലി ലഭിച്ചു. ആയിരുന്നു. വിവാഹാനന്തരം അവർ കൊല്ലത്ത് താമസം തുടർന്നു.\nകല്ലുമലയിലെ പഴയ ചന്തക്കടുത്ത് റോഡുവക്കിൽ ഇന്നു കാണുന്ന കുടുബവീട് പണികഴിപ്പിച്ചത് മൂത്ത മകൻ ശിവാനന്ദനാണ്. ശിവാനന്ദ മന്ദിരം എന്ന് വീടിനു പേരിട്ടു. വായനശാലയിൽ എന്നു പറഞ്ഞാൽ മാത്രമേ ആളുകൾ ഇന്നും ആ വീടറിയൂ.\nസോഷ്യൽ ഹിസ്റ്ററി ഓഫ് ഇന്ത്യ\nറിവർ ഡിസ്പൂട്ട്സ് ഇൻ ഇന്ത്യ\nhttps://bodhisangamithra.blogspot.com/2020/10/s-n-sadasivan.html1, 2, 3, 4,\n"https://ml.wikipedia.org/w/index.php?title=എസ്.എൻ._സദാശിവൻ&oldid=3456636" എന്ന താളിൽനിന്ന് ശേഖരിച്ചത്\nസെപ്റ്റംബർ 2018 മുതൽ ആവശ്യത്തിന് അവലംബമില്ലാത്ത ലേഖനങ്ങൾ\nഈ താൾ അവസാനം തിരുത്തപ്പെട്ടത്: 04:53, 12 ഒക്ടോബർ 2020.


ഇന്ത്യ വമ്പന് കയറ്റുമതി കേന്ദ്രമാകും : എച്ച്എംഎസ്‌ഐ പുതിയ കയറ്റുമതി വിഭാഗം ആരംഭിച്ചു | Future Kerala\nഇന്ത്യ വമ്പന് കയറ്റുമതി കേന്ദ്രമാകും : എച്ച്എംഎസ്‌ഐ പുതിയ കയറ്റുമതി വിഭാഗം ആരംഭിച്ചു\nഹോണ്ടയുടെ നിലവിലെ എക്‌സിം സംവിധാനവുമായി പുതിയ ബിസിനസ് വിഭാഗം സംയോജിപ്പിക്കും\nപുതുതായി ‘ഓവര്‍സീസ് ബിസിനസ് എക്‌സ്പാന്‍ഷന്’ വിഭാഗം ആരംഭിക്കുന്നതായി ഹോണ്ട മോട്ടോര്‍സൈക്കിള് ആന്‍ഡ് സ്‌കൂട്ടര് ഇന്ത്യ (എച്ച്എംഎസ്‌ഐ) പ്രഖ്യാപിച്ചു. ഹരിയാണ മനേസറിലെ ഉല്‍പ്പാദന കേന്ദ്രം ആസ്ഥാനമായി ഓവര്‍സീസ് ബിസിനസ് എക്‌സ്പാന്‍ഷന് വിഭാഗം പ്രവര്‍ത്തിക്കും. ഹോണ്ടയുടെ മുഴുവന് ഉല്‍പ്പന്നങ്ങളും ബിഎസ്6ബഹിര്‍ഗമന മാനദണ്ഡങ്ങള് പാലിക്കുന്നതായി മാറിയതോടെയാണ് പുതിയ നീക്കം. ഇന്ത്യയിലെ ബിഎസ്6(ഭാരത് സ്റ്റേജ് 6) നിലവാരവും പ്രധാന വികസിത വിപണികളിലെ ബഹിര്‍ഗമന മാനദണ്ഡങ്ങളും ഇപ്പോള് സമാനമാണ്.\nഗുണനിലവാരം, സംഭരണം, വില്‍പ്പന ശൃംഖല, എന്‍ജിനീയറിംഗ് ഹോമോലോഗേഷന്, ഉല്‍പ്പാദനം, ലോജിസ്റ്റിക്‌സ് പ്രവര്‍ത്തനങ്ങള് എന്നിവ കൈകാര്യം ചെയ്യുന്ന ഹോണ്ടയുടെ നിലവിലെ എക്‌സിം (കയറ്റുമതി, ഇറക്കുമതി) സംവിധാനവുമായി പുതിയ ബിസിനസ് വിഭാഗം സംയോജിപ്പിക്കും. ലോകത്തെ ഏറ്റവും വികസിതമായ ചില വിപണികളിലേക്ക് ഉയര്‍ന്ന നിലവാരമുള്ള ഇരുചക്രവാഹനങ്ങള് കയറ്റുമതി ചെയ്യുകയാണ് ലക്ഷ്യം. 2001 ലാണ് ഇന്ത്യയില്‍നിന്ന് എച്ച്എംഎസ്‌ഐ കയറ്റുമതി ആരംഭിച്ചത്. ആക്റ്റിവ സ്‌കൂട്ടറാണ് ആദ്യം കയറ്റുമതി ചെയ്തത്. പത്ത് ലക്ഷം യൂണിറ്റ് കയറ്റുമതിയെന്ന നാഴികക്കല്ല് 2016 ല് താണ്ടിയിരുന്നു.\nപുതിയ ബിസിനസ് വിഭാഗം ആരംഭിക്കുന്നതോടെ പുന:സംഘടന നടപ്പാക്കും. നിലവിലെ 100 എച്ച്എംഎസ്‌ഐ അസോസിയേറ്റുകളെ ഒരുമിച്ചുകൊണ്ടുവരും. ഇന്ത്യയെ വമ്പന് കയറ്റുമതി കേന്ദ്രമാക്കി മാറ്റുകയാണ് എച്ച്എംഎസ്‌ഐ ലക്ഷ്യം വെയ്ക്കുന്നത്. നിലവില് യൂറോപ്പ്, മധ്യ അമേരിക്ക, ലാറ്റിന് അമേരിക്ക, മധ്യ പൂര്‍വേഷ്യ, തെക്കുകിഴക്കനേഷ്യ, ജപ്പാന്, സാര്‍ക്ക് രാജ്യങ്ങള് എന്നിവിടങ്ങളിലെ 35 ലധികം വിപണികളിലേക്കാണ് എച്ച്എംഎസ്‌ഐ കയറ്റുമതി ചെയ്യുന്നത്.\nബിഎസ്6ഉല്‍പ്പന്നങ്ങള് കൂടാതെ ഈയിടെ അവതരിപ്പിച്ച ഹോണ്ട ഹൈനസ് സിബി 350, ഹോണ്ട സിബി350 ആര്‍എസ് എന്നീ മിഡ്‌സൈസ് മോഡലുകളും കയറ്റുമതി ചെയ്യാനാണ് ഉദ്ദേശിക്കുന്നത്. ഈ ഇരുചക്രവാഹന മോഡലുകളുടെ മുഴുവന് സാധ്യതകളും പണമാക്കി മാറ്റും. ഉല്‍പ്പാദനം വര്‍ധിപ്പിക്കുന്നതോടെ കൂടുതല് ലാഭത്തിലും കമ്പനി കണ്ണുവെയ്ക്കുന്നു. പത്തൊമ്പത് ഇരുചക്രവാഹന മോഡലുകളാണ് എച്ച്എംഎസ്‌ഐ കയറ്റുമതി ചെയ്യുന്നത്. ഈ മോഡലുകള് ഹോമോലോഗേഷന് കൂടാതെ യൂറോ5പാലിക്കുന്നത് ഉള്‍പ്പെടെയുള്ള മറ്റ് റെഗുലേറ്ററി കാര്യങ്ങളും പാലിക്കേണ്ടതായി വരും.\nഹോണ്ടയുടെ ആഗോള മോട്ടോര്‍സൈക്കിള് ബിസിനസിലെ ഒന്നാം സ്ഥാനം അരക്കിട്ടുറപ്പിക്കുകയാണ് ഹോണ്ട ടു വീലേഴ്‌സ് ഇന്ത്യയുടെ ലക്ഷ്യമെന്ന് എച്ച്എംഎസ്‌ഐ മാനേജിംഗ് ഡയറക്റ്ററും പ്രസിഡന്റും ചീഫ് എക്‌സിക്യൂട്ടീവ് ഓഫീസറുമായ അറ്റ്‌സുഷി ഒഗാത്ത പറഞ്ഞു. മാത്രമല്ല, ബിഎസ്6കാലത്ത് ഇന്ത്യയ്ക്കും ലോകത്തിനുമായി ഇന്ത്യയില് നിര്‍മിക്കുന്നതിന്റെ പുതിയ അധ്യായം തുടങ്ങുകയാണെന്നും അദ്ദേഹം പ്രസ്താവിച്ചു. ഈ പ്രധാന പുന:സംഘടനയോടെ ബിസിനസ് ശക്തിപ്പെടുമെന്നും ആഗോള ഹോണ്ടയുടെ പ്രതീക്ഷകള്‍ക്കനുസരിച്ച് മല്‍സരശേഷി മെച്ചപ്പെടുമെന്നും അറ്റ്‌സുഷി ഒഗാത്ത ശുഭാപ്തിവിശ്വാസം പ്രകടിപ്പിച്ചു.\n2021 സാമ്പത്തിക വര്‍ഷത്തില് ഇന്ത്യയില് 38,67,817 യൂണിറ്റ് ഇരുചക്രവാഹനങ്ങളാണ് എച്ച്എംഎസ്‌ഐ വിറ്റത് (17.82 ശതമാനം ഇടിവ്). ഇതില് 23,28,778 സ്‌കൂട്ടറുകളും 15,39,039 മോട്ടോര്‍സൈക്കിളുകളും ഉള്‍പ്പെടുന്നു. 2021 സാമ്പത്തിക വര്‍ഷത്തില് ആകെ 2,09,789 യൂണിറ്റ് ഇരുചക്രവാഹനങ്ങള് കയറ്റുമതി ചെയ്തു. 2020 സാമ്പത്തിക വര്‍ഷവുമായി താരതമ്യം ചെയ്യുമ്പോള് 35.72 ശതമാനത്തിന്റെ ഇടിവ്. കൊവിഡ് മഹാമാരിയാണ് ആഭ്യന്തര വില്‍പ്പനയും കയറ്റുമതിയും കുറയാന് കാരണമായത്.\nNext ആംവേ ഇന്ത്യ ന്യൂട്രിലൈറ്റ് ച്യവന്‍പ്രാഷ് പുറത്തിറക്കി


എല്ലാം തിരുഹിതംപോലെ, എഴുതിയത് സി കെ വര്‍ക്കി കുഴികുളം , വിഷയം ജീവചരിത്രം , ISBN 9780000109125, Published by Sophia Books ::: കേരളാ ബുക്ക് സ്റ്റോർ\nISBN : 9780000109125\nAuthor സി കെ വര്‍ക്കി കുഴികുളം\nOther Books of സി കെ വര്‍ക്കി കുഴികുളം\nmore about author സി കെ വര്‍ക്കി കുഴികുളം\nBook Name in English : Ellam Thiruhithampole\nദൈവതിരുമനസിന്‍റെ അപ്പസ്‌തോലന് എന്നറിയപ്പെടുന്ന മോണ്‍സിഞ്ഞോര് സി.ജെ. വര്‍ക്കിയുടെ തിരഞ്ഞെടുത്ത ലേഖനങ്ങളുടെ സമാഹാരമാണിത്. അരൂപിയാല് നയിക്കപ്പെട്ട ഒരു ജീവിതത്തിന്‍റെ അനുഭവങ്ങളും ചിന്തകളും ലളിതമായ ഭഷയില് അവതരിപ്പിക്കുകയാണിവിടെ. പരിശുദ്ധാത്മാവിന്‍റെ പ്രചോദനങ്ങളോട് സഹകരിച്ച് ആത്മീയ ജീവിതത്തില് എങ്ങനെ മുന്നേറാമെന്നും ആത്മീയ ശക്തിയുടെ രഹസ്യങ്ങളെന്താണെന്നും ഈ ഗ്രന്ഥം നമ്മെ പഠിപ്പിക്കുന്നു. മിഷനറി സിസ്റ്റേഴ്‌സ് ഓഫ് മേരി ഇമ്മാക്കുലേറ്റ് സന്യാസിനി സമൂഹത്തിന്‍റെയും കുളത്തുവയല് നിര്‍മ്മലാ റിട്രീറ്റ് സെന്‍ററിന്‍റെയും സ്ഥാപകനും ശാലോം ശുശ്രൂഷകളുടെ ആത്മീയ പിതാവുമായ മോണ്‍സിഞ്ഞോര് സി.ജെ. വര്‍ക്കി ലോകപ്രശസ്തനായ ധ്യാനഗുരുവും സൗഖ്യശുശ്രൂഷകനുമാണ്.\nWrite Your Review about എല്ലാം തിരുഹിതംപോലെ


Lupinace in Malayalam ഉപയോഗങ്ങൾ, ഡോസേജ്, പാർശ്വഫലങ്ങൾ, പ്രയോജനങ്ങൾ, പ്രതിപ്രവർത്തനങ്ങൾ, മുന്നറിയിപ്പ് - Lupinace upayogangal, dossge, parswafalangal, prayojanangal, prathipravarthanangal, munnariyippu\nLupinace നേട്ടങ്ങളും ഉപയോഗങ്ങളും- Lupinace Benefits & Uses in Malayalam- Lupinace nettangalum upayogangalum\nLupinace ഡോസേജും കഴിക്കേണ്ട വിധവും- Lupinace Dosage & How to Take in Malayalam - Lupinace dosagum kazhikkenda vidavum\nLupinace പാർശ്വഫലങ്ങൾ- Lupinace Side Effects in Malayalam- Lupinace paarswafalangal\nLupinace ബന്ധപ്പെട്ട മുന്നറിയിപ്പുകൾ- Lupinace Related Warnings in Malayalam- Lupinace bandhappeṭṭa munnaṟiyippukaḷ\nLupinace-ന് മറ്റ് മരുന്നുകളുമായുള്ള തീവ്ര പ്രവർത്തനം- Severe Interaction of Lupinace with Other Drugs in Malayalam- Lupinace-nu marunnukaḷumāyulla theevra pravarthanam\nLupinace വൈരുദ്ധ്യങ്ങൾ- Lupinace Contraindications in Malayalam- Lupinace vairudyangal\nLupinace സംബന്ധിച്ച് പൊതുവെയുള്ള ചോദ്യങ്ങൾ- Frequently asked Questions about Lupinace in Malayalam- Lupinace sambandhichu pothuveyulla chodyangal\nLupinace ഭക്ഷണവും മദ്യവുമായുള്ള പ്രതിപ്രവർത്തനങ്ങൾ- Lupinace Interactions with Food and Alcohol in Malayalam- Lupinace bhakshnavum madyavumaayulla prathipravarthanangal\nLupinace നേട്ടങ്ങളും ഉപയോഗങ്ങളും - Lupinace Benefits & Uses in Malayalam - Lupinace nettangalum upayogangalum\nLupinace പിൻവരുന്നവ ചികിത്സിക്കാൻ ഉപയോഗിക്കുന്നു\nLupinace ഡോസേജും കഴിക്കേണ്ട വിധവും - Lupinace Dosage & How to Take in Malayalam - Lupinace dosagum kazhikkenda vidavum\nLupinace-ന്റെ ചേരുവകൾ - Lupinace Active Ingredients in Malayalam - Lupinace-nte cheruvakal\nLupinace പാർശ്വഫലങ്ങൾ - Lupinace Side Effects in Malayalam - Lupinace paarswafalangal\nLupinace ഉപയോഗിക്കുമ്പോൾ പിൻവരുന്ന പാർശ്വഫലങ്ങൾ കാണപ്പെടുന്നതായി ഗവേഷണം സൂചിപ്പിക്കുന്നു -\nLupinace ബന്ധപ്പെട്ട മുന്നറിയിപ്പുകൾ - Lupinace Related Warnings in Malayalam - Lupinace bandhappeṭṭa munnaṟiyippukaḷ\nLupinace-ന്റെ ഉപയോഗം ഗർഭിണികൾക്കു സുരക്ഷിതമാണോ?\nLupinace ഗർഭിണികളുടെമേൽ വളരെ അപകടകരമായ പാർശ്വഫലങ്ങൾ ഉള്ളതിനാൽ വൈദ്യോപദേശം ഇല്ലാതെ അത് കഴിക്കരുത്.\nLupinace-ന്റെ ഉപയോഗം മുലയൂട്ടുന്ന സമയത്ത് സുരക്ഷിതമാണോ?\nനിങ്ങൾ മുലയൂട്ടുന്ന സ്ത്രീയാണെങ്കിൽ Lupinace കഴിക്കുന്നതു മൂലം ഗുരുതരമായ പാർശ്വഫലങ്ങൾ ഉണ്ടായേക്കാം. ആവശ്യമെന്ന് ഡോക്ടർ പറയാത്തപക്ഷം Lupinace കഴിക്കാൻ പാടുള്ളതല്ല.\nLupinace വൃക്കകളെ എങ്ങനെയാണ് ബാധിക്കുന്നത്?\nLupinace വൃക്ക-ന് അപൂർവമായേ ഹാനികരമായിരിക്കുന്നുള്ളൂ.\nLupinace കരളിനെ എങ്ങനെ ബാധിക്കുന്നു?\nLupinace-ന്റെ പാർശ്വഫലങ്ങൾ കരൾ-ത്തെ അപൂർവമായേ ബാധിക്കാറുള്ളൂ.\nLupinace ഹൃദയത്തെ എങ്ങനെ ബാധിക്കുന്നു?\nLupinace-ന്റെ പാർശ്വഫലങ്ങൾ ഹൃദയം-ത്തെ അപൂർവമായേ ബാധിക്കാറുള്ളൂ.\nLupinace-ന് മറ്റ് മരുന്നുകളുമായുള്ള തീവ്ര പ്രവർത്തനം - Severe Interaction of Lupinace with Other Drugs in Malayalam - Lupinace-nu marunnukaḷumāyulla theevra pravarthanam\nരോഗികൾക്ക് ഗുരുതരമായ പാർശ്വഫലങ്ങൾ ഉണ്ടാകുമെന്നതിനാൽ Lupinace പിൻവരുന്ന മരുന്നുകളോടൊപ്പം ഉപയോഗിക്കരുത് -\nLupinace വൈരുദ്ധ്യങ്ങൾ - Lupinace Contraindications in Malayalam - Lupinace vairudyangal\nപിൻവരുന്ന രോഗങ്ങളിൽ ഏതെങ്കിലും നിങ്ങൾക്ക് ഉണ്ടെങ്കിൽ ഡോക്ടർ നആവശ്യപ്പെടാത്തപക്ഷം Lupinace കഴിക്കരുത് -നിങ്ങളോട്\nLupinace സംബന്ധിച്ച് പൊതുവെയുള്ള ചോദ്യങ്ങൾ - Frequently asked Questions about Lupinace in Malayalam - Lupinace sambandhichu pothuveyulla chodyangal\nLupinace ഒരിക്കൽ ഉപയോഗിച്ചാൽ തുടർന്ന് ഉപയോഗിക്കാനുള്ള ആസക്തി തോന്നുമോ?\nഇല്ല, നിങ്ങൾക്ക് Lupinace-നോട് ആസക്തി ഉണ്ടാകുന്നില്ല.\nLupinace കഴിച്ചശേഷം നിങ്ങൾക്ക് ഉറക്കമോ ക്ഷീണമോ തോന്നാം. അതുകൊണ്ട് വാഹനമോടിക്കാതിരിക്കുന്നതാണ് ഉത്തമം.\nഅതെ, എന്നാൽ Lupinace ഡോക്ടറുടെ ഉപദേശപ്രകാരം മാത്രം കഴിക്കുക.\nമാനസിക വൈകല്യങ്ങൾക്ക് Lupinace കഴിക്കുന്നതുകൊണ്ട് യാതൊരു ഗുണവുമില്ല.\nLupinace ഭക്ഷണവും മദ്യവുമായുള്ള പ്രതിപ്രവർത്തനങ്ങൾ - Lupinace Interactions with Food and Alcohol in Malayalam - Lupinace bhakshnavum madyavumaayulla prathipravarthanangal\nആഹാരവും Lupinace-ഉം തമ്മിലുള്ള പ്രതിപ്രവർത്തനം\nചില ഭക്ഷണങ്ങൾ കഴിക്കുമ്പോൾ Lupinace-ന്റെ ഫലം കിട്ടാൻ കൂടുതൽ സമയം എടുക്കും. ഇക്കാര്യത്തിൽ ഡോക്ടറുമായി സംസാരിക്കുക.\nമദ്യവും Lupinace-ഉം തമ്മിലുള്ള പ്രതിപ്രവർത്തനം\nLupinace-ന്റെയും മദ്യത്തിന്റെയും ഫലത്തെ കുറിച്ച് എന്തെങ്കിലും പറയുക ദുഷ്ടകരമാണ്. ഇക്കാര്യത്തിൽ ഗവേഷണമൊന്നും നടന്നിട്ടില്ല.\nLupinace ന് പകരമുള്ള മറ്റു മരുന്നുകൾ എല്ലാം കാണുക - Substitutes for Lupinace in Malayalam\nനിങ്ങൾ അല്ലെങ്കിൽ നിങ്ങളുടെ കുടുംബത്തിലെ ഒരാൾ Lupinace കഴിച്ചുവോ ? ദയവായി ഒരു സർവ്വേ നടത്തി മറ്റുള്ളവരെ സഹായിക്കുക\nഡോക്ടർ ഉപദേശിച്ചതനുസരിച്ച് നിങ്ങൾ Lupinace കഴിച്ചുവോ ?\nനിങ്ങൾ എത്രമാത്രം Lupinace ?\nനിങ്ങൾ ഭക്ഷണം കഴിഞ്ഞശേഷമോ അതോ അതിനുമുൻപാണോ Lupinace കഴിച്ചത്?\nനിങ്ങൾ എപ്പോഴാണ് Lupinace ഉപയോഗിക്കുന്നത് ?


കുഴഞ്ഞുവീണ രക്ഷാപ്രവർത്തകൻ മരിച്ചു : Deepika.com Nattu Visesham\nSunday, May 19, 2019 11:05 PM IST\nകൽപ്പറ്റ: വാഹനാപകടത്തിൽപ്പെട്ടവരെ ആശുപത്രിയിൽ എത്തിച്ചതിനു പിന്നാലെ കുഴഞ്ഞുവീണ രക്ഷാപ്രവർത്തകൻ മരിച്ചു. സ്വകാര്യ ബസ് ഡ്രൈവർ പച്ചിലക്കാട് പെരിങ്ങോളൻ ഷാജഹാനാണ്(47) മരിച്ചത്.\nഇന്നലെ രാവിലെ പനമരം എരനെല്ലുർ ഇറക്കത്തിൽ വാഹനാപകടത്തിൽപ്പെട്ട കാറിലെ യാത്രക്കാരെ പനമരം ഗവ.ആശുപത്രിയിൽ എത്തിച്ചതിനു പിന്നാലെയാണ് ഷാജഹാൻ കുഴഞ്ഞുവീണത്. സ്വകാര്യ ആശുപത്രിയിലേക്കു കൊണ്ടുവരുന്നതിനിടെയായിരുന്നു മരണം.\nസുബ്ഹി നമസ്കാരം കഴിഞ്ഞ് നടക്കുന്നതിനിടെയാണ് എരനെല്ലൂർ ഭാഗത്തെ വാഹനാപകടം ഷാജഹാൻ അറിഞ്ഞത്. ഉടൻ സ്ഥലത്ത് എത്തിയ അദ്ദേഹം രക്ഷാപ്രവർത്തനത്തിൽ ഏർപ്പെടുകയായിരുന്നു. പിതാവ്: പരേതനായ മമ്മു. മാതാവ്: ആയിഷ. ഭാര്യ: സെറീന. മക്കൾ: തസ്നി, രസ്ന. മരുമകൻ: ഷബീർ.


ഖേലോ ഇന്ത്യ – യൂത്ത് ഗെയിംസ് – മെഡൽ കൊയ്ത്തുമായി പാലപ്പുഴ പഴശ്ശിരാജ കളരി അക്കാദമിKannur Varthakal Online\nഖേലോ ഇന്ത്യ – യൂത്ത് ഗെയിംസ് – മെഡൽ കൊയ്ത്തുമായി പാലപ്പുഴ പഴശ്ശിരാജ കളരി അക്കാദമി\nഇരിട്ടി : ഖേലോ-ഇന്ത്യ യൂത്ത് ഗെയിംസില് മെഡല്‍ക്കൊയ്ത്തുമായി പാലപ്പുഴ പഴശ്ശിരാജാ കളരി അക്കാദമി. ജൂണ്4മുതല് 13 വരെ ഹരിയാനയിലെ പഞ്ചഗള്ളിയില് ടാവു ദേവിലാല് സ്‌പോര്‍ട്‌സ് കോംപ്ലക്‌സില് വെച്ചു നടന്ന ഖേലോ ഇന്ത്യ യൂത്ത് ഗെയിംസില്4മെഡലുകളാണ് കേരളത്തിന് വേണ്ടി പഴശ്ശിരാജ കളരി അക്കാദമിയിലെ താരങ്ങള് നേടിയത്. ഒരു സ്വര്‍ണ്ണവും രണ്ട് വെള്ളിയും രണ്ട് വെങ്കലവുമാണ് ഇവര് നേടിയത്.\nഇന്ത്യന് കളരിപ്പയറ്റ് ഫെഡറേഷന് എക്‌സിക്യൂട്ടീവ് കമ്മിറ്റി അംഗവും ഖേലോ ഇന്ത്യ ഗെയിംസില് കളരിപ്പയറ്റിന്റെ ടെക്‌നിക്കല് ഓഫീഷ്യലുമായ പി.ഇ. ശ്രീജയന് ഗുരിക്കളുടെ ശിക്ഷണത്തിലാണ് പഴശ്ശിരാജ കളരി അക്കാദമിയിലെ കായികതാരങ്ങള് മെഡലുകള് കരസ്ഥമാക്കിയത്.\nഅനശ്വര മുരളീധരന് (മെയ്പ്പയറ്റ് സ്വര്‍ണം), അനശ്വര മുരളീധരന് & കീര്‍ത്തന കൃഷ്ണ (കെട്ടുകാരിപ്പയറ്റ്, വാള്‍പ്പയറ്റ്-വെള്ളി), ഇ.നയന (മെയ്പ്പയറ്റ് വെങ്കലം), കെ.കെ. അയന (ചവിട്ടിപൊങ്ങല് വെങ്കലം) എന്നിങ്ങനെയാണ് മെഡലുകള് നേടിയത്.\nകഴിഞ്ഞ 13 വര്‍ഷമായി പഴശ്ശിരാജ കളരി അക്കാദമിയില് പി.ഇ. ശ്രീജയന് ഗുരിക്കളുടെ നേതൃത്വത്തില് പൂര്‍ണ്ണമായും സൗജന്യമായാണ് നൂറോളം പെണ്‍കുട്ടികള് ഉള്‍പ്പെടെയുള്ളവര്‍ക്ക് പരിശീലനം നല്‍കി വരുന്നത്. കഴിഞ്ഞ 8 വര്‍ഷമായി ജില്ലാ-സംസ്ഥാന ദേശീയ മത്സരങ്ങളിലെ സ്ഥിരം വിജയികളാണ് പഴശ്ശിരാജ കളരി അക്കാദമിയിലെ താരങ്ങള്. കേരളത്തിനകത്തും പുറത്തും നിരവധി വേദികളില് ഇവിടുത്തെ താരങ്ങള് പ്രദര്‍ശനം നടത്തിയിട്ടുണ്ട്. കണ്ണൂര് എയര്‍പോര്‍ട്ട് ഉദ്ഘാടനം ഉള്‍പ്പെടെയുള്ള വേദികളിലും പ്രകടനം കാഴ്ചവെച്ചിരുന്നു.\nഖേലോ ഇന്ത്യ യൂത്ത് ഗെയിംസില് മികച്ച നേട്ടം കൊയ്ത പഴശ്ശിരാജ കളരി അക്കാദമിയിലെ താരങ്ങള്‍ക്ക് 16 ന് 4.30 ന് മുഴക്കുന്ന് പഞ്ചായത്തിന്റെ നേതൃത്വത്തില് പൗര സ്വീകരണം നല്‍കും.\nPrevious പാലാപ്പറമ്പിൽ അജ്ഞാത ജീവി വളർത്തു കോഴികളെ കടിച്ചു കൊന്നു.\nNext ബൈക്കിടിച്ച് തോട്ടട കരാറിനകം ബേങ്ക് ജീവനക്കാരി മരിച്ചു


ഫിത് ര് സകാത്ത്: പ്രാധാന്യവും നിര്‍വഹണവും – SUNNIVOICE | FORTNIGHTLY\nHome / 2018 / 2018 JUN 01 / ഫിത് ര് സകാത്ത്: പ്രാധാന്യവും നിര്‍വഹണവും\nസകാത്തുല് ഫിത്വ്ര് എന്നാല് ഫിത്വ്‌റിന്റെ സകാത്ത് എന്നാണര്‍ത്ഥം. വിശുദ്ധ റമളാനിലെ നോമ്പവസാനിച്ചുണ്ടാവുന്ന ഫിത്വ്‌റുമായതിന് ബന്ധമുണ്ട് എന്ന് പേര് തന്നെ സൂചിപ്പിക്കുന്നു. നോമ്പ് കാലം കഴിഞ്ഞ ഉടനെയാണല്ലോ ഈദുല് ഫിത്വ്ര് അഥവാ ഫിത്വ്ര് പെരുന്നാള്. നോമ്പ് അവസാനിപ്പിച്ചുള്ള പെരുന്നാള് എന്ന പോലെ നോമ്പിനു പരിസമാപ്തി കുറിച്ചുള്ള സകാത്തും. വ്രതാനുഷ്ഠാനം എന്ന മഹദ് സുകൃതത്തിന് ശേഷം ഫിത്വ്ര് സകാത്ത് എന്ന അനുഷ്ഠാനവും കഴിഞ്ഞാണ് പെരുന്നാളാഘോഷമെന്ന അനുഷ്ഠാനത്തെ വിശ്വാസി വരിക്കേണ്ടത്.\nറമളാനിലെ നോമ്പിന്റെ കുറവുകള് പരിഹരിക്കുന്നതില് ഫിത്വ്ര് സകാത്തിന് സ്വാധീനമുണ്ടെന്നത് അതിന്റെ പ്രാധാന്യം വ്യക്തമാക്കുന്നു. നിസ്‌കാരത്തിലെ കുറവുകള് സഹ്‌വിന്റെ സുജൂദ്‌കൊണ്ട് പരിഹരിക്കുമെന്ന പോലെയാണിത്. നിസ്‌കാരത്തെ അപേക്ഷിച്ച് നോമ്പില് കുറവുകള്‍ക്ക് സാധ്യതയേറെയാണ്. ഒരു ദിവസത്തിന്റെ അര്‍ധ ഭാഗത്തിലധികം സമയം നീണ്ടുനില്‍ക്കുന്നതിനാല് വാക്കിലോ നോക്കിലോ വിചാരത്തിലോ പ്രവര്‍ത്തിയിലോ നല്ലതല്ലാത്ത കാര്യങ്ങള് ഉണ്ടാവാനിടയുണ്ടല്ലോ. അവയുടെ പരിഹാരത്തിന് സ്വന്തമായി നിര്‍ദേശിക്കപ്പെട്ട മാര്‍ഗങ്ങളുണ്ടെങ്കിലും നോമ്പിന്റെയും റമളാന് കാലത്തിന്റെയും മഹത്ത്വത്തിനും ഗാംഭീര്യത്തിനും അവ ഏല്‍പിക്കുന്ന ന്യൂനതകള്‍ക്ക് ഫിത്വ്ര് സകാത്ത് പരിഹാരമാണ്.\nഫിത്വ്ര് സകാത്തിന്റെ പ്രാധാന്യം\nഫിത്വ്ര് സകാത്ത് എന്താണെന്നും എന്തിനാണെന്നും നബി(സ്വ) പഠിപ്പിച്ചിട്ടുണ്ട്. ഇബ്‌നു അബ്ബാസ്(റ)വില് നിന്നു നിവേദനം: പാഴ്‌വാക്കുകളില് നിന്നും അശ്ലീലങ്ങളില് നിന്നും നോമ്പുകാരനുള്ള ശുദ്ധീകരണ മാര്‍ഗവും അഗതികള്‍ക്കുള്ള ഭക്ഷണവുമാണ് ഫിത്വ്ര് (അബൂദാവൂദ്).\nനോമ്പിന്റെ പ്രത്യക്ഷമായ ഘടകം തന്നെ നിശ്ചിത സമയം അനുവദനീയമായ അന്നപാനാദികള് വര്‍ജിക്കുക എന്നതാണ്. എന്നിരിക്കെ അനുവദനീയമല്ലാത്ത കാര്യങ്ങള് അതിന് ന്യൂനത വരുത്തുമെന്ന കാര്യത്തില് സംശയമില്ല. അനുവദനീയമായ ചില കാര്യങ്ങള്, അഥവാ കൃത്യമായി വലക്കപ്പെട്ടിട്ടില്ലാത്ത പാഴ്‌വാക്കുകളും അനുവദനീയമായവരോടുള്ള ശൃംഗാരവാക്കുകളും ചേഷ്ഠകളും നോമ്പിനെ സംബന്ധിച്ചിടത്തോളം ഗുണകരമല്ലാത്ത സംഗതികളാണ്. സാധാരണ ഗതിയില് അവ സംഭവിക്കുന്നവരുണ്ടാകാം. അതില് നിന്നു രക്ഷപ്പെടാന് സകാത്തുല് ഫിത്വ്ര് സഹായകമാണ്. വ്രതത്തെ പരിഗണിക്കുന്നതില് വീഴ്ച കാണിച്ചവന് എന്ന അവസ്ഥയില് നിന്ന് നോമ്പുകാരനെ രക്ഷപ്പെടുത്തുന്നതില് ഫിത്വ്ര് സകാത്തിന് ചെറുതല്ലാത്ത പങ്കുണ്ട്.\nപാഴ്‌വാക്കുകളും ശൃംഗാരങ്ങളും അഹിതമായതാണെങ്കില് അതിന് പശ്ചാത്താപവും ഇസ്തിഗ്ഫാറും വേണമെന്ന് പറയേണ്ടതില്ല. നോമ്പിന്റെ പരിപൂര്‍ണ ഗുണലഭ്യതക്ക് തന്നെ ഇസ്തിഗ്ഫാര് (പാപമോചനം തേടല്) വേണമെന്ന് ഹദീസില് വന്നിട്ടുണ്ട്: ‘റമളാന് മാസം എത്ര നല്ല മാസമാണ്. സ്വര്‍ഗ വാതിലുകള് തുറക്കപ്പെടുന്ന, നരക വാതിലുകള് അടക്കപ്പെടുന്ന പിശാചുക്കള് ബന്ധിപ്പിക്കപ്പെടുന്ന കാലമാണത്. വിസമ്മതിക്കാത്തവര്‍ക്ക് പാപമോചനം നല്‍കുന്ന കാലവുമാണത്.’ ഇതു പറഞ്ഞപ്പോള് അബൂഹുറൈറ(റ)നോട് ചോദിച്ചു: ആരാണ് വിസമ്മതിക്കുന്നവര്? അദ്ദേഹം മറുപടി നല്‍കി: ‘അല്ലാഹുവിനോട് ഇസ്തിഗ്ഫാര് നടത്താന് വിസമ്മതിക്കുന്നവര്’ (ഇബ്‌നുശാഹീന്). നോമ്പില് മാത്രമല്ല, നിസ്‌കാരത്തിലും ഹജ്ജിലുമെല്ലാം ഇസ്തിഗ്ഫാറിന്റെ പ്രാര്‍ത്ഥനകള് സുന്നത്തുതന്നെ.\nമനുഷ്യദൗര്‍ബല്യത്തോടൊപ്പം വിശ്വാസം ദുര്‍ബലമായിത്തീരുമ്പോഴാണ് പാപങ്ങളുണ്ടാവുന്നത്. നോമ്പുകാരനില് സാധാരണ പാപങ്ങളല്ലാത്ത കാര്യങ്ങള് തന്നെ അഹിതമായി വന്നേക്കാം. നബി(സ്വ) പറയുന്നു: നോമ്പ് ഒരു പരിചയാണ്. അതിനാല് തന്നെ ശൃംഗാര കാര്യങ്ങള് അരുത്. വിഡ്ഢിത്തം പ്രവര്‍ത്തിക്കുകയുമരുത് (ബുഖാരി). പാപങ്ങള്‍ക്കും കുറവുകള്‍ക്കും വീഴ്ചകള്‍ക്കും പ്രായശ്ചിത്തവും പരിഹാരവും പശ്ചാത്താപവും പഠിപ്പിക്കുന്ന മതമാണ് ഇസ്‌ലാം. നോമ്പിന്റെ ഗുണം കുറക്കുന്ന പിഴവുകള് പരിഹരിക്കുന്നതിന് ഫിത്വ്ര് സകാത്ത് ഉപകാരപ്പെടുന്നുവെന്നാണ് നബി പഠിപ്പിച്ചത്.\nഇമാം നവവി(റ) വകീഅ്(റ)നെ ഉദ്ധരിക്കുന്നു: റമളാനിലെ നോമ്പിനെ അപേക്ഷിച്ച് സകാത്തുല് ഫിത്വ്ര് നിസ്‌കാരത്തിന് സഹ്‌വിന്റെ സുജൂദ് എന്ന പോലെയാണ്. നിസ്‌കാരത്തിന്റെ ന്യൂനതകള് സഹ്‌വിന്റെ സുജൂദ് പരിഹരിക്കുന്നതു പോലെ നോമ്പിന്റെ ന്യൂനതകള് ഫിത്വ്ര് സകാത്തും പരിഹരിക്കും (ശറഹുല് മുഹദ്ദബ്).\nസത്യവിശ്വാസിയെ സംബന്ധിച്ചിടത്തോളം അവന്റെ ഏതൊരു സദ്കര്‍മത്തിനും നല്ലനിലയിലെ പര്യവസാനം പ്രധാനമാണ്. തന്റെ ദൗര്‍ബല്യത്തിന്റെ സ്വാധീനം ഒരു കര്‍മത്തെ എങ്ങനെയായിരിക്കും ബാധിച്ചിരിക്കുക എന്ന ചിന്ത അവനെ ആകുലനാക്കും. അതില് നിന്നുള്ള ആശ്വാസമായി നിര്‍ദേശിക്കപ്പെട്ട കാര്യങ്ങളുണ്ട്. ദിക്‌റുകളും ദുആകളും സുന്നത്തായ കര്‍മങ്ങളും ഈ ഗണത്തില് പെടുന്നു. ഇതു പോലെയാണ് നോമ്പുകാരന് ഫിത്വ്ര് സകാത്ത്. അത് ആ അനുഷ്ഠാനത്തെ സംസ്‌കരിക്കുന്നു. അതിനാല് ഫിത്വ്ര് സകാത്തിന് മതത്തില് വലിയ സ്ഥാനമുണ്ട്.\nനോമ്പുകാരന്റെ ശുദ്ധീകരണദൗത്യമെന്നത് അതിന്റെ ഫലങ്ങളില് പ്രധാനമായ ഒന്നാണ്. അടിസ്ഥാനപരമായി സകാത്തുല് ഫിത്വ്ര് ഇസ്‌ലാം കാര്യങ്ങളില് പെട്ട സകാത്തിന്റെ ഭാഗമത്രെ. പൊതുവെ എല്ലാവര്‍ക്കും ബാധകമാകുന്ന സകാത്താണിത്. കൊടുക്കുന്നവന് തന്നെ വാങ്ങുന്ന അവസ്ഥയും ഇതിലുണ്ടാകാം. മതപരമായ ഒരു ശാസനയെന്ന നിലയില് അതിനെ കാണണം. നോമ്പിന്റെ പൂര്‍ത്തീകരണമെന്നത് ഫിത്വ്‌റിന്റെ പ്രാധാന്യം കൂടുതല് ഉയര്‍ത്തിക്കാണിക്കുന്നുണ്ട്. ശരീരത്തിന്റെ സകാത്താണെന്നതിനാല് എല്ലാവര്‍ക്കും ഇത് ബാധകമാകുന്നു. നിര്‍വഹണത്തിന് നിബന്ധനകളും ഘടകങ്ങളും ഒക്കണമെന്നു മാത്രം. മതപരമായ ബാധ്യതയാണെന്നതിനാല് അത് എല്ലാവരില് നിന്നും നേരിട്ടോ അല്ലാതെയോ നടക്കണം.\nസ്വന്തം ശരീരത്തിന്റേതും താന് സംരക്ഷണം നല്‍കാന് ബാധ്യതയുള്ളവരുടേതും നിര്‍ദേശിക്കപ്പെട്ടത് പോലെ നല്‍കണം. ഭാര്യ, സന്താനങ്ങള്, സാമ്പത്തിക ശേഷിയില്ലാത്ത മാതാപിതാക്കള് തുടങ്ങിയവരുടേത് സംരക്ഷകനായ ഭര്‍ത്താവോ പിതാവോ പുത്രനോ ആണ് നല്‍കേണ്ടത്. ഇബ്‌നു ഉമര്(റ)വില് നിന്നു നിവേദനം ചെയ്ത ഹദീസ് കാണുക: നിങ്ങള് ചെലവ് നല്‍കുന്നവരില് പെട്ട അടിമ, സ്വതന്ത്രന്, ചെറിയവര്, വലിയവര് എന്നിവരെ തൊട്ടെല്ലാം ഫിത്വ്ര് സകാത്ത് നല്‍കാന് നബി(സ്വ) നിര്‍ദേശിച്ചു (ത്വബ്‌റാനി).\nഭാര്യയുടെ സകാത്ത് ഭര്‍ത്താവ് തന്നെയാണ് നല്‍കേണ്ടത്. മാതാപിതാക്കള്, സന്താനങ്ങള് എന്നിവരുടേത് അവരുടെ സംരക്ഷണച്ചുമതല ഏതു വിധത്തിലാണ് എന്നതിനെ ആശ്രയിച്ചാണ് വരിക. മാതാപിതാക്കള് സ്വയം പ്രാപ്തിയുള്ളവരാണെങ്കില് അവര് സ്വന്തമായി നല്‍കണം.\nസകാത്ത് നിര്‍വഹണത്തിന്റെ സാഹചര്യപ്പൊരുത്തങ്ങളില് പ്രധാനമാണ് ധാന്യങ്ങളുടെ ലഭ്യത. തനിക്കും ആശ്രിതര്‍ക്കും പെരുന്നാള് രാപകലുകളിലെ അനിവാര്യ ആവശ്യങ്ങളേക്കാളധികമുള്ളവന് സകാത്ത് നല്‍കാന് ബാധ്യസ്ഥനാണ്. അഥവാ ശരീരത്തിന്റെ സകാത്ത് എന്ന നിലയില് ശരീരത്തിന്റെ സംരക്ഷണ ചുമതലയുള്ളവനാണ് ഫിത്വ്ര് സകാത്ത് നിര്‍വഹിക്കേണ്ടത്. സകാത്ത് നല്‍കാന് ബാധ്യതയുള്ളവന് അതു നിര്‍വഹിച്ചില്ലെങ്കില് മറ്റുള്ളവര് കുറ്റക്കാരാകില്ല. സകാത്ത് നല്‍കുന്നവന് നിര്‍ബന്ധമല്ലാത്ത അവസ്ഥയിലും സകാത്ത് ബന്ധിക്കുന്ന ഭാര്യ കഴിവുള്ളവളാണെങ്കില് സ്വന്തം സകാത്ത് അവള്‍ക്കു നിര്‍വഹിക്കല് സുന്നത്തുണ്ട്. അതവള്‍ക്ക് ശുദ്ധീകരണമായി പരിണമിക്കും.\nപെരുന്നാളിന്റെ രാപകലുകളിലെ അത്യാവശ്യങ്ങള് കഴിച്ചുള്ളത് തന്റെ ആശ്രിതരായ സകാത്ത് ബന്ധിക്കുന്നവരുടേത് മുഴുവന് നല്‍കാന് മാത്രമില്ലെങ്കില് ആദ്യം തന്റേത്, പിന്നെ ഭാര്യയുടേത്, ശേഷം സന്താനങ്ങളുടേത്, പിന്നെ മാതാപിതാക്കളുടേത് എന്നീ ക്രമത്തില് നല്‍കണം. ഫിത്വ്ര് സകാത്തിന്റെ കാര്യത്തില് ഇത് ശ്രദ്ധേയമാണ്. കാരണം സകാത്ത് നല്‍കാന് ബാധ്യസ്ഥനാവും വിധത്തില് ഭക്ഷ്യവിഭവം സാധാരണഗതിയില് എല്ലാവര്‍ക്കും ഉണ്ടാകാനുള്ള സാധ്യത കൂടുതലായിരിക്കും. പെരുന്നാള് ദിനത്തില് ഫിത്വ്ര് സകാത്ത് ലഭിച്ചതു മൂലം സാമ്പത്തിക വര്‍ധനവുണ്ടായി ബാധ്യത വന്നുചേരുന്നവരും ഉണ്ടാകും. സകാത്തിന്റെ കാര്യമായതിനാല് തനിക്ക് ഫിത്വ്ര് സകാത്ത് ബാധകമാവുന്നുണ്ടോ ഇല്ലയോ എന്ന് നന്നായി ആലോചിക്കേണ്ടതാണ്.\nസകാത്തായി നല്‍കേണ്ടതെന്താണെന്ന് ഹദീസില് തന്നെ വ്യക്തമാക്കിയതാണ്. ഭക്ഷ്യവസ്തുക്കളാണ് ഫിത്വ്ര് സകാത്തായി നല്‍കേണ്ടത്. ഇബ്‌നു ഉമര്(റ) പറയുന്നു: ഗോതമ്പില് നിന്ന് ഒരു സ്വാഅ്, കാരക്കയില് നിന്ന് ഒരു സ്വാഅ് ഫിത്വ്ര് സകാത്തായി നബി(സ്വ) നിര്‍ബന്ധമാക്കി (ബുഖാരി). സ്വഹാബത്ത് നിര്‍വഹിച്ചിരുന്നതെങ്ങനെയെന്ന് അബൂസഈദില് ഖുദ്‌രി(റ) പറഞ്ഞതിങ്ങനെ: ഭക്ഷ്യവസ്തുക്കളില് നിന്ന് ഒരു സ്വാഅ് ഞങ്ങള് ഫിത്വ്ര് സകാത്തായി നല്‍കാറുണ്ടായിരുന്നു (ബുഖാരി). ഒരു പ്രദേശത്തെ മുഖ്യാഹാരമാണ് നല്‍കേണ്ടതെന്ന് പണ്ഡിതര് വ്യക്തമാക്കിയിട്ടുണ്ട്. ആരുടെ സകാത്താണോ നല്‍കുന്നത്, അയാളുടെ മുഖ്യാഹാരമാണ് നല്‍കേണ്ടത്. നല്‍കുന്ന ഭക്ഷ്യവസ്തു ഭക്ഷ്യയോഗ്യവും പുഴുക്കുത്തോ പഴക്കംകൊണ്ട് ദുഷിച്ചതോ ആകരുത്. 3.200 ലിറ്ററായാണ് സ്വാഅ് എന്നത് പണ്ഡിതര് കണക്കാക്കിയിരിക്കുന്നത്. അതിനാല് ഒരാളുടെ സകാത്തായി അത്രയും ധാന്യം നല്‍കിയിരിക്കണം.\nശവ്വാല് പിറവി കാണുന്നതോടെയാണ് ഫിത്വ്ര് സകാത്ത് നിര്‍ബന്ധമാവുന്നതെങ്കിലും റമളാന് ആരംഭിച്ചതു മുതല് മുന്‍കൂറായി നല്‍കാവുന്നതാണ്. എന്നാല് പെരുന്നാള് ദിവസത്തേക്കാള് പിന്തിക്കല് അനുവദനീയമല്ല. അവകാശികളെ സംബന്ധിച്ചിടത്തോളം പെരുന്നാള് ദിനത്തില് ലഭിക്കേണ്ടതാണത്. അതുകൊണ്ട് അന്നുതന്നെ അവര്‍ക്കത് ലഭ്യമാക്കാന് ശ്രദ്ധിക്കണം. വാങ്ങാന് തീരെ അവകാശികളില്ലാതിരിക്കുകയും വൈകിയാല് അവരെ ലഭിക്കുകയും ചെയ്യുമെങ്കില് വൈകിക്കുകയല്ലാതെ നിര്‍വാഹമില്ലാത്തതിനാല് പിന്തിച്ച് സാധ്യമായ ആദ്യഘട്ടത്തില് തന്നെ ഖളാഅ് വീട്ടണം. അദാആയ സമയം കഴിഞ്ഞതിനാല് സകാത്ത് ഖളാആയിട്ടുണ്ടാകും. സകാത്ത് നല്‍കാനുള്ള ധാന്യമോ അത് വാങ്ങുന്നതിനുള്ള പണമോ എത്താന് വൈകിയാലും ഇതാണ് വിധി. നിര്‍ബന്ധമായ സമയം മുതല് പെരുന്നാള് നിസ്‌കാരത്തില് പ്രവേശിക്കുന്നത് വരെയാണ് ഫിത്വ്ര് സകാത്തിന്റെ ഏറ്റവും ശ്രേഷ്ഠമായ സമയം.\nഫിത്വ്ര് സകാത്തിന്റെ സമയം അഞ്ച് വിധത്തില് വരാം. അല്ലാമാ ബക്‌രി(റ) എഴുതി: ഫിത്വ്ര് സകാത്തിന് അഞ്ച് സമയങ്ങളുണ്ട്. ഒന്ന്, അനുവദനീയമായ സമയം. ഇത് റമളാന് ആദ്യം മുതലാണ്. രണ്ട്, നിര്‍ബന്ധമാവുന്ന സമയം. റമളാന് അവസാന ദിനത്തിലെ സൂര്യാസ്തമയ സമയമാണിത്. മൂന്ന്, ശ്രേഷ്ഠമായ സമയം. പെരുന്നാള് നിസ്‌കാരത്തിന് പുറപ്പെടും മുമ്പാണിത്. നാല്, കറാഹത്തിന്റെ സമയം. പെരുന്നാള് നിസ്‌കാരവും കഴിഞ്ഞ സമയമാണിത്. അഞ്ച്, നിഷിദ്ധമാകുന്ന സമയം. കാരണമില്ലാതെ പെരുന്നാള് ദിവസവും കഴിഞ്ഞുള്ള സമയമാണിത് (ഇആനത്തുത്വാലിബീന്).\nകറാഹത്തായ സമയത്തേക്ക് ഫിത്വ്ര് സകാത്ത് പിന്തിക്കല് സുന്നത്തായി വരുന്ന അവസ്ഥയുണ്ട്. അടുത്ത കുടുംബക്കാരന്, അയല്‍വാസി, സുഹൃത്ത്, സ്വാലിഹായ ആള്, അത്യാവശ്യമുള്ളയാള് തുടങ്ങിയവരെ പ്രതീക്ഷിച്ച് പെരുന്നാള് പകല് തീരും വരെ പിന്തിക്കാവുന്നതാണ്. അനിവാര്യമായ കാരണങ്ങളാല് പെരുന്നാള് ദിനത്തേക്കാള് വൈകിപ്പിച്ചാല് ഖളാഅ് വീട്ടണം. കൂടുതല് അര്‍ഹരായ ആളുകളെ പ്രതീക്ഷിച്ചാണെങ്കിലും പെരുന്നാള് ദിനം അവസാനിക്കുന്നത് വരെ മാത്രമേ പിന്തിപ്പിക്കാവൂ.\nആര്‍ക്ക്? എങ്ങനെ? എത്ര?\nസകാത്തിന്റെ അവകാശികളെ അല്ലാഹു തന്നെ വ്യക്തമാക്കിയിട്ടുണ്ട്. സമ്പത്തിന്റെയും ശരീരത്തിന്റെയും സകാത്തവകാശികള് ഒന്നുതന്നെയാണ്. ദരിദ്രര്(ഫഖീര്), അഗതികള്(മിസ്‌കീന്), ഇസ്‌ലാമിക ഭരണമുള്ളയിടത്തെ സകാത്തിന്റെ ഔദ്യോഗിക ജോലിക്കാര്, ഹൃദയങ്ങള് ഇണക്കപ്പെട്ടവര്(നവ മുസ്‌ലിംകള്), മോചനപത്രം എഴുതിയ അടിമകള്, കടംകൊണ്ടു പ്രയാസപ്പെടുന്നവര്, അല്ലാഹുവിന്റെ മാര്‍ഗത്തിലെ പോരാളി, വഴിപോക്കര് എന്നീ എട്ട് വിഭാഗങ്ങളില് നിന്ന് എത്തിക്കപ്പെട്ടവര്‍ക്കാണ് സകാത്ത് നല്‍കേണ്ടത്. ഇന്ന് സാധാരണ ഗതിയില് ഫഖീര്, മിസ്‌കീന്, കടബാധിതന്, ഹൃദയം ഇണക്കപ്പെട്ടവന്, യാത്രക്കാരന് എന്നീ അഞ്ച് വിഭാഗങ്ങളെയാണ് എത്തിക്കാനാവുക. ഇവരില് നിന്ന് സകാത്ത് നല്‍കുന്നവന്റെ നാട്ടിലുള്ളവര്‍ക്ക് ഫിത്വ്ര് സകാത്ത് നല്‍കണം.\nപെരുന്നാളിനോടനുബന്ധിച്ച് താല്‍ക്കാലികാശ്വാസങ്ങളോ സഹായങ്ങളോ ലഭിച്ചതിന്റെ പേരില് അന്നത്തേക്കാവശ്യമായ വിഭവങ്ങള് ഉള്ളവനെ അപ്പേരില് സകാത്ത് നല്‍കുന്നതില് നിന്നൊഴിവാക്കേണ്ടതില്ല. അവന് തന്നെ സകാത്ത് നല്‍കല് നിര്‍ബന്ധമുള്ളതോടൊപ്പം സകാത്ത് വാങ്ങാവുന്നതും അവന് നല്‍കിയാല് ബാധ്യത വീടുന്നതുമാണ്. താന് കൊടുത്തത് തന്നെയാണ് തനിക്കു തിരിച്ചു ലഭിക്കുന്നതെങ്കിലും കുഴപ്പമില്ല. കാരണം സ്വീകരിക്കുന്നതോടെ തന്റേതായി മാറിയതാണ് അപരന് നല്‍കുന്നത്. ആദ്യം നല്‍കിയവന്റേതല്ല. അനന്തരാവകാശത്തിലൂടെയും മറ്റും ലഭിക്കുന്നതിന് സമാനമാണിത്. ഒരാള്‍ക്ക് ഫിത്വ്ര് സകാത്ത് നിര്‍ബന്ധമാവുന്നു എന്നത് അയാള് സമ്പന്നനാണെന്നതിനോ ഫഖീറോ മിസ്‌കീനോ അല്ലെന്നതിനോ തെളിവാകുന്നില്ല. സകാത്തവകാശികളില് നിന്നു ലഭ്യമായ എല്ലാ വിഭാഗത്തിനും എത്തിക്കേണ്ടതാണ്.\nഫിത്വ്ര് സകാത്ത് ഒരു ദാനമായതിനാല് സ്വീകര്‍ത്താവ് അവകാശിയായിരിക്കണമെന്നു നിര്‍ബന്ധം. അര്‍ഹരിലേക്ക് തന്നെ എത്തിയെന്നു ഉറപ്പുള്ള മാര്‍ഗമാണ് ദാതാവ് അവലംബിക്കേണ്ടത്. ഇന്നത്തെ അവസ്ഥയില് രണ്ടു രീതികളാണ് പ്രായോഗികമാവുക. ഒന്ന്, നേരിട്ടു നല്‍കുക. രണ്ട്, പകരക്കാരനെ ഏല്‍പ്പിക്കുക അഥവാ വക്കാലത്താക്കുക. ഇമാമിനെ ഏല്‍പ്പിക്കല് എന്ന രീതി ഇക്കാലത്ത് നമ്മുടെ നാട്ടില് സാധ്യമല്ല. കാരണം നിബന്ധനകളൊത്ത ഇമാം ഇന്നു നിലവിലില്ല. മറ്റു രണ്ടു രീതികളില് ഒന്നാം സ്ഥാനം സ്വന്തമായി നല്‍കുന്നതിന് തന്നെയാണ്. ഇമാമിനെ ഏല്‍പ്പിക്കുന്നതു രണ്ടാം സ്ഥാനത്തും വകീലിനെ ഏല്‍പ്പിക്കുന്നതു മൂന്നാം സ്ഥാനത്തുമാണ്. പരോക്ഷ സ്വത്തിനത്തിലാണ് ഫിത്വ്ര് സകാത്ത് ഉള്‍പ്പെടുന്നത്. നാണയങ്ങള്, കച്ചവട വസ്തുക്കള്, സൂക്ഷിപ്പു സ്വത്ത്, ഫിത്വ്ര് സകാത്ത് എന്നിവയാണ് പരോക്ഷ സ്വത്തിനങ്ങളില് വരുന്നവ. പ്രത്യക്ഷ സ്വത്തിനങ്ങള് മൃഗങ്ങള്, കാര്‍ഷിക വിഭവങ്ങള്, പഴവര്‍ഗങ്ങള്, നിധികള് എന്നിവയും. ഇതിലെല്ലാം പ്രഥമസ്ഥാനം നേരിട്ട് സകാത്ത് നല്‍കുന്നതിനാണ്.\nരണ്ട് വിധം സകാത്തുകള്‍ക്കും എന്ത്, എപ്പോള്, ആര്‍ക്ക് എന്നിങ്ങനെയുള്ള പരിഗണനകള് കണിശമാണ്. അത് ലംഘിക്കപ്പെടുന്നത് സകാത്തിനെ തന്നെ നിര്‍വീര്യമാക്കും. സ്വന്തമായി നല്‍കുന്നതിനെ ശ്രേഷ്ഠമാക്കുന്നത് അതികൃത്യവും വിശ്വസനീയമായ വിതരണവുമാണ്. താന് തന്നെ നല്‍കുമ്പോള് അതില് യാതൊരു ആശങ്കക്കും വകയില്ല. അവകാശികളെന്ന് തനിക്കുറപ്പുള്ളവര്‍ക്ക് തന്നെ കൈമാറ്റം ചെയ്യാനുമാകും. കുടുംബത്തെയും ഇഷ്ടക്കാരായ മറ്റ് അര്‍ഹരെയും പരിഗണിക്കുകയുമാകാം.\nരണ്ടാം സ്ഥാനത്തായ മറ്റൊരാളെ ഏല്‍പ്പിക്കുക എന്നതിന്റെ പരിധിയില് പെടുത്താന് യാതൊരു ന്യായവുമില്ലാത്ത പല സമ്പ്രദായങ്ങളും ഇക്കാലത്ത് സകാത്തിനെ പിടികൂടിയിരിക്കുന്നതു കാണാം. ഫിത്വ്ര് സകാത്ത് ഭക്ഷണമായി നല്‍കണമെന്ന നിയമം പലപ്പോഴും അട്ടിമറിക്കപ്പെടുന്നു. സകാത്ത് വിഹിതത്തിന് പണം സ്വീകരിച്ച് റിലീഫ് എന്നതിലേക്കോ പ്രസ്തുത സംഖ്യക്ക് അരി വാങ്ങി വിതരണമെന്നതിലേക്കോ മാറ്റുന്ന പ്രവണത കുറ്റകരമായ അപരാധമാണ്. സകാത്ത് ദാതാവ് അനുയോജ്യനായ വകീലിനെ ചുമതലപ്പെടുത്തുന്നതിനു പകരം ചില ആളുകള് സ്വയം വകീല് ചമഞ്ഞ് സകാത്ത് സ്വീകരിക്കുന്ന രീതി മതപരമായി ശരിയല്ല. വകാലത്ത് എന്നത് വലിയൊരുത്തരവാദിത്തമാണ്. കൊടുക്കല്, വാങ്ങല് സംബന്ധിച്ച വകാലത്ത് ഏറ്റെടുക്കുമ്പോള് കൃത്യമായി അത് നിര്‍വഹിക്കാനുള്ള സാധ്യതകൂടി കാണേണ്ടതാണ്. യഥാര്‍ത്ഥത്തില് ഇന്നു നടപ്പുള്ള രീതിയില് അത് കാണാനാവുന്നില്ലെന്നു പറയാതെ വയ്യ. വകാലത്ത് സംബന്ധമായ വിധിവിലക്കുകളും നിര്‍ദേശങ്ങളും പാലിക്കാന് സാധിക്കാത്ത വിധമാണ് സകാത്ത് സെല്ലുകളും കമ്മിറ്റികളും സംഭരണ-വിതരണ രീതികള് ക്രമീകരിച്ചിരിക്കുന്നത്.\nനിശ്ചിത വ്യക്തിയെ സ്വന്തം സകാത്ത് വിഹിതം ഏല്‍പിച്ച് വിതരണത്തിന് നിര്‍ദേശിക്കുന്നത് തന്നെ ശ്രദ്ധിച്ചാകണം. മാറ്റം ചെയ്യപ്പെടാതെയും മറ്റു വല്ലതുമായി കലര്‍ത്തപ്പെടാതെയും വേണം വിതരണം. അതിനു വിഘ്‌നം വന്നാല് സകാത്ത് വീടില്ല. ഇമാം നവവി(റ) എഴുതി: നമ്മുടെ മദ്ഹബിലെ പണ്ഡിതര് പറഞ്ഞു; സകാത്ത് സ്വന്തമായി വിതരണം ചെയ്യുന്നതാണ് വകാലത്താക്കുന്നതിനേക്കാള് ശ്രേഷ്ഠകരമെന്നതില് അഭിപ്രായാന്തരങ്ങളില്ല. കാരണം അത് വിതരണം ചെയ്തു എന്നത് ഉറപ്പുള്ള കാര്യമാണല്ലോ. എന്നാല് വകീല് അങ്ങനെയല്ല. വകീല് കൃത്രിമം കാണിക്കാമെന്ന നിഗമനത്തില് സകാത്ത് ബാധ്യത തന്നെ ഒഴിവാകില്ല. എന്തെന്നാല് ദാതാവും വകീലും ഒരു അവസ്ഥയില് തന്നെയാണല്ലോ. അതിനാല് അവകാശികളിലേക്ക് വിഹിതം എത്തിയില്ലെങ്കില് ദാതാവായ ഉടമസ്ഥന്റെ ബാധ്യത ഒഴിവാകുന്നതല്ല (ശറഹുല് മുഹദ്ദബ്).\nവിശ്വാസ്യത നഷ്ടപ്പെട്ട കാലത്ത് വിദൂര സാധ്യതയാണെങ്കില് പോലും ജാഗ്രത വേണമെന്നു പറയേണ്ടതില്ലല്ലോ. ആദര്‍ശ കാര്യത്തിലും ആചാരാനുഷ്ഠാനങ്ങളിലും വ്യതിയാനം വരുത്തിയവരും കൃത്രിമം കാണിക്കുന്നവരുമായ ആളുകള് വകീലും ഇടനിലക്കാരുമൊക്കെയാവുമ്പോള് പ്രത്യേകിച്ചും. ഏത് സകാത്താണെങ്കിലും തന്റെ ബാധ്യത കൃത്യമായി നിര്‍ണയിച്ച് സാധുതയുള്ള വിതരണ രീതി സ്വീകരിച്ച് നിര്‍വഹിക്കേണ്ടതാണ്. കേവലമായ ദാനമോ ദാരിദ്ര്യ നിര്‍മാര്‍ജന യത്‌നമോ സാമൂഹിക ക്ഷേമ സംരംഭമോ അല്ല സകാത്ത്. അടിസ്ഥാനപരമായി ദീനിന്റെ അനുഷ്ഠാനമാണത്. അതിന്റെ പ്രത്യക്ഷമായ ഫലം മാത്രമാണ് സാമൂഹ്യക്ഷേമ ദൗത്യങ്ങള്. അതിനാല് നിബന്ധനകള് പാലിച്ചുവേണം അതു നിര്‍വഹിക്കാന്.\n← Previous Story റമളാന് ധന്യതയുടെ മുന്‍കാല പാഠങ്ങള്\nNext Story → സകാത്ത്: മനുഷ്യപ്പറ്റിന്റെ ധര്‍മ്മപരിപ്രേക്ഷ്യം


ന്യൂയോർക്കിലെ ബഫലോ സൂപ്പർ മാർക്കറ്റിൽ വെടിവയ്പ്പ് – World Indian News\nCrime Headlines USA\nന്യൂയോർക്ക് : യുഎസിലെ ബഫല്ലോ നഗരത്തിലെ സൂപ്പർമാർക്കറ്റിലുണ്ടായ വിവേചനരഹിതമായ വെടിവയ്പിൽ 10 പേർ കൊല്ലപ്പെട്ടതായി റിപ്പോർട്ട്. ഉച്ചയ്ക്ക് രണ്ടരയോടെയാണ് കവചം ധരിച്ച ഒരാൾ അകത്തുകടന്നതെന്നാണ് പൊലീസ് നൽകുന്ന വിവരം. 10 പേർ കൊല്ലപ്പെടുകയും മൂന്ന് പേർക്ക് ഗുരുതരമായി പരിക്കേൽക്കുകയും ചെയ്‌തു. പലചരക്ക് കടയ്ക്ക് നേരെയുള്ള ആക്രമണം പ്രതി തത്സമയം സംപ്രേഷണം ചെയ്യുകയായിരുന്നു, തുടർന്ന് ഉദ്യോഗസ്ഥർ തോക്കുധാരിയെ അറസ്റ്റ് ചെയ്തു.\nസംഭവസ്ഥലത്തെത്തിയ പോലീസ് ഉദ്യോഗസ്ഥർ വെടിവെപ്പ് സംഭവത്തെ വംശീയ വിദ്വേഷത്താൽ പ്രചോദിപ്പിച്ച അക്രമാസക്തമായ സംഭവമാണെന്ന് വിശേഷിപ്പിച്ചു. പ്രതികൾ ലക്ഷ്യമിട്ട 13 പേരിൽ 11 പേരും കറുത്ത വർഗക്കാരാണെന്നാണ് പൊലീസ് നൽകുന്ന വിവരം. പ്രതികൾ വൻ ആയുധധാരികളാണെന്നും കുറ്റകൃത്യം നടത്താനുള്ള മുന്നൊരുക്കങ്ങളോടെയാണ് എത്തിയതെന്നും പോലീസ് പറഞ്ഞു.\nആക്രമണം വിദ്വേഷ കുറ്റകൃത്യമായും വംശീയതയിൽ നിന്ന് പ്രചോദനം ഉൾക്കൊണ്ടുള്ള അക്രമ സംഭവമായും അന്വേഷിക്കുമെന്ന് സംഭവം അന്വേഷിക്കുന്ന എഫ്ബിഐ ഏജന്റ് സ്റ്റീഫൻ ബെലോംഗിയ പറഞ്ഞു. പ്രതിയെ ഇന്ന് കോടതിയിൽ ഹാജരാക്കും. കൊലക്കുറ്റത്തിന് അവനെ വിചാരണ ചെയ്യും.\nബഫലോ സിറ്റി മേയർ ബ്രയാൻ ബ്രൗൺ മാധ്യമപ്രവർത്തകരോട് പറഞ്ഞു: “ഈ സംഭവം ഞങ്ങളുടെ സമൂഹത്തിന് വളരെ സങ്കടകരമാണ്. നമ്മളിൽ പലരും ചില സമയങ്ങളിൽ സൂപ്പർമാർക്കറ്റുകൾക്ക് അകത്തും പുറത്തുമുള്ളവരാണ്. ഇത്തരമൊരു സാഹചര്യത്തിൽ നമ്മുടെ സമുദായത്തെയോ രാജ്യത്തെയോ വിഭജിക്കാൻ ഈ മ്ലേച്ഛനെ അനുവദിക്കാനാവില്ല. അതേസമയം, വൈറ്റ് ഹൗസും ന്യൂയോർക്ക് അറ്റോർണി ജനറൽ ലെറ്റിഷ്യ ജെയിംസും ഫോൺ സംഭാഷണത്തിലൂടെ സംഭവത്തെക്കുറിച്ചുള്ള വിവരങ്ങൾ ശേഖരിച്ചതായി അദ്ദേഹം പറഞ്ഞു.\nന്യൂയോർക്ക് ഡെമോക്രാറ്റും ഹൗസ് ജുഡീഷ്യറി കമ്മിറ്റി ചെയർമാനുമായ യുഎസ് പ്രതിനിധി ജെറി നാഡ്‌ലർ പറഞ്ഞു, ആക്രമണം ഒരു അക്രമാസക്തമായ വെള്ളക്കാരൻറെ സൃഷ്ടിയാണെന്ന് തോന്നുന്നു. താമസിയാതെ ഗാർഹിക തീവ്രവാദ വിരുദ്ധ നിയമം പാസാക്കണമെന്നും അദ്ദേഹം ട്വിറ്ററിൽ കുറിച്ചു.\nഈസ്റ്റ് ബംഗാളിനെ സമനിലയില് കുരുക്കി ബ്ലാസ്റ്റേഴ്സ്


മോദി രാജ്യത്തെ കേള്‍ക്കുന്നില്ല: രാഹുലിന്റെ ജൻ കി ബാത് - Kerala Vision Online\nമോദി രാജ്യത്തെ കേള്‍ക്കുന്നില്ല: രാഹുലിന്റെ ജൻ കി ബാത്\nകോഴിക്കോട്: പ്രധാനമന്ത്രി നരേന്ദ്ര മോദി രാജ്യത്തെ കേള്‍ക്കുന്നില്ലെന്ന് രാഹുല് വിമര്‍ശിച്ചു. കഴിഞ്ഞ അഞ്ച് വര്‍ഷത്തിനിടെ രാജ്യം കേട്ടത് ഒരാളുടെ ശബ്ദം മാത്രമാണ്. ജനങ്ങള്‍ക്ക് പറയാനുള്ള കാര്യങ്ങള് കേള്‍ക്കാന് മനസ്സില്ലാത്ത ആളാണ് മോദി. സ്വന്തം മന് കി ബാത്ത് പറയുകയല്ല പ്രധാനമന്ത്രിയുടെ ജോലിയെന്നും രാഹുല് പറഞ്ഞു.\nകോണ്‍ഗ്രസ് അധികാരത്തിലെത്തിയാല് നിയമ നിര്‍മാണസഭകളില് വനിതകള്‍ക്ക് 33 ശതമാനം സംവരണം ഏര്‍പ്പെടുത്തും. സ്ത്രീകളാണ് ഈ രാജ്യത്തിന്റെ നട്ടെല്ല്. സ്ത്രീകളെ ഒഴിവാക്കി മുന്നോട്ട് പോകാന് സാധിക്കില്ലെന്നും രാഹുല് പറഞ്ഞു\nഅക്രമ രാഷ്ട്രീയത്തിലൂടെ എല്ലാകാലത്തും അധികാരത്തില് തുടരാമെന്ന് സി.പി.എം കരുതേണ്ടെന്ന് കോണ്‍ഗ്രസ് അധ്യക്ഷന് രാഹുല് ഗാന്ധി. സി.പി.എമ്മിന് ആകെ ചെയ്യാന് കഴിയുന്നത് അക്രമം മാത്രമാണെന്നും രാഹുല് കുറ്റപ്പെടുത്തി. കോഴിക്കോട് ജനമഹാറാലിയെ അഭിസംബോധന ചെയ്ത് സംസാരിക്കുകയായിരുന്നു അദ്ദേഹം.\nRelated Items:featured, Rahul gandhi, rahul in Kozhikodu\nവടക്കൻ വലിയ നേതാവല്ലെന്ന് രാഹുൽ\nപെരിയ ഇരട്ടക്കൊലപാതകം; കുടുംബങ്ങള്‍ക്ക് നീതി കിട്ടണമെന്ന് രാഹുല് ഗാന്ധി\nകോണ്‍ഗ്രസ് അധികാരത്തില് വന്നാല് ഫിഷറീസ് മന്ത്രാലയം യാഥാര്‍ഥ്യമാക്കുമെന്ന് രാഹുല് ഗാന്ധി\nനിര്‍മാണത്തിലിരുന്ന കെട്ടിടം തകര്‍ന്നു വീണു;2മരണം; 40 പേര് കുടുങ്ങി; രക്ഷാപ്രവർത്തനം തുടരുന്നു\nകാർഷിക വായ്പ:മൊറട്ടോറിയം നിലവിലുണ്ടെന്ന് ചീഫ് സെക്രട്ടറി\nമനുഷ്യഭ്രുണവുമായി മലേഷ്യക്കാരൻ മുംബൈയിൽ അറസ്റ്റിൽ\nMarch 19, 2019 5:39 pm\nഐപിഎൽ മത്സരക്രമം പ്രഖ്യാപിച്ചു; ലോകകപ്പ് ആശങ്കയൊഴിഞ്ഞു\nMarch 19, 2019 5:08 pm\nഡിഷ് ടിവിയെ ഏറ്റെടുക്കാനൊരുങ്ങി എയര്‍ടെല്; ലോകത്തെ ഏറ്റവും വലിയ ഡിടിഎച്ച് കമ്പനിക്ക് സാധ്യത\nMarch 19, 2019 4:58 pm\nറോഷന് ആന്‍ഡ്രൂസിനെതിരായ പരാതി പിന്‍വലിപ്പിക്കാന് സമ്മര്‍ദമുണ്ടെന്ന് നിര്‍മ്മാതാവ്\nMarch 19, 2019 4:44 pm\nലൈംഗിക പീഡനം രണ്ടുവര്‍ഷത്തോളം; മാധ്യമ പ്രവര്‍ത്തക പത്രാധിപരെ തലയ്ക്കടിച്ചു കൊലപ്പെടുത്തി\nത്രിപുര ബിജെപി ഉപാധ്യക്ഷന് കോണ്‍ഗ്രസില് ചേര്‍ന്നു\nMarch 19, 2019 3:54 pm\nവാര്‍ത്തകളില് വാസ്തവമില്ല; അനിയനെ തല്ലിയപ്പോള് രക്ഷിക്കാന് ഇറങ്ങിച്ചെന്നു: വെളിപ്പെടുത്തലുമായി നടന് സുധീര്\nMarch 19, 2019 3:26 pm\nകനത്ത പ്രളയം: മൊസാംബിക്കില് 66 മരണം\nമുസ്ലിം ലീഗ് വര്‍ഗീയത കളിക്കുന്നു: പി.വി അന്‍വര്


സംസ്ഥാന സിവില് സര്‍വീസ് അക്കാദമിയുടെ പ്രവര്‍ത്തനം കൂടുതല് മെച്ചപ്പെടുത്തും: മുഖ്യമന്ത്രി *സിവില് സര്‍വീസ് പരീക്ഷയില് വിജയിച്ചവര്‍ക്ക് ഉപഹാരങ്ങള് വിതരണം ചെയ്തു ** സിവില് സര്‍വീസിലെത്തുന്നവര് സമൂഹത്തിന്റെ അടിത്തട്ടിലുള്ളവരോട് അനുഭാവത്തോടെ പ്രവര്‍ത്തി | I&PRD : Official Website of Information Public Relations Department of Kerala\nസംസ്ഥാന സിവില് സര്‍വീസ് അക്കാദമിയുടെ പ്രവര്‍ത്തനം കൂടുതല് മെച്ചപ്പെടുത്തും: മുഖ്യമന്ത്രി *സിവില് സര്‍വീസ് പരീക്ഷയില് വിജയിച്ചവര്‍ക്ക് ഉപഹാരങ്ങള് വിതരണം ചെയ്തു ** സിവില് സര്‍വീസിലെത്തുന്നവര് സമൂഹത്തിന്റെ അടിത്തട്ടിലുള്ളവരോട് അനുഭാവത്തോടെ പ്രവര്‍ത്തി\nMon, 06/25/2018 - 20:56 /0Comments\nഅഖിലേന്ത്യാ സിവില് സര്‍വീസ് പരീക്ഷയില് ഉന്നതവിജയം നേടി കേരളത്തിന്റെ അഭിമാനമായവര്‍ക്ക് മികച്ച പരിശീലനം നല്‍കിയ സിവില് സര്‍വീസ് അക്കാദമിയുടെ പ്രവര്‍ത്തനം അഭിനന്ദനീയമാണെന്ന് മുഖ്യമന്ത്രി പിണറായി വിജയന് പറഞ്ഞു. കഴിഞ്ഞ വര്‍ഷം സംസ്ഥാനത്തുനിന്ന് 51 പേരാണ് സിവില് സര്‍വീസിന് അര്‍ഹരായത്. ഈ വര്‍ഷം അത് 36 പേരായി ചുരുങ്ങി. എങ്കിലും സിവില് സര്‍വീസ് പരീക്ഷയ്ക്കായി ശ്രമിക്കുന്നവരുടെ എണ്ണത്തില് വന് വര്‍ധനയുണ്ട്. മത്സരാര്‍ത്ഥികള്‍ക്ക് ശാസ്ത്രീയമായ പരിശീലനം നല്‍കുന്ന സംസ്ഥാന സിവില് സര്‍വീസ് അക്കാദമിയുടെ പ്രവര്‍ത്തനം കൂടുതല് മെച്ചപ്പെടുത്താന് സര്‍ക്കാര് എല്ലാ സഹായവും നല്‍കുമെന്നും മുഖ്യമന്ത്രി പറഞ്ഞു. സിവില് സര്‍വീസ് പരീക്ഷയില് വിജയിച്ചവര്‍ക്ക് സംസ്ഥാന സിവില് സര്‍വീസ് അക്കാദമി സംഘടിപ്പിച്ച അനുമോദന ചടങ്ങ് ഉദ്ഘാടനം ചെയ്തു സംസാരിക്കുകയായിരുന്നു മുഖ്യമന്ത്രി.\nവിദ്യാഭ്യാസ മേഖലയില് കൂടുതല് ശാക്തീകരണം സംബന്ധിച്ച് ഗൗരവമായ ചിന്തകള് ഉയര്‍ന്നു വരുന്നുണ്ട്. ഉന്നത വിദ്യാഭ്യാസ മേഖലയില് കാലാനുസൃതമായ മാറ്റം സമൂഹത്തിന്റെ പുരോഗതിക്ക് അനിവാര്യമാണ്. അതു നടപ്പിലാക്കുന്നതിന് സര്‍ക്കാര് പ്രാധാന്യം നല്‍കും. മത്സരരംഗത്ത് സംസ്ഥാനത്തെ വിദ്യാര്‍ത്ഥികള് പിന്നാക്കം പോകുന്നതിനുള്ള കാരണങ്ങള് മനസ്സിലാക്കി നടപടികള് സ്വീകരിച്ചുവരികയാണ്.\nമികവുള്ളവര് ഉന്നതസ്ഥാനങ്ങളില് ഉണ്ടാകണം. പുതിയതായി സിവില് സര്‍വീസിലെത്തുന്നവര് സര്‍വീസില് വലിയ വിജയം നേടിയവരെ മാതൃകയാക്കി പ്രവര്‍ത്തിക്കണം. സമൂഹത്തിന്റെ അടിത്തട്ടില് കഴിയുന്നവരോട് പ്രത്യേക കരുതല് ഉണ്ടാകണം. ഉന്നതശ്രേണിയിലുള്ളവര്‍ക്ക് ആരും സഹായിക്കാതെതന്നെ അവരുടെ കാര്യങ്ങള് നേടിയെടുക്കാന് സാധിക്കും. പക്ഷേ, പാവങ്ങള്‍ക്ക് അതിനു കഴിവുണ്ടാവില്ല. അവര്‍ക്കായി ഉദ്യോഗസ്ഥരുടെ ഭാഗത്തുനിന്ന് ഒരു കരുതലുണ്ടാവണം. സമൂഹത്തിന്റെ നന്മയ്ക്കായും രാജ്യത്തിന്റെ അഭിമാനമായും പ്രവര്‍ത്തിക്കാന് പുതിയതായി സിവില് സര്‍വീസിലെത്തിയവര്‍ക്ക് സാധിക്കട്ടെയെന്നും മുഖ്യമന്ത്രി പറഞ്ഞു.\nവിദ്യാഭ്യാസമന്ത്രി പ്രൊഫ. സി. രവീന്ദ്രനാഥ്, ഉന്നത വിദ്യാഭ്യാസ സെക്രട്ടറി ഉഷടൈറ്റസ്, സിവില് സര്‍വീസ് അക്കാദമി മുഖ്യ ഉപദേഷ്ടാവ് ഡോ. ഡി ബാബു പോള്, ഡയറക്ടര് പി.അനിത ദമയന്തി, സീനിയര് ഫാക്കല്‍റ്റി മെമ്പര് പ്രൊഫ. ടി. നന്ദകുമാരന്, അക്കാദമി ചീഫ് കോ ഓര്‍ഡിനേറ്റര് ഡോ. എന്. ഗംഗാധരന് നായര് തുടങ്ങിയവര് സംബന്ധിച്ചു.


തദ്ദേശ തിരഞ്ഞെടുപ്പ്: ജനം പോളിങ്ങ് ബൂത്തിലേക്ക് – JEEVANAADAM official newspaper of Roman catholics (latin rite) of Kerala, owned by KRLCBC\nതദ്ദേശ തിരഞ്ഞെടുപ്പ്: ജനം പോളിങ്ങ് ബൂത്തിലേക്ക്\nതിരുവനന്തപുരം: സംസ്ഥാനത്തെ അഞ്ച് ജില്ലകളില് തദ്ദേശ സ്വയംഭരണ തിരഞഞ്ഞെടുപ്പ് തുടരുന്നു. തിരുവനന്തപുരം, കൊല്ലം, പത്തനംതിട്ട, ആലപ്പുഴ, ഇടുക്കി ജില്ലകളിലാണ് ആദ്യഘട്ട തെരഞ്ഞെടുപ്പ്.\nവോട്ടെടുപ്പിന്റെ ആദ്യ മണിക്കൂറുകളില് കനത്ത പോളിങ്ങാണ് രോഖപ്പെടുത്തിയത്. പോളിങ്ങ് ബൂത്തുകളില് വോട്ടര്‍മാരുടെ നീണ്ട ക്യുവാണ് അനുഭവപ്പെടുന്നത്. കോവിഡ് മാനദണ്ഡങ്ങള് പാലിച്ചുകൊണ്ടാണ് വോട്ടെടുപ്പ്.\nരാവിലെ ഏഴ് മണിക്ക് തുടങ്ങിയ വോട്ടെടുപ്പിന്റെ ആദ്യമണിക്കൂറില് കൂടുതലും സ്ത്രീകളാണ് ബൂത്തുകളില് എത്തിയത്. ആദ്യ അഞ്ച് മണിക്കൂറുകള് കഴിയുമ്പോള് അഞ്ച് ജില്ലകളിലും 40 ശതമാനത്തില് കൂടുതല് പോളിങ്ങ് രേഖപ്പെടുത്തി.രാവിലെ ഏഴുമുതല് വൈകീട്ട് ആറുവരെയാണ് പോളിങ്ങ്.\nഅതേസമയം, ചിലയിടങ്ങളില് യന്ത്രങ്ങള് പണിമുടക്കിയതോടെ വോട്ടെടുപ്പ് വൈകിയാണ് ആരംഭിച്ചത്. മിക്കയിടങ്ങളിലും വോട്ടര്‍മാരുടെ നീണ്ടനിര രൂപപ്പെട്ടിട്ടുണ്ട്. കൊല്ലത്ത് സിപിഎം ചിഹ്നം പതിച്ച മാസ്‌ക് ധരിച്ച് ഡ്യൂട്ടിക്കെത്തിയ പ്രിസൈഡിങ്ങ് ഓഫീസറെ മാറ്റി. ആലപ്പുഴയില് വോട്ട് രോഖപ്പെടുത്തി പുറത്തിറങ്ങിയാള് കുഴഞ്ഞുവീണുമരിച്ചു. മഹാദേവികാട് കളത്തിപ്പറമ്പില് ബാലന് (60) ആണു മരിച്ചത്.\nവ്യാഴാഴ്ച രണ്ടാംഘട്ട തിരഞ്ഞെടുപ്പ് നടക്കുന്ന കോട്ടയം, എറണാകുളം, തൃശ്ശൂര്, പാലക്കാട്, വയനാട് ജില്ലകളില് പരസ്യപ്രചാരണം ചൊവ്വാഴ്ച വൈകീട്ട് ആറിനു സമാപിക്കും. ബാക്കി നാല് ജില്ലകളില് 14 നാണ് തിരഞ്ഞെടുപ്പ്.\nകെആര്‍എല്‍സിസി മാധ്യമപുരസ്‌കാരം ജീവനാദം ചീഫ് എഡിറ്റര് ജക്കോബിയ്ക്ക്\nഎറണാകുളം: കേരള റീജിയണ് ലാറ്റിന് കാത്തലിക് കൗണ്‍സിലിന്റെ (കെആര്‍എല്‍സിസി) മാധ്യമ പുരസ്‌കാരം പ്രശസ്ത മാധ്യമപ്രവര്‍ത്തകനും എഴുത്തുകാരനുമായ ജെക്കോബിയ്ക്ക്. കേരള ലത്തീന് കത്തോലിക്കാ മുഖപത്രമായ ജീവനാദത്തിന്റെ മുഖ്യപത്രാധിപരാണ്. വരാപ്പുഴ


Wed May 18 2022 21:02:37 GMT+0530 (India Standard Time)\nBY BSR24 Sep 2020 4:48 PM GMT\nBSR24 Sep 2020 4:48 PM GMT\nതിരുവനന്തപുരം: പ്രമാദമായ ബാര് കോഴക്കേസില് കെ എം മാണി തെറ്റുകാരനല്ലെന്ന് അറിഞ്ഞുകൊണ്ട് തന്നെയാണ് ഇടതുപക്ഷം സമരം നടത്തിയതെന്ന് എല്‍ഡിഎഫ് കണ്‍വീനര് എ വിജയരാഘവന്. മാണി ബാര് കോഴ ഇടപാട് നടത്തിയിട്ടില്ലെന്ന് സിപിഎമ്മിന് ബോധ്യമുണ്ടായിരുന്നു. നോട്ടെണ്ണല് മെഷീന് മാണിയുടെ വീട്ടിലുണ്ട് തുടങ്ങിയ ആരോപണങ്ങള് ഉന്നയിച്ചത് രാഷ്ട്രീയമായിരുന്നു. അതെല്ലാം തെറ്റായിരുന്നുവെന്ന് ഞങ്ങള്‍ക്ക് അറിയാമായിരുന്നുവെന്നും എ വിജയരാഘവന് ഒരു പത്രത്തിനു നല്‍കിയ അഭിമുഖത്തില് വെളിപ്പെടുത്തി. കെ എം മാണിയുടെ മകന് ജോസ് കെ മാണിയുടെ നേതൃത്വത്തില് കേരള കോണ്‍ഗ്രസ്(എം) എല്‍ഡിഎഫിലേക്കെത്തുന്നതു സംബന്ധിച്ച ചര്‍ച്ചകള്‍ക്കിടെയാണ് എല്‍ഡിഎഫ് കണ്‍വീനറുടെ മലക്കംമറിച്ചിലെന്നതും ശ്രദ്ധേയമാണ്.\nഅന്നത്തെ സമരം മാണിയെ ലക്ഷ്യമിട്ടായിരുന്നില്ല. യുഡിഎഫിനെതിരായിരുന്നു. മാണി യുഡിഎഫില് നിന്നതുകൊണ്ട് മാത്രമാണ് അദ്ദേഹത്തിനെതിരേ സമരം നടത്തേണ്ടി വന്നത്. യുഡിഎഫിനെതിരേ ഒരു സമരം നടത്തുമ്പോള് മാണിക്കെതിരേ അങ്ങനെയൊക്കെ പറയേണ്ടി വന്നു. അന്ന് മാണിക്കെതിരേ ഉന്നയിച്ച ആരോപണങ്ങളൊന്നും വ്യക്തിപരമായിരുന്നില്ല. മരിച്ചുപോയ ആളെകുറിച്ച് നല്ല കാര്യങ്ങളാണ് പറയേണ്ടത്. മാണി പോയതോടെ ബാര് കോഴയുമായി ബന്ധപ്പെട്ട വിവാദങ്ങളും അവസാനിച്ചു. കെ കരുണാകരെ കുറിച്ച് ഞങ്ങള്‍ക്ക് ഒരുപാട് ആക്ഷേപങ്ങളുണ്ടായിരുന്നു. പക്ഷേ, അതൊന്നും ഞങ്ങള് ഇന്ന് പറയുന്നില്ല. കാരണം രാഷ്ട്രീയത്തില് ഇതൊക്കെ സ്വാഭാവികമാണ്.\nബാര് കോഴ എന്ന് സംഭവമേ ഇപ്പോഴില്ല. അത് കഴിഞ്ഞ സര്‍ക്കാരിന്റെ കാലത്തെ സംഭവമാണ്. ആ സര്‍ക്കാരിന്റെ സൃഷ്ടിയാണ് ബാര് കോഴ. ഉമ്മന്‍ചാണ്ടിയാണ് അതെല്ലാം ഉണ്ടാക്കിയത്. മാണിയെ ദുര്‍ബലപ്പെടുത്താന് ഉമ്മന്‍ചാണ്ടി നടത്തിയ ഗൂഢാലോചനയായിരുന്നു ബാര് കോഴക്കേസ്. മാണി എന്ന രാഷ്ട്രീയ നേതാവിനെ ദുര്‍ബലപ്പെടുത്തേണ്ടത് ഉമ്മന്‍ചാണ്ടിയുടെ അജണ്ടയായിരുന്നു. മാണിയെ കുടുക്കുകയായിരുന്നു അന്നത്തെ മുഖ്യമന്ത്രിയുടെ ലക്ഷ്യം. മാണിക്കു ശേഷം കേരള കോണ്‍ഗ്രസ് നിലനില്‍ക്കരുതെന്നാണ് കോണ്‍ഗ്രസ് ആഗ്രഹിക്കുന്നത്. ആ പാര്‍ട്ടിയെ രണ്ടു കഷണമാക്കിയത് അതിന്റെ ഭാഗമായാണ്.\nകെ എം മാണിയുടെ പിന്‍ഗാമിയായ അദ്ദേഹത്തിന്റെ മകനെ ദുര്‍ബലപ്പെടുത്തുക എന്നതും കോണ്‍ഗ്രസിന്റെ ലക്ഷ്യമാണ്. പാര്‍ലമെന്ററി ജനാധിപത്യത്തിന്റെ അടിത്തറ തകര്‍ക്കപ്പെടുന്നുവെന്ന് കണ്ടപ്പോഴാണ് ജോസ് കെ മാണി ഇടത് എംപിമാര്‍ക്കൊപ്പം പ്രതിഷേധത്തില് അണിചേര്‍ന്നത്. രാഷ്ട്രീയപ്പാര്‍ട്ടികള് തീരുമാനമെടുത്താലേ കണ്‍വീനറെന്ന നിലയില് എനിക്ക് ഇടപെടാനാവൂ. അതിനാല് തന്നെ മുന്നണിയിലേക്ക് വരുന്നതുമായി ബന്ധപ്പെട്ട് ആദ്യം നിലപാട് പരസ്യമാക്കേണ്ടത് ജോസ് കെ മാണിയാണ്. ഇതുവരെ ജോസ് വിഭാഗത്തിന്റെ ഔദ്യോഗിക തീരുമാനം അറിയിച്ചിട്ടില്ല. ജോസിന്റെ തീരുമാനങ്ങളോട് പോസിറ്റീവ് സമീപനമാണ് ഞങ്ങള്‍ക്കുളളത്. മുന്നണിയില് ജോസിന്റെ വരവിനെ കുറിച്ച് ചര്‍ച്ചകളൊന്നും നടന്നിട്ടില്ല. യുഡിഎഫിനെ ദുര്‍ബലപ്പെടുത്താനാണ് മുന്നണിക്ക് പൊതുവെ താത്പര്യമുള്ളളത്. ജോസ് കെ മാണി എല്‍ഡിഎഫില് വരുന്നതോടെ യുഡിഎഫ് ദുര്‍ബലപ്പെടും. ഞങ്ങള് ആഗ്രഹിക്കുന്നതും അതാണ്. ദുര്‍ബലപ്പെടേണ്ട രാഷ്ട്രീയ ചേരിയാണ് യുഡിഎഫ്. തുടര്‍ഭരണം എല്‍ഡിഎഫ് ലക്ഷ്യമാണ്. യുഡിഎഫിലെ വളരെ പ്രധാനപ്പെട്ട രാഷ്ട്രീയ കക്ഷി അവരുമായുളള ബന്ധം ഉപേക്ഷിച്ചിരിക്കുന്നു എന്നത് കേരളത്തിലെ വലിയൊരു രാഷ്ട്രീയ സംഭവമാണ്. ദുര്‍ബലപ്പെട്ട യുഡിഎഫ് ഇപ്പോള് ബിജെപിയുമായി സൗഹൃദത്തിലേക്ക് പോവുകയാണെന്നും എ വിജയരാഘവന് പറഞ്ഞു.\n'The strike was carried out knowing that Mani had no role'; LDF convener overturned in Bar bribe case\nLDF conveneravijayaraghavan K M Mani ബാര്‍കോഴ എല്‍ഡിഎഫ് കണ്‍വീനര്


ഇന്ത്യന് ഓയില് കോര്‍പറേഷനില് 420 അപ്രന്റിസ് – Chandrika Daily\nBy chandrika Thursday January 24, 2019 13:30 pm\nഇന്ത്യന് ഓയില് കോര്‍പറേഷന് സൗത്ത് റീജന് വിവിധ വിഭാഗങ്ങളില് അപ്രന്റിസ്ഷിപ്പിന് അപേക്ഷ ക്ഷണിച്ചു. 420 ഒഴിവുകളാണുള്ളത്. കേരളം, തമിഴ്‌നാട്, പുതുച്ചേരി, കര്‍ണാടക, തെലങ്കാന, ആന്ധ്രപ്രദേശ് എന്നിവിടങ്ങളിലാണ് അവസരം….\nഇന്ത്യന് ഓയില് കോര്‍പറേഷന് സൗത്ത് റീജന് വിവിധ വിഭാഗങ്ങളില് അപ്രന്റിസ്ഷിപ്പിന് അപേക്ഷ ക്ഷണിച്ചു. 420 ഒഴിവുകളാണുള്ളത്. കേരളം, തമിഴ്‌നാട്, പുതുച്ചേരി, കര്‍ണാടക, തെലങ്കാന, ആന്ധ്രപ്രദേശ് എന്നിവിടങ്ങളിലാണ് അവസരം. കേരളത്തില് 56 ഒഴിവുകളുണ്ട്. ഓണ്‍ലൈനായാണ് അപേക്ഷിക്കേണ്ടത്. അപേക്ഷ സ്വീകരിക്കുന്ന അവസാന തീയതി: ഫെബ്രുവരി 10.\nയോഗ്യത: ടെക്‌നിക്കല് ട്രേഡ് അപ്രന്റിസ്: പത്താം ക്ലാസ് ജയവും ഫിറ്റര്/ ഇലക്ട്രീഷ്യന്/ ഇലക്ട്രോണിക് മെക്കാനിക്/ ഇന്‍സ്ട്രമെന്റ് മെക്കാനിക്/ മെഷീനിസ്റ്റ് ട്രേഡില് രണ്ടു വര്‍ഷത്തെ ഫുള് ടൈം ഐടിഐയും.\nടെക്‌നീഷ്യന് അപ്രന്റിസ്: മെക്കാനിക്കല്/ ഇലക്ട്രിക്കല്/ ഇന്‍സ്ട്രമെന്റേഷന്/ സിവില്/ ഇലക്ട്രിക്കല് ആന്‍ഡ് ഇലക്ട്രോണിക്‌സ്/ ഇലക്ട്രോണിക്‌സ് എന്‍ജിനീയറിങ്ങില് 50% മാര്‍ക്കില് കുറയാതെ ഫുള്‍ടൈം ത്രിവത്സര ഡിപ്ലോമ.\nനോണ് ടെക്‌നിക്കല് ട്രേഡ് അപ്രന്റിസ് അക്കൗണ്ടന്റ്: ഏതെങ്കിലും വിഷയത്തില് 50% മാര്‍ക്കില് കുറയാതെ മൂന്നു വര്‍ഷത്തെ ഫുള്‍ടൈം ബിരുദം. എസ്സി/ എസ്ടി വിഭാഗക്കാര്‍ക്ക് 45% മാര്‍ക്കു മതി.\nപ്രായം: 18-24 വയസ്. 2018 ഡിസംബര് 31 അടിസ്ഥാനമാക്കി പ്രായം കണക്കാക്കും. അപേക്ഷിക്കേണ്ട വിധം: https://www.iocl.com/peoplecareers/job.aspx എന്ന വെബ്‌സൈറ്റ് ലിങ്ക് വഴി ഓണ്‍ലൈനായി അപേക്ഷിക്കാം.


Kerala Film Festival IFFK 2018 confusions in reservations Bina Paul responds to J Devika: മേളയ്ക്ക് ചില വ്യവസ്ഥകള് പാലിക്കേണ്ടതുണ്ട്; ദേവിക മടങ്ങി വരുമെന്ന് പ്രതീക്ഷിക്കുന്നു: ബീനാ പോള്\nKerala Film Festival Iffk 2018 Confusions In Reservations Bina Paul Responds To J Devika\nIFFk 2018: "ദേവിക അടുത്ത സുഹൃത്താണ്, സിനിമയെ വളരെ ഗൗരവമായി കാണുന്ന ഒരാളുമാണ്. ദേവികയ്ക്കുണ്ടായ അനുഭവത്തില് എനിക്ക് വിഷമമുണ്ട്. പക്ഷെ ഫെസ്റ്റിവലിന് ഒരു സിസ്റ്റം ഉണ്ട്", ജെ ദേവികയുടെ കുറിപ്പിന് ബീനാ പോളിന്റെ മറുപടി\nസിനിമ തുടങ്ങുന്നതിന് പതിനഞ്ച് മിനിട്ട് മുന്‍പ് എത്താത്തതിനെ തുടര്‍ന്ന് റിസര്‍വേഷന് റദ്ദാക്കിയ നടപടിയില് പ്രതിഷേധിച്ച് ചലച്ചിത്ര മേളയോട് വിട പറഞ്ഞ സാംസ്‌കാരിക പ്രവര്‍ത്തക ജെ ദേവികയ്ക്ക് മറുപടിയുമായി ചലച്ചിത്ര അക്കാദമി വൈസ് ചെയര്‍പേഴ്‌സണും ചലച്ചിത്ര മേളയുടെ ആര്‍ട്ടിസ്റ്റിക് ഡയറക്ടറുമായ ബീനാ പോള് വേണുഗോപാല്.\nദേവികയ്ക്കുണ്ടായ അനുഭവത്തില് വിഷമുമുണ്ടെന്നും, എന്നാല് മേളയുടെ നടത്തിപ്പു രീതി പ്രകാരം സിനിമ തുടങ്ങുന്നതിന് പതിനഞ്ച് മിനിട്ട് മുമ്പ് എത്തിയില്ലെങ്കില് റിസര്‍വേഷന് റദ്ദാക്കേണ്ടി വരുമെന്നും ബീനാ പോള് ഇന്ത്യന് എക്‌സ്പ്രസ് മലയാളത്തോട് പറഞ്ഞു.\n“ദേവിക എന്റെ വളരെ അടുത്ത സുഹൃത്താണ്. മാത്രമല്ല, സിനിമയെ വളരെ ഗൗരവമായി കാണുന്ന ഒരാളുമാണ്. ദേവികയ്ക്കുണ്ടായ അനുഭവത്തില് എനിക്ക് വിഷമമുണ്ട്. പക്ഷെ ഫെസ്റ്റിവലിന് ഒരു സിസ്റ്റം ഉണ്ട്. ചില സിസ്റ്റം നമ്മള് പാലിച്ചല്ലേ പറ്റൂ. സിനിമ തുടങ്ങുന്നതിന് 15 മിനിട്ട് മുമ്പ് എത്തിയില്ലെങ്കില് റിസര്‍വേഷന് ക്യാന്‍സലാകും,” ബീനാ പോള് വ്യക്തമാക്കി.\nസിനിമ കാണാന് കാത്തു നില്‍ക്കുന്ന മറ്റുള്ളവര്‍ക്ക് അവസരം നഷ്ടപ്പെടാതിരിക്കാനാണ് ഇങ്ങനെ ചെയ്യുന്നതെന്നും, ദേവിക അത് മനസിലാക്കി, വീണ്ടും ചലച്ചിത്ര മേളയുടെ ഭാഗമാകാന് തിരിച്ചു വരുമെന്നും ബീനാ പോള് പ്രത്യാശ പ്രകടിപ്പിച്ചു.\nതനിക്ക് നേരിട്ട അനുഭവം റിസര്‍വേഷന് എന്ന ആശയത്തിനു തന്നെ എതിരാണെന്നായിരുന്നു ദേവിക അഭിപ്രായപ്പെട്ടത്. 15 മിനിട്ടിന് മുമ്പ് എത്താതിരുന്നതു കൊണ്ട് റിസര്‍വേഷന് റദ്ദായി എന്ന് സെക്യൂരിറ്റി ഉദ്യോഗസ്ഥന് പറയുന്നത്, പത്തു മിനിട്ട് കഴിയും മുമ്പ് ക്ലാസില് എത്തിയില്ലെങ്കില് ഹാജര് ഇല്ലെന്നു പറയുന്ന വിദ്യാലങ്ങളിലെ നടത്തിപ്പു രീതിയാണെന്നും, ഇതേക്കുറിച്ച് പ്രിന്‍സിപ്പലിനോടോ വൈസ് പ്രിന്‍സിപ്പലിനോടോ പരാതി പറയുന്ന തരത്തില് കമലിനോടോ മഹേഷ് പഞ്ചുവിനോടോ പോയി പരാതി പറായാന് മനസ് വന്നില്ലെന്നും ദേവിക ബീനയ്ക്ക് എഴുതിയ തുറന്ന കത്തില് കുറിച്ചു.\nചലച്ചിത്ര മേളയെ ജനകീയമാക്കിയത് ബീനാ പോളാണെന്നും അതു കൊണ്ടാണ് താന് ഇങ്ങനെയൊരു കത്ത് ബീനാ പോളിന് തന്നെ എഴുതുന്നതെന്നും ദേവിക പറയുന്നു. ഒപ്പം ഇനി മേളയിലേക്കില്ലെന്നും, തന്റെ പാസ്, 2000 രൂപ കൊടുത്ത് രജിസ്റ്റര് ചെയ്യാന് സാധിക്കാത്ത മറ്റൊരു യുവതിക്ക് കൈമാറിയെന്നും, പാസുമായി അവരെത്തുമ്പോള് അവരെ തടയരുതെന്നൊരു അപേക്ഷയുണ്ടെന്നും പറഞ്ഞു കൊണ്ടാണ് ദേവിക തന്റെ കത്ത് അവസാനിപ്പിക്കുന്നത്. എന്നാല് അതും സാധ്യമല്ലെന്നായിരുന്നു ബീനാ പോളിന്റെ പ്രതികരണം.\n“മേളയുടെ പാസ് ട്രാന്‍സ്ഫറബിള് അല്ലല്ലോ, അത് കൊണ്ട് അത് മറ്റൊരാള്‍ക്ക് കൈമാറാന് സാധിക്കില്ല”, ബീനാ പോള് വിശദമാക്കി.\nRead More: ദേവികയുടെ തുറന്ന കത്തിന്റെ പൂർണരൂപം ഇവിടെ വായിക്കാം: വിട, IFFK! വിട, ബീനാ!\nമേളയിലെ ക്യൂ ഒഴിവാക്കാനായി ആരംഭിച്ച കൂപ്പണ് സമ്പ്രദായത്തെക്കുറിച്ചും നിരവധി വിമര്‍ശനങ്ങള് ഉയര്‍ന്നിരുന്നു. സിനിമ തുടങ്ങുന്നതിന് രണ്ടു മണിക്കൂര് മുന്‍പ് കൂപ്പണ് എടുത്തവര്‍ക്ക് മാത്രമേ തിയേറ്ററിനകത്ത് പ്രവേശിക്കാന് സാധിക്കുകയുള്ളൂ. റിസര്‍വേഷന് ശേഷം വരുന്ന സീറ്റുകള് കൂപ്പണ് എടുത്തവര്‍ക്ക് നല്‍കുകയാണ് ഇതു വഴി ചെയ്യുന്നത്. എന്നാല് ഇത് അസൗകര്യം ഉണ്ടാക്കുന്നുവെന്നായിരുന്നു കൂടുതല് പേരുടേയും പ്രതികരണം. ഇതേ തുടര്‍ന്ന് കൂപ്പണ് സമ്പ്രദായവും പിന്‍വലിച്ചിട്ടുണ്ട്.\nതുടക്കം മുതലേ ഇത്തവണത്തെ ചലച്ചിത്ര മേള ഏറെ അനിശ്ചിതത്വങ്ങളിലൂടെയും വിമര്‍ശനങ്ങളിലൂടെയുമാണ് കടന്നു പോയത്. മേളയുടെ രണ്ടാം ദിനം പ്രധാന വേദിയായ ടാഗോര് തിയറ്ററിലെ പ്രൊജക്ടര് തകരാറിലായി പ്രദര്‍ശനങ്ങള് റദ്ദാക്കിയതും കാഴ്ചക്കാര്‍ക്കിടയില് അസ്വസ്ഥതകള് ഉയര്‍ത്തിയിട്ടുണ്ട്.


കൂടത്തായി കൊലപാതകം; പ്രതി ജോണ്‍സന്റെ രഹസ്യമൊഴി രേഖപ്പെടുത്തിയേക്കും - Express Kerala\nകോഴിക്കോട്: കൂടത്തായി കൊലപാതക കേസില് ബിഎസ്എന്‍എല് ജീവനക്കാരനായ ജോണ്‍സന്റെ രഹസ്യമൊഴി ( 164 ) പൊലീസ് രേഖപ്പെടുത്തിയേക്കും. ഇതിനായുള്ള നീക്കം പൊലീസ് നടത്തുന്നതായാണ് വിവരം. നാളെ കോഴിക്കോട് ജുഡീഷ്യല് ഫസ്റ്റ് ക്ലാസ് മജിസ്‌ട്രേറ്റ് കോടതിയില് പൊലീസ് ഇതിനായുള്ള അപേക്ഷ സമര്‍പ്പിക്കും.\nകൂടത്തായി കൊലപാതകക്കേസില് റീപോസ്റ്റുമോര്‍ട്ടം നടത്തിയെങ്കിലും മരിച്ചവരുടെ ശരീരത്തില് നിന്ന് സയനൈഡിന്റെ അംശം കണ്ടെത്താനായില്ല. ഹൈക്കോടതിയിലാണ് പൊലീസ് ഇക്കാര്യം പറഞ്ഞത്. കേസില് പ്രതിയായ പ്രജി കുമാറിന്റെ ജാമ്യാപേക്ഷ കോടതി പരിഗണിക്കുമ്പോഴാണ് അന്വേഷണസംഘം ഇക്കാര്യം അറിയിച്ചത്.\nമൃതദേഹം സംസ്‌കരിച്ച് വര്‍ഷങ്ങള് കഴിഞ്ഞതിനാല് സയനൈഡിന്റെ അംശം കണ്ടെത്തുക ബുദ്ധിമുട്ടായിരുന്നു. എന്നാല്, മുഖ്യപ്രതി ജോളിയുടെ വീട്ടില് നിന്ന് തന്നെ സയനൈഡ് കിട്ടിയിട്ടുണ്ടെന്നും ഇത് പ്രധാന തെളിവായി മാറുമെന്നും പൊലീസ് പ്രജി കുമാറിന് ജാമ്യം നല്‍കരുതെന്നും പ്രോസിക്യൂഷന് ഹൈക്കോടതിയെ അറിയിച്ചു.